text:
བོད་ལུགས་གསོ་རིག་སྨན་པའི་ཀུན་སྤྱོད་གླེང་བ།
སྤེལ་དུས 2018-09-30
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། སོག་རུ་ཀརྨ་ཀུན་ཁྱབ།
ཨོཾ་མ་ཐཱ། མ་རིག་འཁྲུལ་བའི་དབང་གྱུར་དུག་གསུམ་ནད། །མ་ལུས་རྩད་ནས་འབྱིན་མཛད་སྨན་གྱི་བླས། །མ་རྣམས་བདེ་ཆེན་ལམ་ལ་འགོད་པ་ཡི། །བྱིན་རླབས་ཐུགས་རྗེའི་ལྕགས་ཀྱུ་བརྐྱང་དུ་གསོལ། །
གཞན་ཕན་ཉི་མའི་འོད་སྣང་རྟག་ཏུ་གསལ། །ཡང་དག་སྤྱོད་པའི་ཙན་དན་དྲི་བསུང་འཕྲོ། །ཚུལ་འཆལ་གཤིས་རྒྱུད་འདོམ་པའི་ཐབས་ལ་མཁས། །སྔོན་བྱོན་གསོ་རིག་མེས་པོར་མཆོག་ཏུ་དད། །
གངས་ཅན་གསོ་རིག་གཞུང་ལུགས་རིན་པོ་ཆེ། །དུས་ཀྱི་མཐའ་ལ་མི་ཉམས་ཡུན་གནས་ཕྱིར། །རྒྱུད་འཛིན་འཚོ་བྱེད་སྤྱོད་ལམ་སྐྱོང་ཚུལ་ཐད། །རང་གི་ལྟ་ཚུལ་འགའ་ཞིག་སྲོང་བོར་བརྗོད། །
དེ་ལ་འདིར་སྨན་རྒྱལ་མི་ཡི་རྣམ་རོལ་རྗེ་བཙུན་གཡུ་ཐོག་ཡོན་ཏན་མགོན་པོས། དུག་ཆུ་ཆང་ལ་དགའ་ན་སྨན་པ་སྨྱོ། །གཡོ་སྒྱུ་སྡིག་ལ་དགའ་ན་སྨན་པ་སྨྱོ། །བུད་མེད་གཡེམ་ལ་དགའ་ན་སྨན་པ་སྨྱོ། །ཞེས་གསུངས་པ་ལྟར་ཐ་མ་ཁ་ལ་སོགས་པ་རང་གཞན་གཉིས་ཀའི་ལུས་ཁམས་ལ་གནོད་པའི་དུག་རིགས་དང་། ཆང་དང་སྦི་རག་སོགས་གཤིས་རྒྱུད་གཞན་དུ་གྱུར་ཅིང་ནད་བརྟག་སྨན་བཅོས་ལ་གེགས་བྱེད་པའི་དུགའགྲོ་བ་ནད་པ་རྣམས་ལ་གཡོ་དང་སྒྱུ་ཐབས་སྣ་ཚོགས་ཀྱི་སྒོ་ནས་རྒྱུ་ནོར་ལེན་རྒྱུར་རྔམ་པའི་མི་དགེ་བའི་སྤྱོད་པ། རང་ལུགས་ཚུལ་ཁྲིམས་གཙང་མར་མི་གནས་པའམ་ཁྱིམ་པ་ཡ་རབས་ཀྱི་སྤྱོད་ལམ་ཙམ་ཡང་མི་སྐྱོང་བར་ཁྱི་བཞིན་ལྡོམ་ཉུལ་ལོག་གཡེམ་བྱེད་པའི་སྤྱོད་པ་བཅས་སྤང་རྒྱུ་ནི་སྤྱིར་གསོ་བ་རིག་པའི་རྗེས་འཛེན་སྨན་པ་ཀུན་ལ་ཚང་དགོས་པའི་ཆ་རྐྱེན་ཡིན་ལ། ལྷག་པར་དུ་བོད་ལུགས་གསོ་བ་རིག་པར་སྦྱང་བརྩོན་བྱེད་མཁན་གྱི་སྨན་པ་རྣམས་ནས་དེ་བས་ཀྱང་སྲུང་སྡོམ་བྱེད་དགོས་པ་ཡིན་ཏེ། གསོ་རིག་སྲོལ་གཏོད་ཀྱི་མེས་པོ་གོང་མ་རྣམས་ཀྱིས་སྨན་པའི་སྤྱོད་ལམ་གལ་ཆེར་འཛིན་དགོས་པའི་ཞལ་གདམས་ནན་དུ་གསུངས་ཡོད་པའི་ཕྱིར། དེ་ལྟ་ནའང་། དེང་སྐབས་རང་རེ་བོད་ལུགས་གསོ་རིག་གི་རྗེས་འཛེན་སྨན་པའི་ཁྲོད་དུ་ཐ་མ་ཁ་ལ་རྔུབ་འཐེན་ཆད་མེད་དང་། ཆང་དང་སྦི་རག་འཐུང་མཚམས་མི་ཆོད་པ། སྒོར་མོ་མེད་པར་བལྟ་ཙམ་ཡང་མི་བྱེད་པའི་འདོད་རྔམ་ཅན་མིའི་ཚེ་སྲོག་ལ་དོ་ཁུར་དང་བྱམས་སྙིང་རྗེ། མི་ཆོས་ཡ་རབས་ཀྱི་ཀུན་སྤྱོད་གཙང་མའི་རྒྱུན་སྲོལ་སོགས་ཉུང་དུ་འགྲོ་བའི་སྣང་ཚུལ་མང་བས་ང་ཚོས་དེ་དག་རང་སྐྱོན་རང་མཐོང་དང་རང་འགུལ་གྱིས་ཡོ་བསྲང་བྱེད་རྒྱུ་ནི་ཤིན་ཏུ་གལ་ཆེ་བར་མཐོང་སྟེ། མ་འོངས་པར་བོད་ཀྱི་གསོ་བ་རིག་པ་འདི་ཉིད་ཡར་རྒྱས་གོང་འཕེལ་དང་། སྤུས་གཙང་སྐྱོན་བྲལ་ཅན་དུ་གནས་པར་བྱ་རྒྱུ་སོགས་དང་འབྲེལ་བ་ཤིན་ཏུ་ཆེ་བར་སེམས།
དང་བོ་ཐ་མ་ཁ་ནི་ཕོ་བ་དང་མཆིན་པ་སོགས་འཇུ་བྱེད་མ་ལག་དང་། གློ་བ་གྲེ་བ་སོགས་དབུགས་ལམ་མ་ལག ཀླད་སྙིང་རྒྱུངས་པ་སོགས་དབང་རྩའི་མ་ལག་བཅས་ལ་གནོད་ཚབས་ཆེ་ཞིང་། དེང་སྐབས་བཅོས་ཤིན་ཏུ་དཀའ་བའི་འབྲས་སྐྲན་གྱི་ནད་ཀྱང་སྐྱེད་པའི་རྒྱུ་བྱེད་པ་དེང་རབས་གསོ་རིག་པས་ཚན་རིག་འཕྲུལ་གྱི་དཔྱད་པ་ཟབ་མོས་རྟོགས་པ་དང་། ཐ་མ་ཁ་ཚོད་མེད་འཐེན་མཁན་རྣམས་ལུས་ཀྱི་ཤ་སྐམ་པ། ཁ་ཟས་ཉུང་ངུ་ལས་ཟ་མི་ཐུབ་པ། མཚན་ལ་གློ་ལུ་མང་བ། ཆམ་པ་ཕོག་ན་གློ་ཚད་འཁྲི་སླ་བ། དབུགས་ཀྱི་འབྱིན་རྔུབ་རྒྱུན་ལྡན་མིན་པ། སོ་སེར་ནག་ཏུ་གྱུར་བ། སྐད་ངག་འཛེར་འཛེར་ཅན་ཆགས་པ་སོགས་ཀྱི་ནད་རྟགས་མངོན་རྗེན་དུ་ཐོན་གྱིན་ཡོད་ལ། རང་རེའི་གསོ་རིག་རྒྱུད་བཞིར། གནོད་པ་གནོད་བྱའི་བདག་ཉིད་ཉེར་གྱུར་བས། །ཕན་མེད་གནོད་པར་བྱེད་པ་མཁས་པས་སྤང་། །ཞེས་བསྟན་པ་ལྟར་ཐ་མ་ཁས་ལུས་ལ་ཕན་པ་སྤུ་རྩེ་ཕྲ་མོ་ཙམ་ཡང་མེད་པར། གནོད་པའི་ཆ་ཤས་ཅུང་ཟད་ཙམ་མ་ཡིན་པར་སྟོབས་ཤིན་ཏུ་ཆེ་བའི་སྒོ་ནས་ལུས་འཚོ་བའི་གནོད་བ་བཅུ་ལ་སོགས་པའི་ཡུལ་ཕུད་ཅིང་གནོད་བྱེད་ཉེས་པ་རྣམ་གསུམ་གྱིས་ལོག་པའི་ལས་བྱེད་པའི་བདག་ཉིད་དུ་གྱུར་ནས་ཚེ་སྲོག་ལ་རྒོལ་བར་བྱེད་པའི་རྫས་ངན་དེ་དག་རང་ཉིད་མི་ན་བར་གནས་པའི་བདེ་སྲུང་གི་ཆེད་དུ་སྤང་དགོས་པ་དང་། གཞན་དུ་ནད་པ་ལ་སོགས་པའི་འགྲོ་བ་གཞན་འཕྲོད་བསྟེན་བདེ་ཐང་རིག་པའི་སློབ་གསོ་རྒྱག་རྒྱུའི་ཐད་སྨན་པ་རང་ཉིད་ཀྱིས་མངོན་སུམ་འཛེམ་མེད་དུ་སྐར་མ་རེ་ཙམ་ཡང་ཁ་བྲལ་ཐབས་མེད་པར་རྔུབ་བཞིན་དུ་གཞན་ལ་དེས་གནོད་པའི་ཆ་དང་། འཐེན་མི་རུང་བའི་རྒྱུ་མཚན། ལུས་ཁམས་བདེ་ཐང་གི་བསླབ་བྱ་ཇི་ལྟར་རྒྱག་གམ། ཀུན་གྱིས་མིའི་ལུས་ལ་གནོད་པ་ཤུགས་དྲག་ཆེ་བར་ངོས་འཛིན་པའི་རྫས་ངན་དེས་ལུས་ཁམས་བདེ་ཐང་ལ་ཕན་པ་ཡོད་ཅེས་རང་ཉེས་འགེབ་པའི་རྫུན་གཏམ་བཤད་དམ། ལྷག་པར་དུ་དེང་སྐབས་འཛམ་གླིང་ཁྱོན་དུ་སྤྱི་སྒོ་གལ་ཆེན་སྤེལ་ས་དང་། ཚོང་ཁང་ཆེན་མོའི་རིགས། སྨན་ཁང་། རིག་གནས་གནའ་ཤུལ་ལྟ་སྐོར་ཁུལ་བཅས་ཐ་མ་ཁ་རྩ་བ་ནས་འཐེན་མི་ཆོག་པའི་དྲིལ་བསྒྲགས་ཀྱིས་ཐ་མ་ཁ་འཐེན་མཁན་རང་ཉིད་ལས་ཉེ་སྐོར་དུ་ཡོད་པའི་ཐ་མ་ཁ་མི་འཐེན་མཁན་རྣམས་ལ་དུ་བ་ཕོག་ན་ལུས་ཁམས་ལ་གནོད་ཚབས་ཆེ་བ་ཡོད་པ་དང་། རང་རེའི་བོད་ལུགས་གསོ་རིག་གཞུང་གི་ནང་དུ་ལུས་ཁམས་ལ་གནོད་པའི་རྫས་ངན་གྱི་རིགས་སྤང་དགོས་པའི་འཕྲོད་བསྟེན་བདེ་ཐང་གི་རྣམ་གཞག་མང་དུ་གསུངས་ཡོད་བཞིན་དུ་གཞུང་གི་རྗེས་འཛིན་པ་ཡིན་པར་རློམས་ཚོས་ཇི་མི་སྙམ་པར་སྨན་ཁང་དང་། སྨན་བཟོ་གྲྭ། གསོ་རིག་གི་སློབ་གྲྭའི་ནང་བཅས་སུ་དུ་བ་སྔོ་ལིང་ལིང་དུ་འཁྱིལ་བཞིན་རྩ་ལྟ་ཞོར་དང་ཡི་གེ་འབྲི་ཞོར་ཐམས་ཅད་ཁ་ཟུར་དུ་བཅུག་ནས་རྔུབ་འཐེན་བྱེད་པ་ནི་གངས་ཅན་བོད་ལུགས་གསོ་རིག་གི་སྙན་གྲགས་དང་། སྔོན་བྱོན་ཡབ་མེས་དམ་པའི་མཛད་རྗེས། ད་ལྟའི་རྒྱུད་འཛིན་པའི་གཟུགས་བརྙན་ཉམས་དམས་སུ་གཏོང་བའི་སྤྱོད་པ་ཐ་ཤལ་བ་ཞིག་ཡིན་པར་སེམས།
གསོ་རིག་སློབ་གྲྭ་རྣམས་ཀྱི་དགེ་རྒན་ཚོས་ཐ་མ་ཁ་ལ་ཞེན་ཆགས་ཆེ་ཞིང་འཛེམ་མེད་དུ་སྤྱད་པ་དེས་མ་འོངས་རྗེས་འཛིན་བྱེད་མཁན་གྱི་སློབ་མ་ཚོར་ཡང“གང་ཞིག་དུག་གི་རི་ལ་གནས་བཅས་ན། །དེ་ཡིས་འདབ་ཆགས་ཐམས་ཅད་དུག་ཏུ་འགྱུར་”བའི་མིག་ལྟོས་དང་གོམས་གཤིས་ངན་པའི་ཤུགས་རྐྱེན་ཐེབས་པ་དང་། གསོ་རིག་རྗེས་འཛིན་པས་གཞུང་དོན་ཁ་བཤད་ཙམ་ལས་ལག་ཏུ་མི་ལོན་པར་ཡང“ཐོས་མང་ཉམས་སུ་མ་བླང་ན། །རང་གི་རྒྱུད་ལ་མི་ཡིན་ཏེ། །ཆུ་ནང་ལོ་བརྒྱར་གནས་པ་ཡི། རྡོ་བའི་རང་བཞིན་སྐམ་པོར་གནས”ཞེས་པའི་ལེགས་བཤད་ལྟར་རང་གི་རྒྱུད་ཐོག་ཏུ་མི་ལོན་ཞིང་བདེ་སྲུང་གི་བསླབ་བྱ་དེ་དག་འཚོ་བ་དངོས་ནང་ལག་བསྟར་བྱེད་མི་ཐུབ་པའི་སྐྱོན་དུ་གྱུར་བ་དང་། དེས་མི་རིགས་གཞན་དང་ཡུལ་གྲུ་གཞན་ཚོས་བོད་དང་བོད་ཀྱི་རིག་གནས་ལ་འཛིན་པའི་ལྟ་སྟངས་ཉམས་ཞན་དུ་འགྲོ་བའི་རྒྱུར་ཡང་མཐོང་བས་རང་རེ་བོད་ཀྱི་གསོ་བ་རིག་པའི་རྗེས་འཛིན་པ་མཐོ་དམན་ཀུན་གྱིས་རང་སོ་སོའི་ཀུན་སྤྱོད་ལ་དག་ཐེར་དང་། སྐྱོན་ཆ་མཐོང་བའི་སྒོ་ནས་སྐྱོན་སྤང་དགེ་འཚོལ་གྱིས་སྔོན་བྱོན་མེས་པོ་གོང་མ་རྣམས་ཀྱི་བླ་ན་མེད་པའི་ཀུན་སྤྱོད་དང་། ཁྱད་དུ་འཕགས་པའི་མི་ཚེའི་འཚོ་བ་སྐྱོང་སྲོལ་རྣམས་མིག་དཔེར་བཟུང་ནས་ཡ་རབ་ཁྱད་ལྡན་གྱི་སྨན་པའི་སྤྱོད་ལམ་སྐྱོང་རྒྱུ་དང་། རྒྱུད་འཛིན་ན་གཞོན་རྣམས་ལ་མིག་རྐྱེན་བཟང་བོ་སྤེལ་ཏེ་བསམ་བློ་དང་ཀུན་སྤྱོད་ཡར་སྐུལ་གྱི་བསླབ་བྱ་གང་མང་བརྒྱབ་པ་སོགས“ལུས་ངག་ཡིད་ལས་ཉེས་སྤང་ཡང་དག་བསྟེན་”པའི་དགོངས་པ་ཟབ་མོ་ལག་ལེན་དུ་འདེབས་རྒྱུ་དང་། བོད་ལུགས་གསོ་རིག་གི་སྨན་ཁང་དང་སློབ་གྲྭའི་དོ་དམ་པ་རྣམས་ཀྱིས་ཀྱང་ཞེ་ཐག་པ་ནས་དེར་ཤ་ཞེན་དང་སྲི་ཞུ་སྒྲུབ་སེམས་ཡོད་ཚེ་སྤྱོད་ལམ་སྐྱོང་ཚུལ་དེ་དག་གི་ཐད་ལ་བཅུན་འདོམ་བྱེད་རྒྱུ་ནི་གལ་འགངས་ཆེ་བའི་དོན་ཞིག་ཡིན་པར་སྙམ་མོ། །
གཉིས་པ་ཆང་དང་སྦི་རག་ཚད་ལས་ཐལ་བར་སྤྱོད་པ་དེ་ཡང་། རྒྱུད་དུ། ཐལ་དྲག་སེམས་བསྒྱུར་བག་མེད་ངོ་ཚ་འཇིག། ཅེས་གསུངས་པ་ལྟར་རང་གི་སེམས་རྒྱུད་མ་རུང་མི་དགེའི་ལོག་ལམ་དུ་ཁྲིད་དེ་ཆེ་ས་ནས་རྒྱལ་ཁབ་ཀྱི་ཁྲིམས་དང་འགལ་ཞིང་རང་གཞན་གཉིས་ཕུང་གི་སྦྱོར་ངན་མང་བོ་བཤམས་པ་དང་། ཆུང་ས་ནས་རང་གི་གསང་གཏམ་ཡོད་ཚད་ཕྱི་རུ་བཏོན་ནས་ཁྲེལ་དང་ངོ་ཚ་བོར་བ་སོགས་རང་གི་གྲགས་པ་ཉམས་པར་འགྱུར་བ་དང་སྡིག་སྡུག་གཏམ་ངན་གྱི་བྱ་བ་མང་བོར་འཇུག!པའི་སྣ་འཁྲིད་པར་བྱེད་ཅིང་། སྨན་པའི་ངོས་ནས་བཤད་ན་འཇིག་རྟེན་ཁ་དཔེར། ལྷ་རྗེ་ཆང་གི་བཟི་བས་རྩ་ལྟ་ལུགས་ཞེས་པ་ལྟར་ཐོག་མར་ནད་པ་ལ་མི་འོས་པའི་སྐད་ཆ་མང་བོ་བརྗོད་པ་དང་། དེ་ནས་ནད་ཀྱི་ངོས་འཛིན་ལུགས་ནོར་བ། ནད་དང་གཉེན་པོ་འཛོལ་བ། སྨན་རྫས་སྡེབས་སྦྱོར་གྱི་སྐབས་སུ་ཚད་གཞི་འཁྲུལ་བ་སོགས་འགྲོ་བ་ནད་པའི་ཚེ་སྲོག་ལ་གནོད་པའི་རྒྱུ་རྐྱེན་མང་པོ་དེའི་ཤུགས་ལས་བྱུང་ཞིང་། ཐ་ན་ཚེ་སྲོག་འཕྲལ་དུ་འཇོམས་པའི་རྐྱེན་དུ་ཡང་འགྱུར་ངེས་པ་བཅས་ཆང་དང་སྦི་རག་ལ་ཞེན་ཆགས་ཆེ་ན་སྒྲུབ་དགོས་པའི་བྱ་བ་མང་བོ་ཞིག་འགྲུབ་རྒྱུར་འགོག་རྐྱེན་བཟོ་ཞིང་འཐུས་ཤོར་དུ་འགྲོ་བའི་གནོད་པ་ཆེ་ལ། གཞན་དུ་ཆང་དང་སྦི་རག་བསྟེན་ཆེ་ན་མཆིན་པའི་ནུས་པ་ཉམས་པ་དང་མཆིན་པ་མཁྲེགས་འགྱུར་གྱི་ནད། ཁྲག་ཤེད་མཐོ་བའི་ནད། དྲེག་དང་རྐང་འབམ། པཊ་ནད་ཆུ་སེར་གྱི་རིགས་སོགས་ནད་གཞི་མང་བོ་སློང་བའི་རྐྱེན་དུ་གྱུར་ཞིང་ཆང་རག་འཐུང་མཁན་ལ་ནད་རིགས་གོང་གསལ་རྣམས་ཕོག་པ་ཤིན་ཏུ་མང་པས། སྨན་པ་ཡིན་པའི་ངོས་ནས་ནད་པ་རྣམས་ལ་ཟས་སྤྱོད་སྤང་བླང་སྲུང་སྡོམ་བྱ་རྒྱུ་དེ་ནི་ནད་གཞི་བཅོས་པའི་དཔུང་རོགས་བླ་ན་མེད་པ་ཞིག་ཡིན་ལ། རང་རེའི་བོད་ལུགས་གསོ་རིག་གཞུང་གི་གཉེན་པོ་བཞི་ཡི་ཡ་གྱལ་དང་ནད་ཅན་ནད་མེད་ཀུན་ལ་གདམས་ཆོག་པ་ཞིག་ཡིན་པ། ཆང་རག་འཐུང་རྒྱུ་འགོག་དགོས་པའི་ནད་པ་ཡང་མང་དུ་ཐུག་རྒྱུ་ཡོད་པས་སྨན་པ་རང་ཉིད་ཆང་རག་གིས་མྱོས་པའི་ར་རོ་བ་རིག་པ་ཕྱེད་ཟིན་ཙམ་ཡིན་བཞིན་ནད་པ་སོགས་སྐྱེ་བོ་གཞན་ལ་ཆང་རག་མ་འཐུང་ཞེས་བརྗོད་པར་རང་ཉིད་ཁ་སྐྱེངས་ཙམ་ལས་ཉན་མཁན་དཀོན་པོ་ཡིན་ངེས་པས་ཐོག་མར་གསོ་བ་བོ་སྨན་པ་རང་ཉིད་ཆང་རག་གི་གཡའ་ཙམ་མ་གོས་ཤིང་། “ཆང་འཐུང་བདེ་བ་བསྒོམ་པ་དེ། སྨྱོན་པ་བདེ་བར་བསྒོམ་པའི”ངེས་ཤེས་དང་ཡིད་ཆེས་ལྡན་པ་བྱ་རྒྱུ་གལ་ཆེ་བ་ལགས་སོ། །
གསུམ་པ་ནི་དཔལ་འབྱོར་གྱི་འགྲན་རྩོད་ཉིན་བཞིན་ཆེ་ཆེར་འགྲོ་བ་དང་། མི་རྣམས་ལུས་ངག་ཡིད་གསུམ་སྒོར་མོ་གསོག་སྲུང་གི་བ་བར་བྲེལ་བའི་རྒྱུ་ནོར་གྱི་བྲན་གཡོག་ལྟ་བུར་གྱུར་བའི་དུས་རབས་འདིར། གོས་དཀར་གོན་པའི་འཚོ་བྱེད་པ་རྣམས་ཀྱང་སྨན་བཅོས་བྱེད་སྟངས་དེ་སྒོར་མོ་མང་ཉུང་དང་། མིའི་རིམ་པ་མཐོ་དམན་ལ་བལྟ་བའི་སྟབས་ཀྱིས། གསར་རྩོམ་དམངས་གཞས་ཤིག་ལས། སྒོར་ཁུག་ཐང་བོ་མེད་ན། །ཆམ་པའི་སྨན་ཡང་རག་དཀའ། །ཞེས་པའི་རྒྱ་ཆེའི་མང་ཚོགས་ཀྱི་སྐད་སྒྲ་ངོ་མ་ལྟར་གཞན་ཕན་དང་བྱམསསྙིང་རྗེ་སོགས་ཀྱི་དྲི་དང་བྲལ་ཞིང་། སྨན་བཅོས་སྒོར་མོའི་དོན་དུ་བྱེད་པ་དེ་ཡང་སྤྱིར་དུས་རབས་འཕོ་འགྱུར་དང་། མིའི་བསམ་པའི་འདུ་ཤེས་འཛིན་སྟངས་དེ་ཕྱི་དངོས་པོའི་དཔལ་འབྱོར་ལོངས་སྤྱོད་ཁོ་ནར་དོན་གཉེར་བྱེད་པའི་ཤུགས་རྐྱེན་ལས་བྱུང་བ་ཡིན་སྟབས་ལྡོག་ཏུ་མེད་པ་ཞིག་ཡིན་ཀྱང་། སྒོར་མོ་ཁོ་ནར་བསམ་ནས་མིའི་བདེ་ཐང་དང་ཚེ་སྲོག་ལ་ཡ་ང་སྙིང་རྗེ་སྤུ་ཙམ་མེད་པ་ནི་མི་ཆོས་རིང་ལུགས་ཀྱི་ཀུན་སྤྱོད་ལས་འགལ་བ་མ་ཟད། སྨན་པ་ཞེས་ཕན་པའི་དོན་དུ་གོ་བའི་མིང་དོན་ཡ་བྲལ་གྱུར་བ་ཡིན་ནོ། །ལྷག་པར་དུ་རང་རེ་བོད་ལུགས་གསོ་བ་རིག་པར་ཐོས་བསམ་བྱས་ནས་སྨན་པའི་ངང་ཚུལ་འཛིན་མཁན་ཞིག་གི་ངོས་ནས་བཤད་ན་རྗེ་བཙུན་གཡུ་ཐོག་རྙིང་མ་ཡོན་ཏན་མགོན་པོས། འགྲོ་བ་ནད་པའི་བྱ་བ་དོན་དུ་གཉེར། མཐོ་འགྲོགས་དང་ཁེ་ཚོང་མ་བྱེད། མི་ངོ་ཟས་ངོ་མ་ལྟ། ཕྱོགས་ཆ་ཉེ་རིང་སྤོང་། བདག་བཟུང་གི་གནས་མ་བསྟེན། ཆེ་བཙུན་གྱི་བླ་སྨན་མ་བྱེད། སྤྲང་བོ་དང་ལོང་བ་བརྩེ་བས་སྐྱོང་། ནད་པའི་བྲན་བཞིན་རྒྱུགས། ཞེས་དང་། འགྲོ་བ་དང་ནད་པ་བརྩེ་བས་སྐྱོངས། དྲིན་སོ་མེད་པའི་སྨན་པའི་སྦྱིན་ཐོངས། ཞེས་རང་རེ་ཕྱི་རབས་པས་ཀུན་སྤྱོད་སྐྱོང་ཚུལ་ཐད་མང་དུ་གདམས་གནང་བ་རྣམས་དུས་རབས་དང་སྤྱི་ཚོགས་ཀྱི་གནས་བབ་གང་འདྲ་ཞིག་ཏུ་སླེབས་ཀྱང་ལག་ཐོག་ཏུ་ལེན་དགོས་པ་ཡིན་ཀྱང་། དེང་སྐབས་སྒོར་མོ་ཡོད་ན་ཀུན་ལ་འཛུམ་གྱིས་བསུ་ཞིང་བཞུགས་དང་ཕེབས། ལགས་སོ་ཞེས་པའི་སྐད་སྒྲས་ཁེངས་པ་དང་། སྒོར་མོ་མེད་ན་བཟོད་བླག་བྲལ་བའི་ན་ཟུག་གི་ཀློང་དུ་ཚུད་ཅིང་ཚེ་སྲོག་འཕྲལ་དུ་འཇིག་པར་ཉེ་བ་དང་། མྱུར་སྐྱོབ་ཀྱི་ཐབས་ལམ་འདོན་རྒྱུར་སྐར་ཆ་ཙམ་ཡང་འགྱང་མི་རུང་བའི་ཚད་ལ་སླེབས་ཀྱང་སྒོར་མོ་མེད་པར་སྨན་བཅོས་བྱེད་ཐབས་མེད་པའི་གཏམ་གླེང་བྱས་ན་སྨན་པ་ཞེས་པའི་མིང་ཙམ་ཐོབ་པར་དཀའ་ལ། གཞན་ཡང་དབང་ཆེན་དཔོན་པོའི་རྐང་མཐིལ་སྤྱི་བོའི་གཙུག་ཏུ་བཞག་ཀྱང་དགའ་ཉམས་འཛེན་ཞིང་ངོ་དགའ་སྤྲེལ་ལད་ཀྱི་བྲོ་གར་སྣ་ཚོགས་འཁྲབ་པ་དང་། གཉོམ་ཆུང་ཚུལ་མཐུན་རང་གཤིས་མདའ་ལྟར་དྲང་བའི་སྐྱེ་བོ་ཕལ་བ་ཚོར། ཆེ་ཚུགས་དང་སྒྲོབ་ཉམས། ལག་རྩལ་ཅུང་ཟད་ཡོད་པ་ལྟག་པར་འཁུར་ནས་ང་ཆེ་ང་བཟང་གི་ཆེ་ཉམས་འདོན་མཁན་ཀྱང་ཡོད་པས་ང་ཚོས་ངེས་པར་དུ་གཞུང་ལུགས་སྲོལ་གཏོད་པ་བོ་མེས་པོ་གོང་མའི་དགོངས་པ་ལག་ཐོག་ཏུ་བླངས་ནས་ནམ་མཁའ་དང་མཉམ་པའི་འགྲོ་བ་ནད་པ་རྣམས་ལ་ནམ་མཁའ་དང་མཉམ་པའི་ཕན་ཐོགས་རྒྱ་ཆེར་བྱས་ཏེ། ཟང་ཟིང་གི་ནོར་དང་། ཉེ་རིང་ཆགས་སྡང་སོགས་ཕྱོགས་རིས་ཀྱི་སྨན་བཅོས་སྤུ་ཙམ་ཡང་མ་འདྲེས་པར“མི་ངོ་ཟས་ངོ་མ་ལྟོས་ཤིང་། །ཉེ་རིང་སྤངས་པའི་ནད་པའི་བསྐོར། །ཁ་དྲག་ཆེ་འདོད་མ་བྱེད་པར། །དམན་ཆ་བཟུང་ལ་ནད་པ་བསྐོར། ”། ཞེས་པའི་བསླབ་བྱ་བྱ་སྤྱོད་ངོ་མའི་ནང་དུ་ལག་ལེན་བྱེད་པ་དང་། བྱ་བྱེད་སྨན་པའི་ལེའུར། བསམ་པ་དཀར་བ་བྱང་ཆུབ་སེམས་ལྡན་པ། །སྦྱོར་བ་དངོས་གཞི་འཇུག་ལས་དང་བོ་ནི། །སྡུག་བསྔལ་མཐོང་དང་ཕན་འདོགས་དད་པ་དང་། །བཟང་ངན་བྱམསསྡང་ཞེ་ནས་སྙམས་པ་ཡིས། །སྙིང་རྗེ་བྱམས་པ་དགའ་བ་བཏང་སྙོམས་བཞི། །སྨོན་པ་བྱང་ཆུབ་མཆོག་ཏུ་སེམས་བསྐྱེད་དེ། །དངོས་གཞི་འཇུག་པ་ཚད་མེད་ཉམས་སུ་བླང་། །འཇུག་པ་བསྔགས་པར་བལྟ་ཞིང་ཁོན་འཛིན་མེད། །དེ་ལྡན་གསོ་སླ་འཚོ་མང་གྲོགས་སུ་འགྱུར། །ཞེས་པའི་ཚད་མེད་བཞི་དང་ལྡན་པའི་སྒོ་ནས་འགྲོ་བ་ནད་པ་སྐྱོང་བ་རྟག་ཏུ་བརྩོན་ཞིང་ཁ་ཞེ་གཉིས་མེད་ཀྱིས་ལུས་སྲོག་བདེ་ཐང་ཡུན་གནས་ཀྱི་ཐབས་ལ་འབད་དགོས་པ་ལས། བསླབ་བྱ་དཔེ་ཐོག་ཏུ་ལུས་པ་དང་སློབ་ཁྲིད་སྐབས་ཀྱི་སྐད་ཆ་ཙམ་དུ་མི་ལུས་པར་བྱ་དགོས་པར་སྙམ་མོ། །
བཞི་བ་ནི་ཡ་རབས་ཁྲིམས་བཟང་ཁྲེལ་ཡོད་ཕྱི་ཐག་རིང་བ་ཚེ་གཅིག་གྲོགས་གཅིག་ལ་བརྩེ་བ་ཇི་སྐད་དུ། གཞན་གྱི་ཆུང་མའི་ཐད་མི་འགྲོ། །ལོག་པར་གཡེམ་པ་རྣམ་པར་སྤོང་། །བདག་གི་ཆུང་མས་ཆོག་སེམས་པ། །སྐྱེ་བོ་དེ་དག་མཐོ་རིས་འགྲོ། །ཞེས་པ་ལྟར་བྱ་རྒྱུ་གལ་ཆེ་ལ། དེང་སྐབས་ཚུལ་མིན་འཆལ་སྤྱོད་ཡུལ་རེ་ལ་སྙིང་སྡུག་རེ་དང་ཞག་རེ་ལ་ཉལ་གྲོགས་རེ་བྱེད་ཅིང་། བརྩེ་བའི་བཟའ་ཟླ་དང་སྙིང་གི་བུ་ཕྲུག་བདག་མེད་དུ་བསྐྱུར་བ། ཚེ་སྟོད་ལ་སྙིང་ཉེ་ཞིང་ཚེ་སྨད་ཡ་བྲལ་དུ་སོང་བ་སོགས་མི་ཆོས་ལས་འགལ་བའི་བྱེད་སྟངས་མང་བ་དང་། ལྷག་པར་དུ་སྨད་འཚོང་མ་ཁྲེལ་དང་ངོ་ཚ་བོར་བ་འགའ་ཡིས་སྒོར་མོའི་དོན་དུ་རང་ལུས་གདན་ལྟར་སྤྱོད་པ་ལ། བསེ་མོག་ནད་དུག་སོགས་ལྷན་སྐྱེས་སྲིན་འབུ་འཁྲུག་པའི་རིམས་ནད་མང་བོས་མིའི་ཚེ་སྲོག་ལ་རྒོལ་ཡོང་གི་ཡོད་པའི་ཁྲོད་དུ་འཁྱམས་ནས་མ་རུང་བའི་ནད་དུག་ཅིག་སྨན་པས་ཁྱེར་ན་ཧ་ཅང་ངོ་ཚ་བའི་ལས་ཤིག་དང་། གཞན་གྱིས་ཁྲེལ་དགོད་བྱེད་པ་སོགས་རིགས་གཅིག་པའི་སྐྱེ་བོ་ཀུན་ལས་དམའ་འབེབ་ཁ་སྐྱེངས་ཀྱི་གནད་དོན་ཞིག་ཏུ་འགྱུར་ངེས་པ་ཡིན་ལ། དེ་སྔ་རང་རེ་བོད་ཀྱི་གསོ་རིག་ལྷ་རྗེ་རྣམས་རབ་བྱུང་བ་དང་། ཁྱིམ་པ་ཁྲིམས་སྲུང་ཅན་ཤ་སྟག་བྱུང་ཡང་། ཡུལ་གྲུ་གཞན་དུ་བལ་བོ་བྷ་རོ་ལྟ་བུ་གསོ་བ་རིག་པའི་གཞུང་ལ་མཁས་པའི་རྩེར་སོན་མོད་ལོག་གཡེམ་བྱས་པའི་སྐྱོན་གྱིས་ཕྱག་ཡ་གཅིག་ཤོར་བ་སོགས་ཀྱང་ལོ་རྒྱུས་ཀྱི་བསླབ་བྱ་ཡིན་པས་ཡ་རབ་ཚུལ་ལྡན་ཚེ་གཅིག་སྐྱོང་བའི་ཁྱིམ་པ་ཁྲིམས་བཟང་བྱ་རྒྱུ་དེ་ཡང་གལ་ཆེ་བ་སྣང་ངོ་། །
འདི་ལྟར་བོད་ལུགས་གསོ་རིག་ལྷ་རྗེའི་ཀུན་སྤྱོད་སྐྱོང་ཚུལ་ཐད་རང་གི་ལྟ་ཚུལ་དང་མཐོང་ཐོས་བྱུང་རིགས་ངོ་དགའ་བསྟོད་བརྗོད་ཀྱི་དྲི་མས་མ་གོས་པར་བསྲོང་བོའི་ལམ་ནས་སྤྱོད་ལམ་ཚུལ་མིན་རྣམས་དམིགས་སུ་བཀར་ནས་བཤད་ཡོད་པར། གོང་གི་སྐྱོན་རྣམས་ཡོད་པ་ཚོས་ཡོ་བསྲང་དང་མེད་པ་ཚོས་དོགས་ཟོན་ཡོད་པ་བྱ་རྒྱུ་ནི་རྩོམ་ཐུང་འདི་འབྲི་བའི་རེ་བ་ཉག་ཅིག་ཡིན་ཞིང་། མཚང་ལ་ཕོག་པའི་སྙིང་གནད་དང་། བཤད་ཐལ་བའི་སྐྱོན་ཆ་མི་འཚོལ་བར་ལྷག་བསམ་གྱི་ཀུན་སློང་བཟང་བོར་ཡི་རང་གནང་བ་ཞུ་རྒྱུ་བཅས། སླར་སྨྲས་པ།
གངས་ཅན་གསོ་རིག་ཟླ་བྲལ་ནོར་བུ་ལ།། ལྷག་བསམ་དག་པའི་དུང་ཞེན་ཟབ་པ་ན།།
གཞུང་དོན་འགལ་བའི་སྤྱོད་ངན་བསྲོང་ཕྱིར་དུ།། མཚང་འབྱིན་ཚིག་གི་ཐོག་མདའ་ཤོར་བ་ལ།།ངོ་ཚ་སྐྱེངས་པའི་ཁྲོ་མིག་མི་བགྲད་པར། །བག་ཡོད་དོགས་ཟོན་སྒོ་མོ་སྡོམ་པ་ཡི། །དྲན་སྐུལ་གསེར་གྱི་ཟྭ་རུ་དགོངས་པར་མཛོད། །མ་བྱས་སྒྲོ་བཏགས་བཤད་པའི་ཆོ་ངེ་དང་། །མ་རྟོགས་ལོག་པར་རྟོགས་པའི་སྐྱོན་འབྱིན་སོགས། །ཅོལ་ཆུང་བྱིས་པའི་བཤད་ཡམ་མཆིས་པ་ན། །དྲན་དབང་བྱེ་བ་འབུམ་ལ་བཟོད་པར་གསོལ། །འདི་ཀོའང་གངས་ལྗོངས་གསོ་རིག་བསྟན་པ་འདི། །རྒྱུད་འཛིན་གོང་འཕེལ་གཏོང་བའི་གཞིར་ཕན་ཅིང་། །ས་སྟེང་འགྲོ་བ་ནད་པ་མ་ལུས་པ། །ནད་སེལ་བདེ་སྐྱིད་ཐོབ་པའི་གསོས་འགྱུར་ཤོག།


c: text/html

text:
མི་དམངས་དྲ་བའི་འཕྲིན། ཀྲུང་གུང་ཀྲུང་དབྱང་གི་སྤྱི་ཁྱབ་ཧྲུའུ་ཅི་དང་། རྒྱལ་ཁབ་ཀྱི་ཀྲུའུ་ཞི། ཀྲུང་དབྱང་དམག་ཨུད་ཀྱི་ཀྲུའུ་ཅི་བཅས་ཡིན་པའི་ཞི་ཅིན་ཕིང་དང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་རྒྱལ་སྲིད་སྤྱི་ཁྱབ་ཁང་གི་ཙུང་ལི་ལི་ཁེ་ཆང་། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ལི་ཀྲན་ཧྲུའུ། ཀྲུང་གུང་ཀྲུང་དབྱང་ཆབ་སྲིད་ཅུས་ཀྱི་རྒྱུན་ཨུ་ཀྲུང་དབྱང་སྒྲིག་ཨུད་ཀྱི་ཧྲུའུ་ཅི་ཀྲའོ་ལེ་ཅི་བཅས་ཁག་སོ་སོར་ཚེས་10ཉིན་གྱི་སྔ་དྲོ་རྒྱལ་ཡོངས་མི་དམངས་འཐུས་ཚོགས་སྐབས་བཅུ་གསུམ་པའི་ཚོགས་འདུ་ཐེངས་དང་པོའི་འཐུས་མི་ཚོགས་པ་ཁག་གཅིག་གི་གྲོས་ཞིབ་ནང་ཞུགས་པ་རེད།
ཞི་ཅིན་ཕིང་ཁྲུང་ཆིང་གི་འཐུས་མི་ཚོགས་པའི་གྲོས་ཞིབ་ནང་ཞུགས་ཤིང་། ཚོགས་འདུའི་ཐོག་ཁྲེན་མེའར་དང་། ཐང་ལེང་ཀྲི། ཀྲང་ཤོན། མ་ཧྲན་ཞང་། ལི་ཁྲུན་ཁུའེ། ཀྲུའུ་མིང་གཡོད། ལིའུ་ཅ་ཆི། ཧྲེན་ཐེ་མའེ་སོགས་འཐུས་མི་8ཀྱིས་སྔ་རྗེས་སུ་སྤུས་ཚད་མཐོ་པོའི་འཕེལ་རྒྱས་ལ་སྐུལ་འདེད་གཏོང་བ་དང་། ཁྲིམས་སྐྱོང་འཛུགས་སྐྱོང་ཁྲོད་ཀྱི་མི་དམངས་འཐུས་ཚོགས་ཀྱི་ནུས་པ་འདོན་པ། འབྲི་ཆུའི་འབབ་རྒྱུད་ཀྱི་སྣོད་བཅུད་སྲུང་སྐྱོང་ལ་ཤུགས་སྣོན་རྒྱག་པ། ལས་གཏོད་གསར་གཏོད་ལ་སྐུལ་འདེད་གཏོང་བ། གཞི་རིམ་ཏང་འཛུགས་སྐྱོང་ལ་ཤུགས་སྣོན་རྒྱག་པ། ཀྲུང་ཧྭ་ཡི་ཕུལ་བྱུང་སྲོལ་རྒྱུན་རིག་གནས་དར་སྤེལ་གཏོང་བ་སོགས་ཀྱི་གནད་དོན་ལ་དམིགས་ནས་བསམ་འཆར་གསུངས་པ་རེད། ཀྲང་ཤོན་གྱིས་ལས་བྱེད་པའི་ཁྲིམས་སྐྱོང་བྱང་ཚད་མཐོ་རུ་གཏོང་རྒྱུའི་སྐོར་གླེང་སྐབས། ཞི་ཅིན་ཕིང་གིས་རང་རེའི་ཏང་སྲིད་འགོ་ཁྲིད་ལས་བྱེད་པ་ཚང་མ་སྣེ་འཛོམས་རྣམ་པའི་ལས་བྱེད་པར་སྒྱུར་དགོས་པ་དང་ལས་གནས་གང་འདྲ་ཞིག་གི་ཐོག་ཏུ་འཁོད་ནའང་གཞི་རྩའི་ཤེས་བྱའི་མ་ལག་ལྡན་པ་བྱེད་དགོས། བཅའ་ཁྲིམས་ནི་དེའི་ནང་གི་གཞི་རྩའི་གྲུབ་ཆ་ཞིག་ཡིན་པས་ཕྱོགས་ཁག་གི་རྨང་གཞིའི་རང་བཞིན་གྱི་ཤེས་བྱ་ཚང་མ་ཁོང་དུ་ཆུད་པ་བྱེད་པ་ལས་ཕྱོགས་གཅིག་ཙམ་འཛིན་ནས་སྡོད་མི་རུང་། རྨང་གཞི་དེའི་ཐོག་ལག་རྩལ་དང་འགན་བབ་བྱང་ཆུབ་པ་ཞིག་ཡོང་བ་བྱེད་དགོས། ལས་བྱེད་པའི་གསོ་སྦྱོང་མ་ལག་ཐད་དམིགས་ཚད་དེར་གཞིགས་ནས་སྒྱུར་བཅོས་བྱེད་དགོས་ཞེས་ནན་བཤད་གནང་བ་རེད། གཞི་རིམ་དུ་ཏང་གི་ཚོགས་ཆེན་བཅུ་དགུ་པའི་དགོངས་དོན་དོན་འཁྱོལ་བྱེད་ཚུལ་སྐོར་གྱི་མ་ཧྲན་ཞང་གི་གཏམ་བཤད་གསན་རྗེས་ཞི་ཅིན་ཕིང་གིས་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་བ་གམ་དེར་གདུང་བཞི་ཀ་བརྒྱད་ཀྱིས་འདེགས་སྐྱོར་བྱེད་དགོས་པ་དང་ཏང་ནི་དེའི་ཁྲོད་ཀྱི་མ་གདུང་དང་ཏང་ཀྲུང་དབྱང་ནི་ཀ་བ་ཨ་མ་དེ་ཡིན། དེ་དང་དུས་མཚུངས་རྨང་གཞི་ནི་གལ་ཧ་ཅང་ཆེན་པོ་ཡིན་པས་རྨང་གཞི་བརྟན་པོ་མེད་ཚེ་ས་གཡོ་བ་དང་རི་འགུལ་རྒྱུ་རེད། གཞི་རིམ་དུ་ཏང་ཀྲི་པུའུ་ནི་སྐུད་སྣེ་སྟོང་བརྒྱུས་པའི་ཁབ་ལྟ་བུ་ཡིན་པས་ཕན་ཚུན་མཐུད་སྦྱོར་དང་གོང་འོག་འབྲེལ་མཐུད་བྱེད་པ་བརྒྱུད་ངེས་པར་དུ་གཞི་རིམ་གྱི་རྨང་གཞི་སྲ་བརྟན་དུ་གཏོང་དགོས། ཕུལ་བྱུང་གི་གཞི་རིམ་རྐང་འཛིན་པ་ཁྲི་སྟོང་མང་པོས་དངོས་ཡོད་གནས་ཚུལ་དང་ཟུང་འབྲེལ་བྱས་ཏེ་ལས་དོན་ཁག་དོན་འཁྱོལ་ཡག་པོ་བྱེད་དགོས་ཞེས་ནན་བཤད་གནང་བ་རེད། ཞི་ཅིན་ཕིང་གིས་མཐའ་མཇུག་ཏུ་གསུང་བཤད་གལ་ཆེན་གནང་སྐབས་ཁྲུང་ཆིང་གི་རྒྱ་ཆེའི་ལས་བྱེད་པ་དང་མང་ཚོགས་ཚོས་མཐུན་སྒྲིལ་རྡོག་རྩ་གཅིག་སྒྲིལ་དང་སེམས་རྣལ་དུ་ཕབ་ནས་སྐམ་སའི་དབུས་ཁུལ་གྱི་སྒོ་དབྱེའི་མཐོ་ས་དང་རི་སྔོ་ཆུ་དྭངས་ཀྱི་མཛེས་སྡུག་ལྡན་པའི་ཡུལ་ཞིག་མགྱོགས་མྱུར་སྐྲུན་པ་དང་། སྤུས་ཚད་མཐོ་པོའི་འཕེལ་རྒྱས་ལ་སྐུལ་འདེད་ཧུར་ཐག་གཏོང་བ། སྤུས་ཚད་མཐོ་བའི་འཚོ་བ་གསར་གཏོད་བྱེད་པ་བཅས་བྱས་ནས་ཁྲུང་ཆིང་གི་ལས་དོན་ཁག་སྐས་རིམ་གསར་པར་སླེབས་རྒྱུའི་རེ་བ་ཡོད་ཅེས་གསུངས་པ་རེད། ཞི་ཅིན་ཕིང་གིས་ཆབ་སྲིད་ཁོར་ཡུག་དེ་རང་བྱུང་སྣོད་བཅུད་དང་འདྲ་བར་ལྷོད་གཡེང་ཤོར་ན་སྦགས་བཙོག་ཕོག་སླ། གནད་དོན་ཐོན་ཚེ་བསྐྱར་དུ་སླར་གསོ་བྱེད་པར་དཀའ་ངལ་ཆེན་པོ་འཕྲད་སྲིད། སྤྱོད་གཙང་གཞུང་དྲང་གི་ཆབ་སྲིད་ཁོར་ཡུག་གྲུབ་རྒྱུ་ནི་དར་ཆ་གསལ་སྟོན་ངང་ཆབ་སྲིད་ལ་སྣང་ཆེན་དང་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་ཞུ་དགོས་པའི་ཆབ་སྲིད་ཀྱི་བླང་བྱ་དང་། རྒྱུན་སྲིང་ལྷོད་མེད་ངང་སྤྱོད་གཙང་སྒྲིག་ནན་དང་ཕྱོགས་ཡོངས་ནས་ཏང་ནན་པོས་སྐྱོང་རྒྱུ་གཏིང་ཟབ་ཕྱོགས་སུ་འཕེལ་རྒྱས་འགྲོ་བར་སྐུལ་འདེད་གཏོང་དགོས་པའི་ཁ་ཚ་དགོས་གཏུགས་ཀྱི་དགོས་མཁོ། ཏང་སྲོལ་སྲིད་སྲོལ་བཟང་པོ་ཆགས་པར་བྱེད་པ་དང་སྒྱུར་བཅོས་འཕེལ་རྒྱས་ཀྱི་དམིགས་ཚད་བདེ་བླག་ངང་མངོན་འགྱུར་བྱེད་པའི་འགན་ལེན་གལ་ཆེན་བཅས་ཡིན། སློབ་གསོ་ཁྲིད་སྟོན་ལ་ཤུགས་སྣོན་རྒྱག་པ་དང་། གཏོར་འཛུགས་གལ་ཆེ་མཉམ་དུ་འཇོག་རྒྱུར་མཐོང་ཆེན་བྱེད་པ། “འགག་རྩའི་ཉུང་ཤས”ལ་དམ་འཛིན་བྱེད་པ། རིམ་ཁག་འགོ་ཁྲིད་ལས་བྱེད་པས་འགོ་ཁྲིད་ཀྱི་འགན་འཁྲི་དང་དཔེ་སྟོན་གྱི་འགན་འཁྲི་རང་རྟོགས་ངང་ཁུར་རྒྱུར་སྐུལ་འདེད་གཏོང་བ། རང་ཉིད་དེའི་ཁྲོད་ཞུགས་པ་དང་བསམ་བློ་དེའི་ཐད་གཏོང་བ། ལས་དོན་སྤེལ་བ་བཅས་བྱས་ཏེ“སྣེ་ཁྲིད་ཀྱི་ནུས་པ”ཞིག་ཐོན་པར་བྱེད་དགོས། ཁྲིམས་ཀྱིས་སྐྱོང་རྒྱུ་མཐའ་འཁྱོངས་དང་མིའི་དབང་གྲགས་ཀྱིས་སྐྱོང་རྒྱུར་ངོ་རྒོལ་བྱས་ཏེ་རྩ་ཁྲིམས་དང་བཅའ་ཁྲིམས་ལ་ཐོག་མཐའ་བར་གསུམ་དུ་གུས་སྐྲག་གི་བསམ་བློ་རྒྱུན་འཁྱོངས་བྱེད་པ་དང་། རྩ་ཁྲིམས་དང་བཅའ་ཁྲིམས་ཀྱི་ཁྱབ་ཁོངས་ནང་སྣེ་ཁྲིད་ནས་བྱེད་སྒོ་སྤེལ་བ། ཁྲིམས་གཏན་འཁེལ་བའི་དབང་ཚད་དང་། སྒྲིག་སྲོལ། གོ་རིམ་བཅས་ལ་ནན་པོར་གཞིགས་ཏེ་དབང་ཆ་སྤྱོད་པ་དང་འགན་འཁྲི་སྒྲུབ་པ་བཅས་བྱས་ནས་སེམས་ནང་བཅའ་ཁྲིམས་དང་སྒྲིག་ཁྲིམས་ཀྱི་མེ་ལོང་གསལ་པོ་འཇོག་པ་དང་། ལག་གིས་བཅའ་ཁྲིམས་དང་སྒྲིག་ཁྲིམས་ཀྱི་བསྲུང་བྱའི་ཚད་གཞི་དམ་པོར་འཛིན་པ། དཔོན་གྱིས་བྱ་བ་སྒྲུབ་པའི་ཚད་གཞི་ཤེས་པ་བཅས་ཡོང་བ་བྱེད་དགོས། ཏང་ཡོན་དང་འགོ་ཁྲིད་ལས་བྱེད་པས“འདུ་ཤེས་བཞི”བརྟན་པོ་འཛུགས་པ་དང་། ཏང་གི་ཆབ་སྲིད་སྒྲིག་ཁྲིམས་དང་ཆབ་སྲིད་སྒྲིག་ལམ་ནན་པོ་སྲུང་བ། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་སྲུང་སྐྱོང་མཐའ་གཅིག་ཏུ་བྱེད་པ་བཅས་བྱས་ནས་ཏང་གི་ལམ་ཕྱོགས་དང་། མཛད་ཕྱོགས། སྲིད་ཇུས་གསུམ་དང་ཏང་ཀྲུང་དབྱང་གི་འཐབ་ཇུས་བཀོད་སྒྲིག་ཆད་ལུས་མེད་པའི་སྒོ་ནས་ལག་བསྟར་དོན་འཁྱོལ་ཐུབ་པའི་འགན་ལེན་བྱེད་དགོས། ཁྲིམས་ལ་བརྟེན་ནས་བཅོས་སྐྱོང་བྱ་རྒྱུར་སྣང་ཆེན་བྱེད་ལ་ཀུན་སྤྱོད་ལ་བརྟེན་ནས་བཅོས་སྐྱོང་བྱ་རྒྱུར་ཡང་སྣང་ཆེན་བྱེད་པ་དང་། ཀུན་སྤྱོད་ལ་བརྟེན་ནས་སློབ་གསོ་གཏོང་བའི་ནུས་པ་འདོན་རྒྱུར་སྣང་ཆེན་བྱེད་པ། བཅའ་ཁྲིམས་དང་ཀུན་སྤྱོད་ཀྱི་སྟོབས་ཤུགས་དང་ཁྲིམས་སྐྱོང་དང་ཀུན་སྤྱོད་ལ་བརྟེན་ནས་སྐྱོང་བའི་ནུས་པ་ཟུང་འབྲེལ་དམ་ཟབ་བྱེད་པ། རང་གཅུན་དང་གཞན་གཅུན་ཟུང་འབྲེལ་དམ་ཟབ་བྱེད་པ། སྤྱི་ཚོགས་ཡོངས་སུ་སྤྱི་ཚོགས་རིང་ལུགས་ཀྱི་ལྟེ་བའི་རིན་ཐང་ལྟ་བ་སྐྱེད་སྲིང་དང་ལག་བསྟར་ཧུར་ཐག་བྱ་རྒྱུའི་ཁྲིད་སྟོན་བྱེད་པ། ཀུན་སྤྱོད་ཀྱི་གོམས་སྲོལ་བཟང་པོ་འཛུགས་པ་བཅས་བྱས་ནས་བཀས་བཀོད་རྒྱུན་འཛིན་གྱི་རྙིང་རུལ་གྱི་ཀུན་སྤྱོད་རིག་གནས་མ་ཁྱབ་སྔོན་འགོག་བྱེད་དགོས་ཞེས་ནན་བཤད་གནང་བ་རེད། ཞི་ཅིན་ཕིང་གིས་འགོ་ཁྲིད་ལས་བྱེད་པས་སྲིད་སྐྱོང་གི་ཀུན་སྤྱོད་ལ་སྣང་ཆེན་བྱེད་དགོས་ཤིང་། སྲིད་སྐྱོང་གི་ཀུན་སྤྱོད་ནི་སྤྱི་ཚོགས་ཧྲིལ་པོའི་ཀུན་སྤྱོད་འཛུགས་སྐྱོང་གི་ཁ་ཕྱོགས་ལྟ་བུ་རེད། སྲིད་སྐྱོང་གི་ཀུན་སྤྱོད་འཛུགས་པར་ཀུན་སྤྱོད་ཆེན་པོ་གསལ་རྟོགས་དང་། སྤྱི་པའི་སྤྱོད་བཟང་དམ་སྲུང་། མི་སྒེར་གྱི་སྤྱོད་བཟང་ནན་སྐྱོང་བཅས་ཡོང་བ་བྱེད་དགོས། ཀུན་སྤྱོད་ཆེན་པོ་གསལ་རྟོགས་ཞེས་པ་ནི་ཕུགས་བསམ་དད་སེམས་བརྟན་འཛུགས་དང་སྲ་ཞིང་བརྟན་པའི་ཏང་གཤིས་སྦྱོང་བརྡར་ཡག་པོ་བྱས་ཏེ་ཡིན་མིན་ཆེན་པོའི་མདུན་དུ་དར་ཆ་གསལ་སྟོན་དང་། ཚོད་བགམ་ཆེན་པོའི་མདུན་དུ་གང་ལའང་མི་སྐྲག་པ། བསླུ་བྲིད་སྣ་ཚོགས་མདུན་དུ་ལངས་ཕྱོགས་བརྟན་པོ་བཅས་ཡོང་བ་བྱ་རྒྱུ་དེ་ཡིན། དེ་ནི་འགོ་ཁྲིད་ལས་བྱེད་པས་དང་ཐོག་ཡོད་དགོས་པའི“ཀུན་སྤྱོད་ཆེན་པོ”ཞིག་ཡིན། སྤྱི་པའི་སྤྱོད་བཟང་དམ་སྲུང་ཞེས་པ་ནི་དམིགས་ཡུལ་གྱི་འདུ་ཤེས་ཟབ་ཏུ་གཏོང་བ་དང་། བློ་གཅིག་སེམས་གཅིག་གིས་མི་དམངས་ལ་ཞབས་འདེགས་ཞུ་བ། སྤྱི་དོན་དུ་ཏང་འཛུགས་པ་དང་དམངས་དོན་དུ་སྲིད་སྐྱོང་བའི་འདུ་ཤེས་ནན་གྱིས་སྲུང་བ། མཛེས་སྡུག་ལྡན་པའི་འཚོ་བར་བཅངས་པའི་མི་དམངས་ཀྱི་རེ་འདོད་ནི་ང་ཚོས་འབད་འཐབ་བྱེད་པའི་དམིགས་ཚད་ཡིན་པའི་དམ་བཅའ་རང་རྟོགས་ངང་ལག་བསྟར་བྱེད་པ་བཅས་བྱས་ནས་སྒེར་སེམས་མེད་པར་ཁོག་ཡངས་དཀྱེལ་ཆེ་ཡོང་བ་བྱ་རྒྱུ་དེ་ཡིན། མི་སྒེར་གྱི་སྤྱོད་བཟང་ནན་སྐྱོང་ཞེས་པ་ནི་རང་ཉིད་ཀྱི་སྤྱོད་ལམ་དང་བྱ་སྤྱོད་ལ་གཅུན་སྡོམ་ནན་པོ་བྱ་རྒྱུ་དེ་ཡིན། ཏང་ཡོན་དང་ལས་བྱེད་པ་ཡོངས་ཀྱིས་འདོད་རྔམ་སྤོང་བ་དང་རང་གཅུན་སྤྱི་གཅེས་བྱས་ཏེ་མི་དམངས་ཀྱིས་གནང་བའི་དབང་ཆ་སྤྱད་ནས་མི་དམངས་ལ་བདེ་སྐྱིད་སྐྲུན་དགོས། ཁྱིམ་སྲོལ་འཛུགས་སྐྱོང་བྱ་རྒྱུ་དེ་གནས་བབ་གལ་ཆེན་ཐོག་བཞག་ནས་སྤྱོད་གཙང་རང་འདེམས་དང་སྤྱོད་གཙང་ཁྱིམ་སྐྱོང་གིས“སྔས་མགོའི་སྐད་ཆ”ལྐོག་ཟའི་འབྱུང་རྐྱེན་དུ་འགྱུར་རྒྱུ་བཀག་འགོག་དང་། བུ་ཕྲུག་གིས་ཕ་མར་ཁ་གཡར་ནས་ཁྲིམས་འགལ་ངང་ཁེ་སྤོགས་གཉེར་རྒྱུ་བཀག་འགོག རང་ཉིད་འཁྲིས་ཀྱི་མིས་རང་ཉིད“ཆུར་གཡུག་རྒྱུ”བཀག་འགོག་བཅས་བྱེད་དགོས་ཞེས་ནན་བཤད་གནང་བ་རེད། ཞི་ཅིན་ཕིང་གིས་བྱས་རྗེས་ཆུང་ཙག་མང་ཙམ་འཇོག་དགོས། དོན་ཆུང་ནི་མེ་ལོང་ལྟ་བུ་ཡིན་ཞིང་། དོན་ཆུང་ནས་ཏང་གཤིས་དང་། རྩ་དོན། མི་གཤིས་བཅས་མཚོན་གྱི་ཡོད། “ཆུ་རགས་ལེ་དབར་སྟོང་ལྡན་དེ་གྲོག་ཚང་གཅིག་གིས་ཕུང་བར་འགྱུར”ཞེས་པའི་གནའ་མིའི་གཏམ་དཔེ་བློ་ལ་བརྟན་པོར་ངེས་ཏེ་དོན་ཆུང་ནས་བློ་སྦྱོང་ལ་ཤུགས་སྣོན་རྒྱག་རྒྱུ་མཐའ་འཁྱོངས་བྱེད་པ་དང་། བྱ་བ་ཆུང་ཙག་ནས་རང་ཉིད་འཐུས་སྒོ་ཚང་དུ་གཏོང་བ། བློ་སྦྱོང་ནན་པོ་དང་རང་ཉིད་ཀྱི་ལེགས་ཆ་གསལ་པོར་རྟོགས་པར་བྱེད་པ། རྐྱེན་ཆུང་དུས་ནས་སེལ་བ་བཅས་བྱས་ནས་དུས་དང་རྣམ་པ་ཀུན་ཏུ་མི་དམངས་ཀྱི་གཞུང་ཞབས་པའི་རང་གཤིས་རྒྱུན་འཁྱོངས་བྱེད་དགོས། ཁེར་གཟབ་ཆུང་ཟོན་བྱེད་པའི་ཐོག་རང་གིས་རང་ལ་གཅུན་འདོམས་དང་རང་གིས་རང་ལ་ཚོད་འཛིན་བྱེད་པའི་འདུ་ཤེས་ཟབ་ཏུ་དང་ནུས་པ་ཆེ་རུ་བཏང་སྟེ་ཁེ་ཕན་ཆུང་ཙག་ལའང་ཞེན་ཆགས་མི་སྐྱེ་བ་དང་མིག་མདུན་གྱི་ཁེ་ཕན་སྣ་ཚོགས་ལ་ཡིད་སེམས་མི་ཤོར་བ་བྱེད་དགོས།
རང་ཉིད་ཀྱི་འཚོ་བའི་འཁོར་རྒྱ་དང་། འབྲེལ་གཏུག་གི་འཁོར་རྒྱ། རོལ་རྩེད་ཀྱི་འཁོར་རྒྱ་བཅས་ལ་དོ་དམ་ཡག་པོ་བྱས་ནས་སྒེར་དོན་སྒྲུབ་སྐབས་དང་། མི་གཞན་མེད་པའི་སྐབས། བྱ་བ་ཆུང་ཙག་སྒྲུབ་སྐབས་བཅས་སུ་གཟབ་ནན་ཆེ་བ་དང་ཏན་ཏན་ཏིག་ཏིག་གི་སྒོ་ནས་ཐོག་མཐའ་བར་གསུམ་དུ་བག་མེད་སྒྲིག་འཆལ་མི་བྱེད་པ་དང་། ལུགས་སྲོལ་དང་མི་འགལ་བ། སྒྲིག་སྲོལ་དང་མི་འགལ་བ་བཅས་བྱས་ཏེ་རུལ་རྒོལ་འགྱུར་འགོག་གི་ནུས་པ་ཆེ་རུ་གཏོང་དགོས་ཞེས་ནན་བཤད་གནད་བ་རེད།
ལི་ཁེ་ཆང་ཉིང་ཞའི་འཐུས་མི་ཚོགས་པའི་གྲོས་ཞིབ་ནང་ཞུགས་ཤིང་། འཐུས་མི་ཧྲི་ཐའེ་ཧྥེང་དང་། ཤན་ཧུའེ། མཱ་ཧུའེ་ཅོན་སོགས་ཀྱི་གཏམ་བཤད་གསན་རྗེས་ལི་ཁེ་ཆང་གིས་ཆེས་མཐོའི་མི་དམངས་ཁྲིམས་ཁང་དང་ཆེས་མཐོའི་མི་དམངས་ཞིབ་དཔྱོད་ཁང་གི་ལས་དོན་སྙན་སྒྲོན་ལ་རྦད་དེ་མོས་མཐུན་ཡོད་ཅེས་གསུངས་པ་རེད། ཁོང་གིས་ཉིང་ཞ་ནི་ནུབ་རྒྱུད་ཀྱི་མི་རིགས་ས་ཁུལ་ཡིན་པ་དང་། འདས་ཟིན་པའི་ལོ་ལྔའི་ནང་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐྱེ་བོ་ཀུན་གྱིས་དོ་སྣང་བྱེད་པའི་གྲུབ་འབྲས་ཐོབ་ཡོད། སླད་ཕྱིན་ཉིང་ཞས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱས་ནས་ནུབ་རྒྱུད་ཐོན་འབྱེད་ཆེ་མོར་སྐུལ་འདེད་གཏོང་རྒྱུའི་སྐོར་གྱི་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་བཀོད་སྒྲིག་དོན་འཁྱོལ་ཡག་པོ་བྱེད་པ་དང་། སྐམ་སའི་དབུས་ཁུལ་གྱི་སྒྱུར་བཅོས་སྒོ་དབྱེའི་མཐོ་ས་གསར་པ་གཏོད་པ། “གློད་སྡོམ་ཞབས་གསུམ”གྱི་སྒྱུར་བཅོས་ཟབ་ཏུ་གཏོང་རྒྱུར་བརྟེན་ནས་ཚོང་གཉེར་ཁོར་ཡུག་ལེགས་སུ་གཏོང་བ། ཁྲོམ་རའི་བྱེད་པོའི་གསོན་ཤུགས་དེ་བས་ལེགས་པའི་ངང་འཕེལ་བར་བྱེད་པ་བཅས་བྱས་ནས་མང་ཚོགས་ཆེད་བྱ་བ་དངོས་བསྒྲུབ་རྒྱུར་སྟབས་བདེ་དེ་བས་ལེགས་པ་སྐྲུན་དགོས་པའི་རེ་བ་ཡོད་ཅེས་གསུངས་པ་རེད།
ལི་ཀྲན་ཧྲུའུ་ཡུན་ནན་གྱི་འཐུས་མི་ཚོགས་པའི་གྲོས་ཞིབ་ནང་ཞུགས་ཤིང་། འཐུས་མི་ཁྲེན་ཧའོ་དང་། རོན་ཁྲེང་ཕ། ལུའོ་ཅུན་སོགས་ཀྱི་གཏམ་བཤད་གསན་རྗེས་ལིའི་ཀྲན་ཧྲུའུ་ཡིས་ཆེས་མཐོའི་མི་དམངས་ཁྲིམས་ཁང་དང་ཆེས་མཐོའི་མི་དམངས་ཞིབ་དཔྱོད་ཁང་གི་ལས་དོན་སྙན་སྒྲོན་ལ་མོས་མཐུན་ཡོད། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན། བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་ཕྱོགས་ཡོངས་ནས་ཁྲིམས་ལྟར་རྒྱལ་ཁབ་སྐྱོང་བར་སྐུལ་འདེད་ཏན་ཏིག་བཏང་སྟེ་སྤྱི་ཚོགས་རིང་ལུགས་ཀྱི་ཁྲིམས་སྐྱོང་རྒྱལ་ཁབ་འཛུགས་སྐྲུན་བྱེད་པའི་རྣམ་པ་གསར་པ་ཞིག་བཏོད་ཡོད་ཅེས་གསུངས་པ་རེད།
ཀྲའོ་ལེ་ཅི་བོད་ཀྱི་འཐུས་མི་ཚོགས་པའི་གྲོས་ཞིབ་ནང་ཞུགས་ཤིང་། འཐུས་མི་ཝུའུ་དབྱིང་ཅེ་དང་། བློ་བཟང་རྒྱལ་མཚན། ཆེ་དགྲ་ལྷ་སོགས་ཀྱི་གཏམ་བཤད་གསན་རྗེས་ཁོང་གིས་ཏང་གི་སྤྱོད་ཚུལ་ལེགས་ཉེས་དེ་བློ་ཁ་གང་དུ་ཕྱོགས་མིན་དང་འབྲེལ་བ་ཡོད་ལ་ཏང་འཆི་གསོན་ཆགས་འཇིག་གང་ཡོང་དང་འབྲེལ་བའང་ཡོད། དེས་ན་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་དང་། སྤྱོད་ཚུལ་འཛུགས་སྐྱོང་སྐོར་གྱི་ཏང་གི་ཚོགས་ཆེན་བཅུ་དགུ་པའི་བཀོད་སྒྲིག་བླང་བྱ་ལག་ལེན་གཏིང་ཟབ་བསྟར་ཏེ“སྤྱོད་ཚུལ་བཞིའི”གནད་དོན་ཡོ་བསྲང་བྱ་རྒྱུ་དང་སྤྱོད་ཚུལ་ལེགས་སུ་གཏོང་མཚམས་མི་འཇོག་རྒྱུ་མཐའ་འཁྱོངས་བྱེད་པ་དང་། ཏན་ཏན་ཏིག་ཏིག་གིས་ལས་ཀ་དང་སྙིང་རུས་གཏན་འཁྱོངས་བྱེད་པ། དམིགས་བསལ་གྱི་དབང་ཆའི་བསམ་བློ་དང་དམིགས་བསལ་གྱི་དབང་ཆའི་སྣང་ཚུལ་ལ་ངོ་རྒོལ་མཐའ་གཅིག་ཏུ་བྱེད་པ། ཕྱི་ཚུལ་རིང་ལུགས་དང་དཔོན་ཉམས་རིང་ལུགས་ཀྱི་མངོན་མེད་ངོ་འགྱུར་གྱི་གནད་དོན་བཅོས་སྒྲིག་མཐའ་གཅིག་ཏུ་བྱེད་པ། དགོས་པའི་ལས་མི་བྱེད་པར་མི་དགོས་པའི་ལས་རྙོག་བཟོ་བ་དང་ལས་ཀ་གང་བྱུང་བྱེད་པའི་གནད་དོན་ཡོ་བསྲང་མཐའ་གཅིག་ཏུ་བྱེད་པ། ཀྲུང་དབྱང་གི་གཏན་འབེབས་དོན་ཚན་བརྒྱད་ཀྱི་དགོངས་དོན་དོན་འཁྱོལ་བྱས་པའི་གྲུབ་འབྲས་སྲ་བརྟན་དང་རྒྱ་ཆེར་གཏོང་བ་བཅས་ལས་སྤྱོད་ཚུལ་གྱི་གནད་དོན་བསྐྱར་དུ་གཏན་ནས་མི་ཐོན་པ་བྱེད་དགོས། དམ་འཛིན་ནན་པོ་དང་ལྷོད་གཡེང་སྤུ་ཙམ་ཡང་མི་གཏོང་བར་གནད་དོན་རེ་རེ་བཞིན་ཐག་གཅོད་བྱེད་པ་དང་། མཚམས་ཚིགས་རེ་རེ་བཞིན་བརྟན་པོ་བསྲུངས་ནས་གོམས་གཤིས་འཇགས་པ་དང་གོམས་སྲོལ་དུ་འགྱུར་བ་བྱེད་དགོས། མང་ཚོགས་ཀྱི་བསམ་འཆར་རྒྱ་ཁྱབ་ངང་ཉན་ནས་གནད་དོན་གང་ཞིག་ཐོན་ཕྱིན་དེ་ཐག་གཅོད་བྱེད་པ་དང་། གནད་དོན་གང་ཞིག་མངོན་གསལ་དོད་ཕྱིན་དེ་བཅོས་སྒྲིག་བྱས་ནས་སྤྱོད་ཚུལ་འཛུགས་སྐྱོང་གི་གྲུབ་འབྲས་གསར་པར་བརྟེན་ཏེ་ཕྱོགས་ཡོངས་ནས་འབྱོར་འབྲིང་སྤྱི་ཚོགས་བསྐྲུན་པའི་རྒྱལ་ཁ་ཕུ་ཐག་གཅོད་པའི་དྲང་ནུས་ཧ་ཅང་ཆེན་པོ་ཞིག་གཅིག་སྒྲིལ་ཐུབ་པ་བྱེད་དགོས་ཞེས་གསུངས་པ་རེད།

robotstxt: allowed

filter: keep


text:
ཕོ་བྲང་པོ་ཏ་ལ།
ཀྲུང་གོ་བོད་ཀྱི་དྲ་བའི་འཕྲིན། ཟླ9པའི་ཚེས12ཉིན། གསར་འགོད་པས་ཕོ་བྲང་པོ་ཏ་ལ་དོ་དམ་ཁྲུའུ་དང་། ནོར་བུ་གླིང་ག་དོ་དམ་ཁྲུའུ་ནས་ཤེས་རྟོགས་བྱུང་བའི་གནས་ཚུལ་ལྟར་ན། ད་ལོའི་ཟླ11པའི་ཚེས1ཉིན་ནས་ཟླ3པའི་ཚེས15ཉིན་བར་དུ། ཕོ་བྲང་པོ་ཏ་ལ་དང་། ནོར་བུ་གླིང་གཁ་སོགས་མཛེས་ལྗོངས་ཁུལ་གྱིས་རིན་མི་དགོས་པར་སྒོ་ཕྱེ་རྒྱུ་ཡིན་པ་དང་། དེ་དུས་ཡུལ་སྐོར་བ་ཚོས་རང་སོ་སོའི་ཐོབ་ཐང་ལག་ཁྱེར་དང་སྔོན་ཐོན་ལག་ཁྱེར་བཟུང་སྟེ་རིན་མི་དགོས་པར་ལྟ་སྐོར་བྱེད་ཆོག
ཟླ11པའི་ཚེས1ཉིན་ནས་བཟུང་། ཕོ་བྲང་པོ་ཏ་ལས“ དགུན་དུས་སུ་བོད་ལྗོངས་ལ་ཡུལ་སྐོར་བྱེད་པ” ཞེས་པའི་དམིགས་བསལ་གྱི་གཟིགས་སྐྱོང་སྲིད་ཇུས་ལ་གཞིགས་ཏེ། ཡུལ་སྐོར་བར་རིན་མེད་ངང་སྒོ་འབྱེད་པ་དང་། ཡུལ་སྐོར་པས་སྤྲོ་གསེང་བྱེད་ཉིན་དེར་ཐོབ་ཐང་ལག་ཁྱེར་ཁྱེར་སོགས་གོ་སྤྱོད་ཀྱི་ལག་ཁྱེར་བཟུང་སྟེ་ཐད་ཀར་དུ་མཛེས་ལྗོངས་ཁུལ་དུ་ལྟ་སྐོར་བྱས་ཆོག རིག་དངོས་གནའ་ཤུལ་ཁག་གི་བདེ་འཇགས་འགན་ལེན་བྱ་ཆེད། ཉིན་རེར་སྣེ་ལེན་ཞུ་ཚད་མི5000 ནང་ཚུན་དུ་ཚོད་འཛིན་བྱས་ཡོད། དགུན་དུས་ཀྱི་ལྟ་སྐོར་བྱེད་ཡུན་ནི་སྔ་དྲོའི་ཆུ་ཚོད་དགུ་པ་ནནས་ཕྱི་དྲོའི་ཆུ་ཚོད་གསུམ་པའི་བར་ཡིན( ཕྱི་དྲོའི་ཆུ་ཚོད་གསུམ་པ་ནི་ཆེས་མཐའ་མཇུག་གི་ཡུལ་སྐོར་བ་ཁག་གཅིག་ཕོ་བྲང་དུ་འགྲོ་བའི་དུས་ཚོད་ཡིན)
ནོར་བུ་གླིང་ག
གསར་འགོད་པས་ནོར་བུ་གླིང་ག་དོ་དམ་ཁྲུའུ་ནས་རྒྱུས་ལོན་བྱུང་བ་ལྟར་ན། ཟླ11པའི་ཚེས1ཉིན་ནས་བཟུང་། ཡུལ་སྐོར་བ་དང་གྲོང་མིས་རིན་མེད་ངང་ལྟ་སྐོར་བྱེད་ཆོག་མོད། འོན་ཀྱང་ནུས་ལྡན་གྱི་ཐོབ་ཐང་ལག་ཁྱེར་འཁྱེར་དགོས། དགུན་དུས་སུ་ལྟ་སྐོར་དུ་འགྲོ་བའི་དུས་ཚོད་ནི་སྔ་དྲོའི་ཆུ་ཚོད་དགུ་དང་ཕྱེད་ཀ་ནས་ཕྱི་དྲོའི་ཆུ་ཚོད་དྲུག་བར་ཡིན།
བོད་ལྗོངས་ཀྱི་ཡུལ་སྐོར་ལས་རིགས་འཕེལ་རྒྱས་ལ་སྔར་བས་སྐུལ་འདེད་དང་། ཁྱབ་ཁོངས་ཡོངས་དང་དུས་ངེས་མེད་ཀྱི་ཡུལ་སྐོར་འཕེལ་རྒྱས་ཀྱི་འཐབ་ཇུས་ལག་ལེན་དུ་ཤུགས་ཆེན་བསྟར་ཆེད། རང་སྐྱོང་ལྗོངས་མི་དམངས་སྲིད་གཞུང་གིས2018 ལོའི་ལོ་མཇུག་གི“ དགུན་དུས་བོད་ལྗོངས་སུ་ཡུལ་སྐོར་བྱེད་པའི” གཟིགས་སྐྱོང་སྲིད་ཇུས་ཁྱབ་བསྒྲགས་བྱས་ཤིང་། 2018ལོའི་ཟླ11པའི་ཚེས1ཉིན་ནས 2019ལོའི་ཟླ3པའི་ཚེས15ཉིན་བར་དུ། ལྗོངས་ཡོངས་ཀྱི་གཞུང་ཁོངས་རིམ་པ3 A ( རིམ་པ3 A ཚུད་པ) ཡན་གྱི་མཛེས་ལྗོངས་ཁུལ་དུ་རིན་པ་མི་དགོས་པར་ལྟ་སྐོར་བྱེད་ཆོག་པ་དང་། རྒྱལ་ཁབ་ལ་དབང་བའི་རིམ་པA 3མན་དང་རྒྱལ་ཁབ་ལ་དབང་བ་མ་ཡིན་པའི་རིམ་པA ཅན་གྱི་མཛེས་ལྗོངས་ཁུལ་གྱི་སྒོ་འཛིན་རིགས་ཡུལ་སྐོར་བ་ཉུང་བའི་དུས་ཚིགས་སུ་སྤ་སེའི་གོང་ཚད་རྨང་གཞིའི་ཐོག་ནས་ཕྱེད་ཀ་ཉུང་དུ་འགྲོ་རྒྱུ་དང་། དུས་མཚུངས་སུ་གསོལ་མགྲོན་ཁང་དུ་ཞག་སྡོད་དང་། ཡུལ་སྐོར་རླངས་འཁོར། མཁའ་འགྲུལ་ལྕགས་ལམ་སོགས་ལའང་གཟིགས་སྐྱོང་གི་ཐབས་ཤེས་སྤེལ་རྒྱུ་རེད། །
རྩོམ་སྒྲིག་པ། ཀླུ་མོ་མཚོ།


text:
(王莽)ཧན་རྒྱལ་རབས་ཀྱི་གོང་མ་ཧན་ཁྲེང་རྟིའི(汉成帝)བློ་པོ་ཡིན་ཅིང་། ཁོ་པའི་ཨ་ནེ་ཝང་ཀྲེང་ཅུན་ནི་གོང་མ་ཧན་ཡོན་རྟིའི་བཙུན་མོ་དང་། གོང་མ་ཧན་ཁྲེང་རྟིའི་ཨ་མ་རེད། གོང་མ་ཧན་ཁྲེང་རྟིའི་དུས་ནས་བཟུང་ཝང་མང་གི་ཁྱིམ་ཚང་ནང་མི་དགུ་ལ་གོ་གནས་ཡོད་པ་དང་། མི་ལྔ་ལ་སི་མ་ཆེན་པོའི་དཔོན་གནས་ཡོད་པ་རེད། གོང་མའི་སྲིད་གཞུང་གི་དབང་ཆ་ཆེ་རིགས་མང་པོ་ཞིག་ཝང་ཁྱིམ་ཚང་གིས་བདག་གཉེར་བྱེད་ཀྱི་ཡོད་པས་ཝང་མང་ནི་གོང་མའི་སྲིད་གཞུང་ནང་དབང་ཆ་ཆེ་ཤོས་ཀྱི་གྲས་སུ་གྱུར། ཁོ་པས་རྒྱ་ཆེའི་མི་དམངས་ཀྱི་ནང་ཤུགས་རྐྱེན་བཟང་པོ་ཡོད་པའི་ལས་ཀ་མང་པོ་བྱས་པ་དཔེར་ན། ཁོ་པའི་བུ་གཉིས་པས་བྲན་གཡོག་བསད་པ་དེར་ཁྲིམས་ཐོག་གི་ཆོད་པ་བཅད་པ་དང་། བྲན་གཡོག་གི་སྲོག་ལ་འགན་སྲུང་དགོས་པའི་བཀའ་ཕབ་པ། ཐན་པ་དང་ལོ་ཉེས་བྱུང་བའི་ས་ཁུལ་ལ་དོང་ཙེ་ཁྲི་བརྒྱ་ལྷག་ཙམ་བཏོན་ནས་སྐྱོབ་གསོ་སྤྲད་པ། ཁང་པ་ཆེ་བའི་གྲས་བཏོན་ནས་སྨན་བཅོས་ཁང་བཙུགས་པ། རྒྱལ་ས་ཁྲང་ཨན་གྱི་ཉེ་འདབས་སུ་དབུལ་ཕོངས་རྣམས་སྡོད་སའི་ཁང་པ་བཙུགས་པ་སོགས་བྱས་རྐྱེན། མང་ཚོགས་ནང་ཁོ་པའི་ཤུགས་རྐྱེན་བཟང་པོ་ཐེབས་ཡོད། ཤིས་ཧན་གྱི་དུས་མཇུག་ཏུ་གྲལ་རིམ་གྱི་འགལ་བ་ཉིན་རེ་ལས་ཉིན་རེ་རྣོ་ངར་ཆེ་རུ་འགྲོ་བ་དང་། ལྷག་པར་དུ་ཚབས་ཆེ་བ་ཞིག་སྟེ་ས་ཞིང་ཚད་མེད་པའི་སྒོ་ནས་གཅིག་སྡུད་ཆེ་བའི་རྐྱེན་གྱིས་ཞིང་པ་ཧ་ཅང་མང་པོ་ཞིག་བྲན་གཡོག་ཏུ་གྱུར་པའི་གནད་དོན་དེ་ཐག་གཅོད་བྱེད་དགོས་ན་ཞིང་པ་རྣམས་ཡར་ལངས་ནས་གྱེན་ལོག་བྱེད་རྒྱུ་དང་། ཡང་ན་དབང་སྒྱུར་གྲལ་རིམ་ཚོས་རང་འགུལ་ཐོག་ནས་ཐབས་ཤེས་བཏོན་ཏེ་ཐག་གཅོད་བྱེད་རྒྱུ་དེ་རེད། དབང་སྒྱུར་གྲལ་རིམ་པ་ཚོ་ཞིང་པ་རྣམས་གྱེན་ལོག་བྱེད་པར་སྐྲག་གི་ཡོད་པས། ཐབས་ཤེས་ཟེར་བ་མང་པོ་བཏོན་ཡང་དེ་དག་གིས་ཀྱང་གནད་དོན་ཐག་གཅོད་ཐུབ་ཀྱི་མེད་པ་དང་། སྐབས་རེ་ཐག་གཅོད་བྱེད་རྒྱུ་ཡིན་ཁུལ་གྱིས་ཞིང་པ་རྣམས་ལ་མགོ་བསྐོར་གཏོང་ཐབས་བྱས་རྐྱེན་གནད་དོན་སྔར་ལས་ཚབས་ཆེ་རུ་སོང་བ་རེད། སྐབས་དེར་གོང་རིམ་འབྱོར་ལྡན་དབང་ཤེད་ཅན་གྱི་ཚབ་བྱེད་མཁན་ཝང་མང་གིས་ཐབས་ཤེས་རིམ་པ་གཉིས་བཏོན་པ་ནི། གོམ་རིམ་དང་པོ་དབང་སྒྱུར་གྲལ་རིམ་གྱིས་བརྩི་བཀུར་ཞུ་བའི་ཁྱིམ་རྒྱུད་གཞན་དག་གིས་ཧན་གྱི་བརྒྱུད་པའི་ཚབ་བྱས་ནས་གོང་མ་གསར་པ་བསྐོ་གཞག་བྱེད་རྒྱུ། གོམ་རིམ་གཉིས་པ་ས་ཞིང་དབང་མཁན་གྱིས་ཞིང་པའི་ས་ནས་བསྡུ་བའི་ས་བོགས་ཉུང་དུ་གཏོང་བའི་ཐབས་ཤེས་ཟེར་བ་དེ་རེད། ཐབས་ཤེས་དང་པོ་ཁོ་པས་ལག་ལེན་དུ་འཁྱོལ་ཡང་། ཐབས་ཤེས་གཉིས་པ་དེ་དངོས་སུ་ལག་ལེན་ཐོག་མ་འཁྱོལ་ཞིང་། རྗེས་སུ་ས་གནས་ཁག་ནས་རྒྱ་ཆེའི་ཞིང་པའི་གྱེན་ལངས་གཅིག་རྗེས་གཉིས་མཐུད་དུ་ལངས་པར་བརྟེན་ཝང་མང་གིས་གོ་སྐབས་དེ་དང་བསྟུན་ནས་ངོ་ལོག་བྱས་ཏེ། སྤྱི་ལོ་བརྒྱད་པར་ཧན་རྒྱལ་རབས་རྩ་གཏོར་བཏང་ནས་རྒྱལ་རབས་གསར་པ་བཙུགས་ཤིང་སྤྱི་ལོ༢༣བར་ལོ་ངོ་བཅོ་ལྔའི་རིང་སྲིད་དབང་བཟུང་། རྒྱལ་ས་ནི་སྔར་བཞིན་ཁྲང་ཨན་ལ་བྱས། ཝང་མང་གིས་སྲིད་དབང་བཟུང་རིང་དེ་སྔོན་ཤིས་ཧན་རྒྱལ་རབས་ཀྱི་སྐབས་ལས་ཀྱང་གདུག་རྩུབ་ཆེ་བའི་བྱ་ཐབས་སྣ་ཚོགས་ལགས་ལེན་བསྟར་བར་བརྟེན། དེ་སྔོན་ཤིས་ཧན་རྒྱལ་རབས་ཀྱི་དུས་མཇུག་ཏུ་ལངས་པའི་ཞིང་པའི་གྱེན་ལོག་དེ་སྔར་ལས་རྒྱ་ཆེ་བར་གྱུར་ཏེ། རྒྱལ་ཡོངས་རང་བཞིན་ལྡན་པའི་གྱེན་ལོག་ཅིག་ཏུ་གོང་འཕེལ་བྱུང་བའི་ནང་། གཙོ་ཆེ་བའི་གྱེན་ལངས་དམག་དཔུང་ཁག་བཞི་ཡོད། ༡.ལྷོ་ཕྱོགས་ཧུའུ་པེ་ས་ཁུལ་དུ་ཝང་ཧུའང(王匡)དང་ཝང་ཧྥེང(王凤)སོགས་ཀྱིས་འགོ་ཁྲིད་པའི་ཞིང་པའི་གྱེན་ལངས་དམག་དཔུང་དང་། ༢.ཤར་ཕྱོགས་ཀྱི་ཧྲན་ཏུང་ས་ཁུལ་ནས་ཁྲི་མེས(赤眉)འགོ་ཁྲིད་བྱེད་པའི་གྱེན་ལངས་དམག་དཔུང་། ༢.བྱང་ཕྱོགས་སུ་རྨ་ཆུ་འབབ་རྒྱུད་ཀྱི་འགྲམ་གཉིས་ནས་ཐུང་མཱ(铜马)སོགས་ཀྱིས་འགོ་ཁྲིད་པའི་དམག་དཔུང་། ཧན་རྒྱལ་རབས་ཀྱི་དཔོན་རིགས་ས་བདག་འབྱོར་ལྡན་གྲལ་རིམ་གྱིས་ཚབ་བྱེད་པའི་ལིའུ་ཁུང་དང་ལིའུ་ཤིའུ་གཉིས་ཀྱིས་འགོ་ཁྲིད་པའི་གྱེན་ལངས་དམག་དཔུང་བཅས་ཡོད་པའི་ནང་། དང་པོ་གསུམ་ནི་ཞིང་པ་རང་ཉིད་ཀྱིས་འགོ་ཁྲིད་བྱེད་པའི་དམག་དཔུང་ཡིན་པ་དང་། རྗེས་མ་དེ་ནི་ཞིང་པའི་གྱེན་ལངས་ནང་ཞུགས་ཏེ་རྒྱལ་ཡོངས་ཁ་འཐོར་གྱི་གནས་ཚུལ་མཇུག་བསྒྲིལ་ནས་གཅིག་གྱུར་བྱེད་མཁན་ས་བདག་གྲལ་རིམ་གྱི་ཕྱོགས་ཁག་ཡིན་པས། ཚང་མས་གཅིག་གྱུར་གྱིས་ཝང་མང་སྲིད་གཞུང་གསར་པར་ངོ་རྒོལ་བྱས་མཐར་ཝང་མང་གི་དམག་དཔུང་ཁྲི་བཞི་བཅུ་ཞེ་གཉིས་ཙམ་ཡོད་པ་གཏོར་ནས་ཝང་མང་བསད་ཐོག་དེའི་སྲིད་གཞུང་མགོ་རྟིང་སློག་ཐུབ་པ་བྱུང་ཡོད།
༼


text:
རྨེ་རུ་ཡུལ་ལྷ་ཐར་ནི། སྤྱི་ལོ1979ལོར་བོད་མདོ་སྨད་བྱང་ཤར་ས་ཆའི་གཅན་ཚ་བྱ་བའི་ཡུལ་དུ་སྐྱེས། 2008ལོ་ནས2016ལོའི་བར་མཚོ་སྔོན་དགེ་ཐོན་སློབ་ཆེན་དུ་དགེ་རྒན་གྱི་ལས་ཀ་གཉེར་ཞིང་། ད་ལྟ་མཚོ་སྔོན་མི་རིགས་སློབ་ཆེན་མི་རིགས་རིག་པ་དང་སྤྱི་ཚོགས་རིག་པའི་སློབ་གླིང་ངམ་མདོ་དབུས་མཐོ་སྒང་མི་རིགས་ཞིབ་འཇུག་རྟེན་གཞིའི་དགེ་རྒན་ཆེན་མོ་ཡིན་ལ། རྒྱལ་ཁབ་སློབ་གསོ་པུའུ་ཡི་དུས་རབས་གསར་བའི་ཕུལ་བྱུང་ཤེས་ལྡན་མི་སྣ་དང་། མཚོ་སྔོན་ཞིང་ཆེན་གྱི་མཐོ་རིམ་གདན་ཞུའི་ནང་འདྲེན་ཤེས་ལྡན་པ། མཚོ་སྔོན་མི་རིགས་སློབ་ཆེན་གྱི་ལོ་རྒྱུས་རིག་པ་དང་ཆོས་ལུགས་རིག་པའི་ཞིབ་འཇུག་སློབ་མའི་མཛུབ་སྟོན་སློབ་དཔོན་བཅས་ཡིན། གཙོ་བོར་བོད་ཀྱི་ལོ་རྒྱུས་རིག་པ་དང་ལོ་རྒྱུས་ཡིག་ཚང་། ཆོས་ལུགས་ལོ་རྒྱུས། རིག་གཞུང་ལོ་རྒྱུས་སྐོར་གྱི་སློབ་ཁྲིད་དང་ཞིབ་འཇུག་གི་ལས་ཀ་སྒྲུབ་ཀྱིན་ཡོད།
སྔ་ཕྱིར་མཚོ་སྔོན་མི་རིགས་དགེ་འོས་མཐོ་རིམ་ཆེད་སྦྱོང་སློབ་གྲྭ(ད་ལྟའི་མཚོ་སྔོན་དགེ་འོས་སློབ་ཆེན་མི་རིགས་དགེ་འོས་སློབ་གླིང)དང་། ཀྲུང་དབྱང་མི་རིགས་སློབ་ཆེན་བོད་རིག་པ་ཞིབ་འཇུག་གླིང་། ནུབ་བྱང་མི་རིགས་སློབ་ཆེན་བོད་ཀྱི་སྐད་ཡིག་རིག་གནས་སློབ་གླིང་སོགས་རིམ་པར་འགྲིམས་ཏེ་བོད་ཀྱི་ཡིག་རྙིང་རིག་པའི་འབུམ་རམས་པའི་བསླབ་གནས་ཐོབ། སྤྱི་ལོ2014ལོར་ཧྲའན་ཞི་དགེ་འོས་སློབ་ཆེན་འཛམ་གླིང་ལོ་རྒྱུས་ཆེད་ལས་འབུམ་རམས་ཕྱི་ཚར་གྱི་ཞིབ་འཇུག་རྟེན་གཞི་ལས་འབུམ་རམས་ཕྱི་ཚར་བའི་ཞིབ་འཇུག་ལས་སྒོ་ཐོན།
ད་ལྟའི་བར་བོད་རྒྱ་ཡིག་རིགས་གཉིས་ཀྱི་ལམ་ནས《བོད་བཙན་པོའི་རྒྱལ་རབས་དུས་ཀྱི་ཆབ་སྲིད་ལམ་ལུགས་ཞིབ་འཇུག》ཅེས་པ་དང《བོད་བཙན་པོའི་རྒྱལ་རབས་དུས་ཀྱི་ས་མིང་ཞིབ་འཇུག》 《བོད་གནའ་རབས་ཀྱི་ལོ་རྒྱུས་དཔྱད་བརྗོད་དང་ལོ་རྒྱུས་རིག་གཞུང་གི་ཤུལ་བཞག་ཡིག་ཆ་ཞིབ་འཇུག》དེབ་འདི་དང་བཅས་ཆེད་དེབ་བཞི་བཏོན་ཅིང་། ལོ་ཙཱའི་འགྱུར་དེབ་གཅིག་པར་དུ་བསྐྲུན་ཡོད། རིག་གཞུང་དཔྱད་རྩོམ་དྲུག་ཅུ་ཙམ་དུས་དེབ་སྣ་ཚོགས་སུ་སྤེལ་བ་དང་། རྒྱལ་ཁབ་རིམ་པའི་ལས་གཞི་གསུམ་འགོ་འཛིན་གྱིས་མཇུག་བསྡུས་ཡོད།
ད་ལྟ་དུས་རབས་གསར་བའི་ཕུལ་བྱུང་ཤེས་ལྡན་མི་སྣའི་ལས་གཞི་སྟེ“བོད་ཀྱི་གནའ་རབས་རིག་གཞུང་ལོ་རྒྱུས་ཞིབ་འཇུག”བྱ་བ་དང་རྒྱལ་ཁབ་སྤྱི་ཚོགས་ཚན་རིག་ཐེབས་རྩའི་ལས་གཞི་སྟེ“ཏུན་ཧོང་བོད་ཀྱི་ཤེས་རིག་གི་རིག་གཞུང་ལོ་རྒྱུས་ཞིབ་འཇུག”བྱ་བ་གཉིས་ལ་འགོ་འཛིན་ཞིབ་འཇུག་བྱ་བཞིན་ཡོད། ཀྲུང་གོའི་གྲངས་ཉུང་མི་རིགས་ལོ་རྒྱུས་སློབ་ཚོགས་ཀྱི་ཚོགས་མི་དང་། ཀྲུང་གོའི་མི་རིགས་ཀྱི་གནའ་བོའི་ཡིག་རིགས་ཞིབ་འཇུག་ཚོགས་པའི་ཚོགས་མི། མཚོ་སྔོན་ཞིང་ཆེན་ཡིག་རྙིང་ཞིབ་འཇུག་ཚོགས་པའི་ལས་འཛིན་སོགས་ཀྱི་རིག་གཞུང་ཚོགས་མིའི་འགན་འཁུར་ཡོད་ཅིང་། ཧྲའན་ཞི་དགེ་འོས་སློབ་ཆེན་ཀྲུང་གོའི་ནུབ་རྒྱུད་མཐའ་མཚམས་ཞིབ་འཇུག་གླིང་གི་ཆེད་ཞུ་ཞིབ་འཇུག་པའི་འགན་ཡང་ཞར་ལ་འཁུར་ཏེ་མཉམ་ལས་ཞིབ་འཇུག་གནང་གི་ཡོད།
ཁག་དང་པོ།
དེང་སང་ཆོས་ལུགས་སྒེར་གཅོད་འདི་ལ་དོགས་ཟོན་ཆེན་པོ་བྱེད་དགོས་ཏེ། ཆོས་ཆོས་སུ་འགྲོར་མི་འཇུག་འཇིག་རྟེན་འཇིག་རྟེན་དུ་བསྐྱོད་དུ་མི་འཇུག་པའི“ཆོས་སྲིད་ཟུང་འབྲེལ”གྱི་བསམ་བློའི་ལྷག་རོ་འདིས། མ་འོངས་པར་རང་ཅག་འདམ་གྱི་འོབས་དོང་དུ་མི་ལྷུང་བའི་ངེས་པ་མི་འདུག དེ་བས། ཁོ་བོ་མི་སྒེར་ངོས་ནས་གྲྭ་བས་སྤྱི་ཚོགས་སློབ་གསོ་གཉེར་བ་དང་འཇིག་རྟེན་པའི་དཔོན་པོ་དང་མཁས་པ་དགོན་སྡེའི་སློབ་གསོའི་གྲལ་ལ་འཚངས་པའི་བྱེད་སྟངས་འདིར་མོས་པ་གཏན་ནས་མེད།(དཔེར་ན་ངུར་སྨིག་མདངས་ཅན་གྱི་སྐྱེས་མའི་རྩོམ་རིག་ཚོགས་འདུ་ལྟ་བུ།)
དོན་ལ། ཆོས་ལུགས་པ་དང་འཇིག་རྟེན་པའི་ལས་ཀ་ཕན་ཚུན་བསྲེས་ཀྱིན་ཡོད་པ་འདི་ནི་དངོས་གནས“བག་ཆགས་རྙིང་བའི”གད་སྙིགས་རེད་འདུག ལོ་འདི་ཚོར“རང་གི་སྲིད་དོན་གྱི་ཚོགས་བསོག”མཁན་སྐོར་ཞིག་གིས། མི་རིགས་དང་ཆོས་ལུགས་ཀྱི་ཆེད་དུ་ཡིན་ཟེར་ནས། ཆོས་པ་དག་ཁྱིམ་པའི་སློབ་གསོ་དང་ཁྱིམ་པའི་རིག་གནས་ཁོར་ཡུག སྲིད་དོན་ལས་རིགས། འཇིག་རྟེན་པ་ཁོ་ནར་གཏོགས་འོས་ཀྱི་ལས་ཀ་ཡོད་སར་མགོ་འཚང་ལུས་འཚང་བྱེད་པ་དང་། ཡང་འཇིག་རྟེན་པའི་ལུགས་འཛིན་མཁན་དཔོན་པོ་དང་མཁས་པ་སྐོར་ཞིག་ནས། སྔར་བཞིན་མི་རིགས་དང་ཆོས་ལུགས་ཀྱི་དོན་ཡིན་ཟེར་ནས་དགོན་སྡེའི་ལས་དོན་གྱི་ཁྲོད་ལག་བསྲེས་པ་ནི། རང་རེ་མི་རིགས་ལ་གནོད་སྐྱེལ་བའི་བྱེད་ལས་འབའ་ཞིག་གོ་སྙམ།
ལོ་རྒྱུས་ལ་བལྟས་ན། ཆོས་པ་སྲིད་གཉེར་མཁན་ཚོས་ཆོས་ཀྱི་ཁེ་ཕན་མ་གཏོགས་མི་རིགས་ཀྱི་ཁེ་ཕན་ལ་འདང་རྒྱག་མཁན་ཧ་ལམ་མེད་པར་འདུག་ཅིང་། འཇིག་རྟེན་པ་ཆོས་ཁ་ལ་འཁྱེར་མཁན་དེ་ཚོས་ཀྱང་། རང་གི་སྲིད་དོན་མ་གཏོགས་ཆོས་ལུགས་སྲོག་རྩར་བཟུང་བའི་སྲོལ་མི་སྣང་། རྒྱུ་རྐྱེན་དེའི་དབང་གིས། སྐྱ་སེར་གྱི་རིག་གནས་གཉེར་ཚུལ་གོ་ལྡོག་གི་ཚུལ་འདི་ལ་ཚང་མས་དོགས་ཟོན་མཐོར་འདེགས་གཏོང་དགོས་འདུག་ལ། དགག་པ་རྒྱག་ནའང་། ཆོས་སྲིད་འདྲ་འདྲེས་སུ་སྤྱོད་ཅིང་ཆེད་ལས་མིན་པའི“ཁེ་ལས་པ་ཆེན་པོ”དང“སློབ་གསོ་བ་ཆེན་མོ” “གསོ་རིག་པ་ཆེན་མོ”ལྟ་བུའི་མཚན་མིང་གཉེར་མཁན་རྫུས་མ་དག་ལ་གཟས་ན་འགྲིག་འདུག་སྙམ།
ཁག་གཉིས་པ།
རྒྱ་ནག་གིས་ལྔ་བཞིའི་ལས་འགུལ་སྐབས“བློ་འབྱེད”གླེང་བ་ཡིན་ཞིང་། དེ་ནི་ཐོག་མར་ཁྲིན་པེ་ཏ(陈伯达)ཡིས་ཐོག་མར་བཏོན་པ་ཡིན་ལ། སྐབས་དེར་གཡོན་ཕྱོགས་པའི་གཞུང་ལུགས་སྨྲ་བའི་ལྟ་བར་འཛིན། “བློ་འབྱེད”ནི་དབྱིན་ཡིགenlightenmentཞེས་པ་ལས་བླངས་པ་ཡིན་ཞིང་། དེ་ནི་དུས་རབས་བཅུ་དྲུག་པའི་རིག་རྩལ་བསྐྱར་དར་ལས་འགུལ་ལས་འཕེལ་ཏེ་འོངས་བ་ཡིན་པ་དང་། ཧྥ་རན་སིར་དུས་རབས་བཅོ་བརྒྱད་པའི་ནང་བྱུང་། དོན་ལ། ཧྥ་རན་སིའི་བློ་འབྱེད་ཀྱིས་དཔྱོད་ཤེས་ལ་བརྩི་མཐོང་བྱེད་པ་དང་། ཆོས་ཚོགས་ལ་ངོ་རྒོལ་བྱེད་རུང་ཆོས་ལུགས་ལ་ངོ་རྒོལ་མི་བྱེད། དེ་བཞིན་ཧྥ་རན་སིའི་བློ་འབྱེད་ལས་འགུལ་གྱིས་མིའི་ནང་སེམས་ཀྱི་བློ་བཅིངས་འགྲོལ་བྱེད་པ་དང་། མི་སྒེར་གྱི་རིག་གནས་བློ་སྦྱོང་དང་མི་སྒེར་གྱི་ཀུན་སྤྱོད་སྲོལ་ལུགས་སོགས་ལ་མཐོང་ཆེན་དོ་སྣང་ཤུགས་ཆེར་བྱེད།
དེ་བས། བློ་འབྱེད་ལ་ཁ་གཡར་ཏེ་སྲོལ་རྒྱུན་གྱི་རིན་ཐང་ལྟ་བའི་མ་ལག་ལ་རྒོལ་བ་ནི་བློ་འབྱེད་ཀྱིས་སྲོལ་རྒྱུན་ཟེར་ཡ་ཡོད་ཚད་ལ་མི་རྒོལ་བའི་གནད་མ་ཤེས་པས་རེད། ཀྲུང་གོའི་ལྔ་བཞིའི་ལས་འགུལ་ནི། དོན་གྱི་སྟེང་སྲོལ་རྒྱུན་རིག་གནས་ལ་སྲོག་ཁྲིམས་བཅད་པ་ཞིག་རེད།
ལྔ་བཞིའི་ལས་འགུལ་དེ་ཐོག་མའི་དུས་སུ་རྒྱ་ནག་གི་རྒྱལ་གཅེས་ལས་འགུལ་ཞིག་ཡིན་རུང་། རིམ་གྱིས་ཆབ་སྲིད་ཚོགས་པ་སོ་སོས་བེད་སྤྱད་དེ་ཆབ་སྲིད་ལས་འགུལ་ཞིག་ཏུ་བཏང་། འདི་ནི་ཀྲུང་གོའི་ལྔ་བཞིའི་ལས་འགུལ་གྱི་གྱོང་གུད་ཆེས་ཚབས་ཆེ་བ་དེ་ལགས་ཤིང་། རང་རེ་ཅག་ལ་བསླབ་སྟོན་རྨ་མེད་པ་ཞིག་ཀྱང་ལགས།
རིག་གནས་ལ་དགག་བཞག་སྤྲོས་པ་མཛད་དུས། ལོ་རྒྱུས་ཀྱི་ཤེས་རབ(历史智慧)ནི་ངེས་པར་དགོས། རིག་གནས་དགག་བཞག་དེ་མི་རིགས་རང་གི་ལོ་རྒྱུས་ཉམས་མྱོང་ལས་བསླབ་བྱ་འཚོལ་དགོས་པར་མ་ཟད། འཛམ་གླིང་སྤྱིའི་མི་རིགས་སོ་སོའི་ལོ་རྒྱུས་ཉམས་མྱོང་ལས་བསླབ་བྱ་འཚོལ་དགོས་ལ། དེ་ཡང་དོན་རྐྱེན་གྱི་ཕྱི་ངོས་ནས་འཚོལ་མི་རུང་། ནང་ཁོང་གི་ཆེས་ཟབ་སའི་ངོས་ནས་འཚོལ་དགོས། རིག་གནས་ཀྱི་ལས་འགུལ་གང་ཡིན་ཡང་། རིག་ས་མཐོང་ས་ཁོ་ནར་དམིགས་ཏེ་གང་འདོད་བརྗོད་མི་རུང་ལ། མི་རིགས་དང་རིག་གནས་གཉིས་ཁ་ཁར་བཀར་ཏེ་བསམ་བློ་དེ་བས་གཏོང་མི་ཉན། གལ་ཏེ་རིག་གནས་དང་མི་རིགས་ཁ་ཁར་བཀར་ཏེ་བསམ་བློ་བཏང་ཞིང་ལས་འགུལ་སྤེལ་བ་ཡིན་ན། ལྔ་བཞིའི་ལས་འགུལ་ཇི་བཞིན“རིག་གནས་རྒྱུན་ཆད”(文化断层)དུ་འགྲོ་ཉེན་ཆེའོ། །
ཁག་གསུམ་པ།
དགེ་རྒན་གྱི་སྐོར་ལ། མི་མང་བོས་དགེ་རྒན་ཚོས་ཁ་ནས་ལབ་རྒྱུ་ལས་ལག་གིས་ཅི་ཡང་མི་འཁྱོངས་རབས་ཟེར། མ་གཞི་དགེ་རྒན་ནི་ངག་ལ་བརྟེན་པའི་ལས་གཉེར་བ་ཞིག་ཡིན་པ་ལ། ངག་གིས་སློབ་མ་སྐྱོང་བ་ལས་ལྷག་པའི་དོན་གང་ན་མཆིས། ཡང་འགའ་རེས་དགེ་རྒན་ཚོས་ཁ་ནས་ཆེན་པོ་ཞིག་འུར་རྒྱུ་ལས་ལག་ལེན་ལ་ཅི་ཡང་འདེབ་མི་ཐུབ་ཟེར་མོད། དགེ་རྒན་ལ་མཚོན་ན། ཁོའི་ལག་ལེན་ནི་ངག་ལ་བརྟེན་པའི་སློབ་ཁྲིད་དེ་ལས་གཞན་གང་ཞིག་ཡིན། ལས་བྱེད་པ་ཚོ་ལྟ་བུ”ལག་ལེན་དུ་སྒྲུབ་མཁན”ཚོས་ཀྱང་དེང་སང་ངག་གིས་སྨྲ་བ་གཙོར་བྱས་ཏེ་རྐང་ལག་འགུལ་རྒྱུ་ཕལ་བར་འཛིན་གྱིན་པས། “ཁ་འགུལ་རྒྱུ”ཆེད་ལས་ཡིན་པའི་དགེ་རྒན་ཚོར་ཅི་ཁག
སྤྱིར་བཏང་། དགེ་རྒན་ནི་ངག་ལ་བརྟེན་ནས་སློབ་ཁྲིད་བྱེད་པ་དང་། ངག་གིས་སློབ་མ་ཚོ་ཡང་དག་པའི་ལམ་དུ་སྐུལ་ཁྲིད་བྱེད་མཁན་ཡིན་ལ། སློབ་ཁྲིད་ཅེས་པའི་བྱེད་ལས་ཁྱད་པར་བ་འདིར་བརྟེན་ནས་བླ་ན་མེད་པའི་མི་གཞི་གསོ་ཞིང་དམིགས་བསལ་བའི་ཤེས་བྱ་འདོམས་མཁན་ཡིན། དགེ་རྒན་གྱི་འགན་མ་ཐེག་ཅིང་ལས་ཀ་མ་འཁྱོངས་པར་བསྙད་རྒྱུ་ཡོད་ན་ནི། སློབ་ཁྲིད་ལ་མགོ་མཇུག་མེད་ཅིང་སློབ་མ་སྐྱོང་བའི་ཐབས་ཀྱིས་དབུལ་ལ་རང་རྟོགས་ཀྱིས་བསམ་བློ་གཏོང་ཤེས་པའི་མི་བསྐྱེད་མ་ཐུབ་པ་དེ་ཡིན་དགོས་སོ། །
དེ་ལས་ལྡོག་སྟེ། དགེ་རྒན་ཚོས་ཆབ་སྲིད་སྐྱོང་མི་ཤེས་པ་དང་དཔོན་ངན་བསློག་མི་ནུས་པ་དང་འབྲེལ་འཛུགས་མི་ཤེས་པ་དང་དབང་ཆ་གཉེར་མི་ཤེས་པ་དང་ཡར་རྒྱུགས་མར་རྒྱུགས་བྱེད་མི་ནུས་པ་དང་ལུས་ཀྱི་བཟོ་ལ་མི་བྱང་བ་དང་སྤྱི་ཚོགས་ཀྱི་ཉེས་པ་འགོག་པར་མི་ནུས་པ་དང་ཁྱིམ་བདག་རྣམས་ཡ་རབས་སུ་བསྐོར་མི་ནུས་པ་དང་སློབ་མ་ཚོར་ལས་རྐང་འཚོལ་མི་ནུས་པ་སོགས་རྒྱུ་མཚན་དུ་བྱས་ནས་དགེ་རྒན་གྱི་ནུས་པ་གླེང་བ་ཡིན་ན། དགེ་རྒན་ཚོའི་འཇོན་ནུས་དངོས་ཉིད་ཐེད་ལ་བོར་བ་ཞིག་གོ །
མདོར་ན། དགེ་རྒན་ནི་ངག་གིས་ལེགས་པར་འཆད་ཤེས་ཤིང་སློབ་གསོ་བྱ་བའི་ལས་དོན་རླབས་ཆེ་བ་འདིར་ལུས་སེམས་བསྟིམས་ནུས་མཁན་ཞིག་ཡིན་ཚེ་འགྲིག་འདུག་གོ །
ཁག་བཞི་བ།
དེང་རབས་བོད་མིར་དགོས་དངོས་མ་ནི། ཉེན་ཚབས་འདུ་ཤེས་དགོས་པ་དེ་ཡིན་ལ། འདུ་ཤེས་དེ་ལས་འཕྲོས་ཏེ་རང་གི་རིག་གནས་ལ་བསྐྱར་དུ་གདེང་འཇོག་དང་གནས་ཚད་གཏན་འཁེལ་བྱེད་དགོས། ཉེན་ཚབས་འདུ་ཤེས་ལྡན་ན། འགན་ལེན་འདུ་ཤེས་ཞར་ལ་འོངས་ངེས་པ་དང་། འགན་ལེན་འདུ་ཤེས་ཡོད་ཚེ། ལག་ལེན་གྱི་སྦྱོར་བའང་འབྱུང་ངེས་པ་ཡིན། ཉེན་ཁའི་འདུ་ཤེས་མེད་ཚེ་སྒུལ་ཤུགས་མི་འབྱུང་བ་དང་། རང་སྣང་མཐོ་བའི་ང་རྒྱལ་གྱིས་རང་བརླགས་པར་བྱེད། འོན་ཀྱང་ཤེས་རྒྱུ་ཞིག་ལ། ཉེན་ཚབས་འདུ་ཤེས་འདི་རང་དམན་འདུ་ཤེས་ལ་བརྒྱུས་མི་རུང་བ་ཡིན་ལ། ཉེན་ཚབས་འདུ་ཤེས་ཡོད་པའི་ཞོར་ལ། ཡིད་ཆེས་ཀྱི་དད་པ་ནི་བརྟན་པོར་དགོས།
བོད་ལ་མཚོན་ན། ཞིང་འབྲོག་མང་ཚོགས་གྲངས་མང་ཡང་། ནམ་ཡང་ཁ་འཐོར་དང་ཡ་བྲལ་ངང་གནས་ཤིང་། ཆབ་སྲིད་འདུ་ཤེས་མི་ལྡན་པ་དང་། ཧམ་སེམས་ཡང་དེ་འདྲ་ཆེན་པོ་མེད། སྟོབས་ཤུགས་དངོས་ཤིག་ཡོད་པ་ནི། ཆོས་ལུགས་བརྩེ་དུང་ལ་འཁྲིལ་བའི་གྱེན་ལྡོག་གི་སྙིང་སྟོབས་དང་། མི་རིགས་བརྩེ་དུང་ལ་ཞེན་པའི་དཔའ་བའི་གདེངས་དེའོ། །
དེ་བས། བོད་མི་རིགས་ཀྱི་ལས་དབང་དང་རིག་གནས་ལ་བཀོད་ཁྱབ་གཏོང་མཁན་དང་། དེ་ལ་ཁ་ལོ་བྱེད་མཁན་དངོས་ནི། ཤེས་ལྡན་པ་དག་ཡིན་དགོས་སོ། །ང་ཚོའི་སྤྱི་ཚོགས་ལ་དེང་སྐབས་སྟོབས་ཤུགས་མེད་པ་མིན་མོད། སྟོབས་ཤུགས་དེ་དྲང་ཕྱོགས་སུ་སྐུལ་ཁྲིད་བྱེད་མཁན་གྱི་ཤེས་ལྡན་པའི་མཛུབ་སྟོན་མི་སྣ་མེད་པ་དང་། མང་ཚོགས་ཀྱི་མི་རིགས་བརྩེ་དུང་དང་རིག་གནས་བརྩེ་དུང་གི་མེ་དཔུང་སྦར་རྗེས་ལམ་སྣ་འདྲེན་མཁན་མེད་པ་དེའོ། །


text:
ཁེ་ལས་པ་ཚེ་དབང་རྡོ་རྗེ། ༼དཀྱིལ༽
“རང་ཉིད་ཕྱུག་པོར་གྱུར་ཡང་ཕ་ཡུལ་བརྗེད་མི་ཉན་པ་དང་། དེ་ལས་ཀྱང་མང་ཚོགས་ཕྱུག་བསྒྱུར་གྱི་ལམ་དུ་འཁྲིད་རྒྱུ་ནི་ང་རང་ཕ་ཡུལ་དུ་ལོག་པའི་དམིགས་ཡུལ་དང་མི་ཚེའི་ཕུགས་བསམ་ཆེན་པོ་ཞིག་ཡིན”ཞེས་པའི་སྐད་ཆ་འདི་ནི་དེ་སྔོན་ཁེ་ལས་པ་ཚེ་དབང་རྡོ་རྗེ་ཡིས་གསར་འགོད་པར་བཤད་པའི་སྐད་ཆ་ཞིག་རེད།
རྨ་ལྷོ་བོད་རིགས་རང་སྐྱོང་ཁུལ་གཅན་ཚ་རྫོང་སྣང་ར་རུ་སྐྱེས་པའི་ཚེ་དབང་རྡོ་རྗེ་ནི་ཁམས་ར་གྲོང་རྡལ་བྲག་ཁང་སྣ་ཁ་སྡེ་བ་རུ་ཆགས་པའི་རྡོ་རྗེ་མི་རིགས་རིག་གནས་ཡུལ་སྐོར་གསར་སྐྲུན་ཐོན་ལས་ར་བའི་ཏང་ཀྲི་པུའུ་ཧྲུའུ་ཅིའམ་སྤྱི་གཉེར་པ་ཡིན།
ཚེ་དབང་རྡོ་རྗེ་ཆུང་དུས་སུ་ཁྱིམ་ཚང་གི་ཆ་རྐྱེན་དེ་འདྲ་བཟང་པོ་མིན་སྟབས། ཁོ་རང་ལོ་ན་བཅུ་གསུམ་སྟེང་ཕ་ཡུལ་དང་ཁ་བྲལ་ནས་ཚོང་ལས་ཀྱི་ལམ་དུ་བསྙེགས་པ་རེད། ཕོ་ལོ་བཅོ་ལྔར་བུད་ན་གཏམ་ཕ་ལ་མི་འདྲི་ཞེས་པའི་དཔེ་ལྟར། ལོ་བཅུ་དགུའི་སྟེང་ཁོས་བོད་ལྗོངས་ལྷ་ས་གཙོ་བྱས་པའི་ས་ཆ་མང་པོ་རུ་བོད་ཀྱི་ཅ་ལག་རིགས་བཙོངས་ནས་ཚོང་ལས་སྐོར་གྱི་ཤེས་བྱར་ཐོག་མར་སློབ་སྦྱོང་བྱེད་མགོ་ཚུགས། དུས་སྐབས་དེར་མཚོན་ན། གཅིག་ནས་ཁྱིམ་ཚང་གི་ཆ་རྐྱེན་མི་བཟང་བ་དང་། གཉིས་ནས་ཕ་ཡུལ་དང་ཁ་བྲལ་ནས་ཡོང་བའི་ཚེ་དབང་རྡོ་རྗེ་ལ་མཚོན་ན་ནམ་ཡང་ཕམ་མི་ཉན་པའི་བསམ་བློ་ཞིག་ཡོད། དགའ་བ་དང་སྡུག་བསྔལ་གྱི་མདུན་དུ་རང་མགོ་རང་གིས་གཡོག་མི་ཉན་པའི་དམ་བཅའ་ཡིད་ལ་བཟུང་ནས་འབད་པ་བྱས་མཐར། ཁོའི་ཚོང་ལས་ཀྱི་ལམ་བུར་རིམ་བཞིན་འགྱུར་ལྡོག་བྱུང་སྟེ་རྒྱལ་ས་པེ་ཅིན་དུ་ཚོང་ལས་གཉེར་དུ་སོང་།
རྒྱལ་སྤྱིའི་ཚོང་རའི་མདུན་གྲལ་ནས་རྐང་བཙུགས་ཏེ་ཚོང་ལས་རིག་གནས་བརྗེ་རེས་ཀྱི་ལམ་ཁར་ཞུགས་རྒྱུ་དེ་འདྲའི་སླ་མོ་ཞིག་ག་ལ་ཡིན། ཡིན་ཡང་དཀའ་ངལ་གྱི་མདུན་དུ་ནམ་ཡང་མགོ་སྒུར་མ་མྱོང་བའི་ཚེ་དབང་རྡོ་རྗེ་ལ་མཚོན་ན། དར་རྒྱས་ཆེས་ཆེ་བའི་རྒྱལ་ས་པེ་ཅིན་དུ་ཚོང་ལས་གཉེར་རྒྱུ་ནི་གོ་སྐབས་ཡག་ཤོས་ཤིག་རེད། ཁོས་ལོ་ངོ་མང་པོའི་རིང་འབད་པ་བྱས་མཐར། ལྟ་རྒྱ་དང་ཐོས་རྒྱ་ཇེ་ཆེར་སོང་ནས་ཚོང་ལས་ཀྱི་ལམ་ཁ་རིམ་བཞིན་ཡངས་པོར་གྱུར། ཉིས་སྟོང་ལོར་ཐོག་མར་རྒྱལ་ས་པེ་ཅིན་དུ་རྡོ་རྗེ་རྒྱལ་སྤྱི་ཉོ་ཚོང་ཚད་ཡོད་ཀུང་སི་ཟེར་བ་ཞིག་གསར་དུ་བཙུགས་ཤིང་། པེ་ཅིན་དང་ལི་ཅང་། ཁུང་མིན། ཁྲིན་ཏུའུ་སོགས་ས་ཁུལ་དུ་ཡན་ལག་ཚོང་ཁང་དང་མཉམ་འབྲེལ་ཚོང་ཁང་བཙུགས་ནས་རྒྱལ་སྤྱིའི་ཁྱིམ་ཆས་སྡེབ་འཚོང་དང་སིལ་འཚོང་གི་ལས་སྒོ་གཉེར་ནས་ལོ་རེའི་ཕྱིར་འཚོང་མ་དངུལ་སྒོར་མོ་ས་ཡ་དགུ་ལྷག་ལ་སླེབས།
ལོ་ངོ་དེ་དག་གི་རིང་ལ་ཁོས་བོད་ཁུལ་ནས་མི་སྣ་བརྒྱ་ལྷག་སྐྱེད་སྲིང་བྱས་ཏེ་ད་ལྟ་རྒྱལ་ཡོངས་ཀྱི་ས་ཆ་སོ་སོ་རུ་ཚོང་ལས་གཉེར་བཞིན་ཡོད་ཅིང་། རང་ལ་ཡོང་འབབ་ཡོད་པ་ནི་དགའ་འོས་པའི་དོན་བཟང་ཞིག་ཡིན་པར་མ་ཟད་རེ་བ་ཞིག་ཀྱང་ཡིན་ཞེས་བརྗོད་ཆོག་ཆོག་རེད། ཚོང་ལས་རིམ་བཞིན་ཇེ་རྒྱས་ཇེ་ལེགས་སུ་སོང་བ་དང་བསྟུན་ཕ་ཡུལ་གྱི་རྣམ་པ་བསྒྱུར་ཆེད་ཁེ་ལས་ཞིག་བསྒྲུབ་དགོས་པའི་འདུན་པ་དེ་ཡང་ཇེ་ཆེ་ནས་ཇེ་ཆེར་གྱུར།
གནས་སྐོར་འཕེལ་རྒྱས་ཀྱི་མདུན་ལྗོངས་ལ་དམིགས་ནས་ཉིས་སྟོང་བཅུ་གཉིས་ལོར་གཅན་ཚ་རྫོང་བྲག་ཁང་སྣ་ཁ་རུ་མ་དངུལ་སྒོར་མོ་དུང་ཕྱུར་གཅིག་དང་བྱེ་བ་གཉིས་བཏང་ནས་རྡོ་རྗེ་མི་རིགས་རིག་གནས་ཡུལ་སྐོར་གསར་སྐྲུན་ཐོན་ལས་ར་བ་གསར་དུ་བཙུགས་ཤིང་། ཐོན་ལས་ར་བ་རུ་བོད་ཀྱི་འཚོ་བ་རོལ་མྱོང་བྱེད་ས་དང་། ཤིང་བརྐོས་རིག་གནས་འགྲེམ་སྟོན་བྱེད་ས། ཟས་རིགས་འཚོ་བར་རོལ་མྱོང་བྱེད་ས། ལག་བཟོས་སྒྱུ་རྩལ་ཐོན་རྫས་དང་ཞིང་ལས་ཐོན་རྫས་འགྲེམ་སྟོན་དང་ཕྱིར་འཚོང་སོགས་སྒྲིག་བཀོད་བྱས་ཡོད། དེ་ནི་དེང་སྐབས་བོད་ཀྱི་རིག་གནས་རྒྱུན་འཛིན་དང་རིག་གནས་ཡུལ་སྐོར་ལྗོངས་རྒྱུ་གཉིས་དཀྱུས་གཅིག་ཏུ་འདྲེས་པའི་རིག་གནས་སྤྲོ་གསེང་ལྗོངས་རྒྱུ་ཁུལ་དུ་གྱུར་པ་དང་། གཞན་ཐོན་ལས་ར་བ་གནས་ཡུལ་གྱི་སྡེ་བའི་འཚོ་བ་གསར་པ་འཛུགས་པར་མ་དངུལ་གྱིས་རྒྱབ་སྐྱོར་དང་སྡེ་དམངས་ལས་ཀར་བསྡུ་ལེན་བྱེད་པ། ལག་བཟོའི་སྒྱུ་རྩལ་ལས་སྣོན་གྱིས་ཞིང་པ་ཁྱིམ་ཚང་ལ་རོགས་བྱེད་པ་སོགས་ཀྱི་ཐབས་ལམ་ལ་བརྟེན་ནས། ཞིང་པ་མང་ཚོགས་རྣམས་ཕྱུག་བསྒྱུར་དང་ཐོན་ལས་ཀྱིས་མང་ཚོགས་ལ་ཕན་ཐོགས་པའི་ཐོན་ལས་ར་བའི་དཔེ་དབྱིབས་གསར་པ་ཞིག་ཆགས་ཡོད།
ཉིས་སྟོང་བཅུ་དྲུག་ལོ་ནས་བཟུང་། ཚེ་དབང་རྡོ་རྗེར་རིམ་པ་སོ་སོའི་ཏང་ཨུ་དང་སྲིད་གཞུང་གི་རྒྱབ་སྐྱོར་འོག “ཏང་ཀྲི་པུའུ་དང་། ཀུང་སི། རྟེན་གཞི། དབུལ་ཕོངས་ཁྱིམ་ཚང”གི་དཔེ་དབྱིབས་ལ་བརྟེན་ནས་དབུལ་ཐར་ཕྱུག་བསྒྱུར་བྱེད་པའི་བྱ་བའི་ནང་ཞུགས་པ་དང་། རྫོང་རིམ་པའི་དབུལ་སྐྱོར་ཆེད་དམིགས་མ་དངུལ་སྒོར་མོ་ས་ཡ་གསུམ་བཏང་ནས་དབུལ་ཕོངས་ཁྱིམ་ཚང་ཁེ་ལས་ནང་ཞུགས་ཏེ་ཡོང་སྒོ་བགོ་བཤའ་རྒྱག་པར་སྐུལ་ཁྲིད་བྱས། ཉེ་འཁོར་སྡེ་བ་གསུམ་གྱི་དབུལ་ཕོངས་ཁྱིམ་ཚང་ཞེ་ལྔ་ལ་ཐོན་ལས་ལས་གཞིའི་མ་དངུལ་སྒོར་མོ་འབུམ་དགུ་དང་ཁྲི་བརྒྱད་ལྷག་ཡོད་པ་དེ་རྡོ་རྗེ་མི་རིགས་རིག་གནས་གནས་སྐོར་གསར་སྐྲུན་ཐོན་ལས་ར་བའི་ནང་མ་རྐང་དུ་བཞག་པ་དང་། ཞིང་པ་ཁྱིམ་ཚང་རེར་ལོ་རེར་བརྒྱ་ཆའི་བཅུ་ཡི་ཡོང་སྒོ་བགོ་བཤའ་ལྟར། དབུལ་ཕོངས་ཁྱིམ་ཚང་རེར་ལོ་རེར་ཡོང་འབབ་སྒོར་མོ་སྟོང་གཉིས་དང་བཞི་བརྒྱ་ལྷག་གི་བགོ་བཤའ་ཐོབ་ཡོད།
ཤིང་བརྐོས་རི་མོའི་ལས་ཀར་བྲེལ་བཞིན་པའི་ལས་བཟོ་པ་ལྷ་ལུང་གིས་ཕྱིར་དྲན་དང་བཅས་གསར་འགོད་པར་བཤད་རྒྱུར། སྔོན་ཆད་ངེད་ཚང་ལ་ཡོང་སྒོ་ཆེན་པོ་མེད་པས་ཁྱིམ་ཚང་གི་འཚོ་བ་ད་སྐབས་དང་བསྡུར་ཐབས་མེད། ངེད་ཚང་གི་མི་གཉིས་ཀྱིས་ཐོན་ལས་ར་བའི་ནང་ལས་ཀ་ལས་བཞིན་ཡོད་ལ་ཟླ་གཅིག་ལ་ཡོང་སྒོ་སྒོར་མོ་སྟོང་བརྒྱད་ལྷག་བཙལ་ཐུབ་པར་མ་ཟད། ལག་རྩལ་ཡང་མི་ཉུང་བ་ཞིག་སློབ་ཐུབ་པ་བྱུང་ཟེར།
དབུལ་ཕོངས་མང་ཚོགས་ཀྱི་ལས་དབང་ལ་ཁ་ལོ་བསྒྱུར་དགོས་ན་བསམ་བློར་འགྱུར་བ་གཏོང་དགོས་པ་བཞིན། ཚེ་དབང་རྡོ་རྗེ་ཡིས་དབུལ་ཕོངས་ཁྱིམ་ཚང་གི་མི་གྱ་བདུན་ཁོའི་ར་བའི་ནང་ལས་ཞུགས་བྱེད་དུ་བཅུག་པ་དང་། ཤིང་བརྐོའི་ལག་རྩལ་དང་རི་མོའི་ལག་རྩལ་གསབ་སྦྱོང་འཛིན་གྲྭ་བཙུགས་ནས་ཁོ་ཚོ་ཁྱིམ་གྱི་སྒོ་ཁ་ནས་ལས་ཀར་ཞུགས་པ་དང་ལག་རྩལ་སློབ་ནས་དབུལ་ཐར་ཕྱུག་བསྒྱུར་གྱི་རེ་བ་མངོན་འགྱུར་བྱེད་ཐུབ་པ་བྱུང་། མིག་སྔར་ཐོན་ལས་ར་བ་དེ་རུ་ལས་བཟོ་པ་ཉིས་བརྒྱ་དྲུག་ཅུ་ཡོད་པ་དང་། དབུལ་ཕོངས་མང་ཚོགས་ཞེ་ལྔ་ལ་ལག་རྩལ་གསོ་སྦྱོང་བྱས་པ་དང་ད་ལྟ་ལས་རྐང་དུ་འབྱོར་ཡོད།
མང་ཚོགས་ཀྱི་སེམས་སུ་ཚེ་དབང་རྡོ་རྗེ་ནི་རྒྱུ་འབྱོར་བ་ཅན་གྱི་མིའི་ཉམས་སྟོན་པར་དགའ་བ་ཞིག་མ་ཡིན་པར། མང་ཚོགས་དཀའ་ངལ་ལ་འཕྲད་དུས་ཕྱོགས་གང་ཐད་ནས་རོགས་བྱེད་རྒྱུར་དགའ་བའི་མི་བཟང་པོ་ཞིག་ཏུ་རློམ་ནས་བསྟོད་པའི་མཐེ་བོང་སྒྲེང་གིན་ཡོད། ད་ལོ་ལོ་ལྔ་བཅུ་ལ་སླེབས་པའི་རྒན་མོ་གདུགས་དཀར་མཚོ་ལ་ནད་ལྗིད་མོ་ཞིག་ཕོག་ནས་ཞིང་ཆེན་གཞན་དུ་སོང་ནས་སྨན་བཅོས་བྱེད་དགོས་པའི་གནས་ཚུལ་ཐོས་མ་ཐག རྡོ་རྗེ་ཡིས་རང་སྟེང་ནས་སྒོར་མོས་རོགས་རམ་བྱས། དེར་མ་ཟད་ད་དུང་བྲག་ཁང་སྣ་ཁ་སྡེ་བ་རུ་སྔ་གཞུག་ཏུ་རིག་རྩལ་བྱ་འགུལ་སྣ་ཚོགས་སྤེལ་བའི་ཐད་ལ་སྒོར་ཁྲི་དྲུག་ལྷག་བཏང་ནས་སྡེ་བའི་རིག་རྩལ་བྱ་འགུལ་གྱི་ནང་དོན་ཕུན་སུམ་ཚོགས་པར་བཏང་ཡོད།
གསར་འགོད་པས་དབུལ་ཕོངས་མང་ཚོགས་ལ་དཀའ་ངལ་སེལ་རོགས་བྱས་པའི་སྐོར་ནས་བཅར་འདྲི་བྱེད་སྐབས། ཚེ་དབང་རྡོ་རྗེ་ཡིས་བཤད་རྒྱུར། ངས་མང་ཚོགས་ལ་རོགས་ཅི་ཙམ་བྱས་པ་མང་ཚོགས་ཀྱི་སེམས་སུ་གསལ་བ་ལས་ངས་མཚམས་སྦྱོར་བྱེད་དགོས་པ་ཞིག་མིན། ང་རང་ཕྱིར་ཕ་ཡུལ་དུ་ལོག་ནས་ཁེ་ལས་གཉེར་བ་ནི་ཕ་ཡུལ་ལ་དྲིན་ལན་འཇལ་བ་དང་མང་ཚོགས་ལ་ཞབས་ཞུ་སྒྲུབ་པ། མང་ཚོགས་ཀྱི་བསམ་བློར་འགྱུར་བ་བཏང་ནས་རང་ཁ་རང་གསོ་བྱེད་ཐུབ་པར་གར་སྟེགས་ཤིག་འདོན་སྤྲོད་བྱེད་བསམ་པ་དེ་ཡིན། མ་འོངས་པའི་ལོ་གཉིས་རིང་ཐོན་ལས་ར་བ་རུ་ལས་རྐང་ལྔ་བཅུ་བཀོད་སྒྲིག་བྱས་ཏེ་ས་གནས་ཀྱི་དབུལ་ཕོངས་མང་ཚོགས་དུས་ཡུན་རིང་པོར་ལས་ཞུགས་བྱེད་ཐུབ་པར་འབད་པ་བྱེད་རྒྱུ་ཡིན་ཟེར། འདི་ནི་ཁེ་ལས་པ་ཞིག་གིས་སྤྱི་ཚོགས་ཀྱི་འགན་འཁྲི་ཕྲག་ཏུ་བླངས་པ་དང་། ས་གནས་ཀྱི་དབུལ་སྐྱོར་འགག་གཏོར་བྱ་བར་བཟུང་བའི་རྣམ་འགྱུར་ཞིག་རེད།
རྩོམ་སྒྲིག་པ། ཚེ་རིང་སྒྲོལ་མ།


text:
ཨ་རིའི་ལྷོ་རྒྱུད་མངའ་སྡེ་ཊ་ཁི་སི་ནང་དྲག་སྤྱོད་པ་ཞིག་གིས་མཆོད་མཇལ་མི་མང་ནང་གང་བྱུང་མེ་མདས་བརྒྱབས་ཏེ་མི་གྲངས་ ༢༦ དམར་གསོད་དང་མི་ ༢༠ ལྷག་ལ་རྨས་སྐྱོན་བཟོས་ཡོད་འདུག
དེ་རིང་རྒྱལ་སྤྱིའི་བརྒྱུད་ལམ་དུ་གནས་ཚུལ་ཐོན་པ་ལྟར་ན། ཁ་སང་ཞོགས་པར་ཨ་རིའི་ལྷོ་རྒྱུད་མངའ་སྡེ་ཊ་ཁི་སི་ (Texas) ཡི་གྲོང་རྡལ་སུ་ཐིར་ལན་ཌི་སི་ཕི་རེན་ (Sutherland Springs) ནང་ཡོད་པའི་ཡི་ཤུའི་ལྷ་ཁང་ཞིག་ཏུ་རེས་གཟའ་ཉི་མའི་མཆོད་མཇལ་ཚོགས་སྐབས། ལྭ་རིང་ནག་པོ་གྱོན་ཞིང་ལག་ཏུ་མེ་མདའ་ཐོགས་པའི་མི་ཞིག་གིས། མཆོད་མཇལ་མི་མང་ནང་གང་བྱུང་མེ་མདས་བརྒྱབས་ཏེ་ཡུལ་མི་ ༢༦ དམར་གསོད་དང་མི་ ༢༠ ལྷག་ལ་རྨས་སྐྱོན་ཚབས་ཆེན་བཟོས་ཡོད་པ་དང་། ས་གནས་ཉེན་རྟོག་པས་དྲག་སྤྱོད་པ་དེར་མེ་མདས་བརྒྱབས་ཏེ་ཡུལ་དངོས་སུ་བསད་ཡོད་འདུག
ཨ་རིའི་མཁའ་དམག་གི་མགྲིན་ཚབ་པ་སི་ཊི་ཧྥ་ནིག་ (Stefanek) ཟེར་བ་ཞིག་གིས། མི་གསོད་ལག་དམར་དེའི་མིང་ལ་ཁི་ལེ་ (Kelley) ཟེར་ཞིང་། ད་ལྟ་རང་ལོ་ ༢༦ ཡིན་པའི་ཨ་རི་བ་ཞིག་ཡིན་ལ། ཕྱི་ལོ་ ༢༠༡༠ ལོར་ཁོ་ལྷོ་ནུབ་མངའ་སྡེ་ནེའུ་ཝི་མཱི་སི་ཁོ་ (New Mexico) ནང་རྟེན་གཞི་བྱས་པའི་ཨ་རིའི་མཁའ་དམག་ནང་ཞུགས་ཡོད་ཀྱང་། ཁོས་རང་ཉིད་ཀྱི་བཟའ་ཟླ་དང་ཕྲུ་གུར་བརྙས་བཅོས་བྱས་པའི་རྐྱེན་གྱིས་ཕྱི་ལོ་ ༢༠༡༤ ལོར་དམག་གི་ཁྲིམས་ཁང་གིས། ཁོ་ལ་ཟླ་ ༡༢ ཡི་བཙོན་འཇུག་ཁྲིམས་ཐག་བཅད་པ་དང་། བཙོན་གྲོལ་བཏང་རྗེས་དམག་ཁོངས་ནས་ཕྱིར་འཕུད་བཏང་ཡོད་སྟབས། ཐེངས་འདིའི་མི་གསོད་དོན་རྐྱེན་དེ་ལ་འབྲེལ་བ་ཡོད་སྲིད་སྐོར་བརྗོད་འདུག
ཨ་རིའི་གཞུང་ཕྱོགས་ནས་ད་ལན་གྱི་མི་གསོད་དོན་རྐྱེན་དེ་ཁ་ཆེའི་དྲག་སྤྱོད་པར་འབྲེལ་བ་མེད་པ་དང་། དྲག་སྤྱོད་སྤེལ་མཁན་དེ་ཡང་ཨ་རི་བ་ཞིག་ཡིན་པ་ཙམ་ལས་ཁོའི་ལོ་རྒྱུས་རྒྱབ་ལྗོངས་དང་མིང་སོགས་གསལ་བོར་ཤེས་ཀྱི་མེད་སྐོར་བཤད་ནས་གནས་ཚུལ་དེ་གསང་བ་བྱས་ཡོད་འདུག ཐེངས་འདིའི་དམར་གསོད་དེ་ནི་མངའ་སྡེ་ཊ་ཁི་སི་ནང་བྱུང་བའི་དོན་རྐྱེན་ཚབས་ཆེ་ཤོས་ཆགས་ཡོད་འདུག
ཟླ་སྔོན་མའི་ཕྱི་ཚེས་ ༡ ཉིན་ཨ་རིའི་ནུབ་རྒྱུད་གྲོང་ཁྱེར་ལཱ་སི་བི་གྷ་སི་ (Las Vegas) ནང་བསྡུས་པའི་རོལ་དབྱངས་མཚན་ཚོགས་ཤིག་གི་ཐོག ལོ་ན་ ༦༤ ཡིན་ཞིང་མིང་ལ་སི་ཊི་ཧྥིན་པཱ་ཌོ་ཁུ་ (Stephen Paddock) ཟེར་བ་ཞིག་གིས་ཀྱང་། མི་ཚོགས་ནང་གང་བྱུང་མེ་མདས་བརྒྱབས་ཏེ་ལྟད་མོ་བ་ ༥༨ རྐྱེན་ལམ་དུ་བཏང་བ་དང་། མི་ ༥༤༦ ལ་རྨས་སྐྱོན་བཟོས་ཡོད་པ་རེད། དམར་གསོད་དོན་རྐྱེན་དེ་ནི་ཕྱི་ལོ་ ༡༩༤༩ ལོའི་རྗེས་སུ་ཨ་རིའི་ནང་བྱུང་བའི་མེ་མདའི་དམར་གསོད་དོན་རྐྱེན་ཆེ་ཤོས་ཆགས་ཡོད་འདུག
གསར་འགོད་པ། པདྨ་རྒྱལ།


text:
དགེ་རྒན་ཆེན་མོ་སེ་པེ་ལིང་ནི་བོད་ཀྱི་ལོ་རྒྱུས་མཁས་དབང་ཞིག་ཡིན་པ་དང་། ཁོང་གི་ཆེད་ལས་ནི་རྒྱ་བོད་འབྲེལ་བའི་སྐོར་རེད། ༡༩༨༤ལོའི་མག་ཨར་ཐར་"ཕུལ་བྱུང་།"གཟེངས་རྟགས་ཐོབ་མྱོང་མཁན་མཁས་དབང་ཁོང་གི་གསུང་རྩོམ་ཁོངས་སུ་དུས་རབས་༡༤ནས་ད་བར་གྱི་ཨེ་ཤེ་ཡ་དཀྱིལ་མའི་ཁྱིམ་མཚེས་རྒྱལ་ཁབ་དབར་གྱི་འབྲེལ་བའི་སྐོར་ལ་ཞིབ་འཇུག་རྩོམ་ཡིག་མི་ཉུང་བ་བཞུགས་ཡོད། ད་བར་པར་སྐྲུན་བྱས་ཟིན་པའི་གསུང་རྩོམ་ཁོངས་སུ། ༢༠༠༩ལོར་པར་བཏབ་པའི། བོད་དང་རྒྱ་ནག་དབར་གྱི་ནང་ཆོས་ཅེས་པའི་དེབ་ནང་ལ། "བོད་ཀྱི་ནང་ཆོས། རྟོག་པ་དང་འཆར་ཡན། མིང་གོང་མའི་དུས་སྐབས་ཀྱི་རྒྱ་བོད་ས་མཚམས་ཁུལ་གྱི་གནས་ཚུལ།"ཞེས་པའི་ཆེད་རྩོམ་ཞིག་དང་། ༢༠༠༤ལོར། "བོད་དང་རྒྱ་ནག་གི་རྩོད་གཞི། ལོ་རྒྱུས་དང་རྩོད་རྙོག"ཅེས་པ་དང་། ༢༠༠༡ལོར། འཆར་ཡན་ནང་ལ་བོད་བཞེངས་པ། འདུ་ཤེས་དང་། དམིགས་པ། འཆར་ཡན་"ཞེས་པའི་དེབ་ནང་ལ། "ཤར་ཕྱོགས་རིང་ལུགས་དང་བོད་ཀྱི་སྲོལ་རྒྱུན་ནང་གི་དྲག་སྤྱོད།"སོགས་སྤེལ་ཡོད།
ཨེ་ལི་ཊི་སེ་པར་ལིང་།
ཨིན་ཌི་ཡ་ན་སློབ་ཆེན་གྱི་དབུས་ཡོ་རོབ་ཨེ་ཤེ་ཡའི་ཚན་ཁག
དགེ་རྒན་ཆེན་མོ།


text:
བརྡ་སྤྲོད་སངས་པོ་འབུམ་ཁྲིའི་དགོངས་རྒྱན་པར་སྐྲུན་ལེགས་གྲུབ་བྱུང་བ།
[ཟླ་ཚེས། 2018-09-10 15:18:08][རྩོམ་པ་པོ། པར་པ་ཏི་སེའི་བུ།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
སྔོན་དུ་གླེང་བའི་གཏམ།
བརྡ་སྤྲོད་སངས་པོའི་དགོངས་རྒྱན་ཞེས་པ་འདིའི་དབུ་གཞུང་མཇུག་གསུམ་ལ་ཁོ་བོས་ཞིབ་ཀློག་བྱ་རྒྱུའི་གོ་སྐབས་བྱུང་བ་དང་བསྟུན་བརྡ་སྤྲོད་རྩོམ་པ་པོས་ཀྱང་ཚོར་སྣང་ཇི་བྱུང་དགོངས་འཆར་འདོན་དགོས་པའི་བཀའ་མངགས་གནང་བ་ལྟར་འདིར་བསམ་ཚུལ་རེ་གཉིས་ཞིག་གླེང་བར་འདོད། སྤྱིར་ན་བོད་ཀྱི་བརྡ་སྤྲོད་རིག་པའི་གཞུང་ལུགས་མང་ཡང་བྱུང་ཁུངས་ལོ་རྒྱུས་ཐད་དཀྱོག་བཤད་ཆེ་སྟབས་དུས་རབས་བདུན་པའི་གཡས་གཡོན་ནས་བོད་ཡིག་ཉམས་སད་ཐོག་མར་བྱུང་བ་ལྟ་བུའི་བཤད་སྟངས་དེའི་རིགས་ཀྱིས་ལོ་རྒྱུས་ཀྱི་ཆུ་འགོ་ལ་རྡོག་རྫིས་ཐེབས་ཏེ། མེས་པོ་གོང་མ་རྣམས་ཀྱི་བློ་གྲོས་ཀྱི་སྙིང་སྟོབས་གུད་དུ་སྦས་པར་མ་ཟད་མི་རིགས་རང་གི་རིག་གནས་ཀྱི་རྣམ་པ་རྗེས་ལུས་དང་། གཞན་བརྟེན་རྐྱང་པའི་སྒོ་ནས་ལྟ་བ་མཁྲེགས་བཟུང་ངམ། གྲུབ་མཐའི་སྒེར་སེམས་ཀྱི་ལང་ཕྱོགས་གཙིགས་ཆེར་འཛིན་མཁན་མང་པོ་བྱུང་ཡོད། དེ་དག་གི་བསམ་བློའི་ཤུགས་རྐྱེན་འོག་ཕ་ཚ་བུ་རབས་རྣམས་ལ་རྗེས་སུ་བཞག་པའི་ལག་རྗེས་ནི། མི་རིགས་རང་གི་ཆོས་དང་རིག་གཞུང་གི་བྱུང་རབས་ལོ་རྒྱུས་ཐུང་དུ་བཏང་བའི་ལོ་རྒྱུས་ཀྱི་ནག་ཉེས་ལ་ནག་ཉེས་སུ་ཁས་མི་ལེན་པར་སྐྱོན་ཡོན་གོ་ལྡོག་ཏུ་རློམ་མཁན་ཁྱུ་ཞིག་བྱུང་འདུག་པ་དེ་དག་རེད།
འོན་ཀྱང་དེང་རབས་གསར་པའི་ཉི་གཞོན་འོག་འཛམ་གླིང་གི་ཤེས་རིག་ཕན་ཚུན་གྱིས་གནམ་སའི་འབྲེལ་ཐག་འཛུགས་པའི་གནས་སྟངས་འདིས་མི་རིགས་སོ་སོའི་སྐད་དང་། ཡི་གེ་རྨང་གཞི་རུ་བཟུང་ནས་ཆོས་དང་རིག་གནས། ཡུལ་སྲོལ་གོམས་གཤིས་སོགས་ཡུལ་གྲུ་སོ་སོའི་ཐུན་མིན་བཟང་སྤྱོད་ཀྱི་དཔེ་མཚོན་དང་། ཁྱད་བོན་རེ་འཛམ་གླིང་གི་ཤེས་ཡོན་པའི་སྡིངས་ཆའི་ཐོག་ནས་ངོམ་སྟོན་བྱ་རྒྱུ་ཡོད་པ་ནི་མི་རིགས་དེའི་གཟི་བརྗིད་ཅིག་ཏུ་ཆགས་ཡོད། དེས་ན་བོད་ཀྱི་ཡི་གེའི་བྱུང་རབས་ལོ་རྒྱུས་ཐད་བོན་པོའི་གཞུང་ལུགས་དང་། བསྟན་བཅོས་ཁག་ལ་གཟིགས་ཞིབ་གནང་མཁན་བོད་ཀྱི་མཁས་པ་གཅིག་རྗེས་གཉིས་མཐུད་དུ་བྱུང་ཞིང་ཁོང་རྣམ་པས་ཀྱང་བོད་ཡིག་གི་ལོ་རྒྱུས་རིང་དུ་བཏང་བའི་ལོ་རྒྱུས་ཀྱི་ཆུ་འགོ་བོན་ལ་གཏུགས་ནས་མི་རིགས་ཤིག་གི་ཤེས་རིག་ལོ་རྒྱུས་ཀྱི་གཟི་བརྗིད་ལ་རྩོད་ལེན་བྱས་པ་དང་། གཟུ་བོར་གནས་པ་ལྟ་བུའི་བསྟན་བཅོས་ཀྱང་མང་དག་བརྩམས་ཡོད།
ད་ལན་སྐབས་སུ་བབ་པའི་གཏམ་དུ་སྨྲ་བ་ནི་བརྡ་སྤྲོད་སངས་པོའི་དགོངས་རྒྱན་འདིའི་སྐོར་ཡིན། འོན་ཀྱང་ངས་འདི་ནས་མི་འོས་མི་འཚམས་པའི་གསལ་བཤད་མང་པོ་བྱ་མི་དགོས་པར་བརྡ་སྤྲོད་རང་གི་དབུ་གཞུང་མཇུག་གསུམ་གང་གི་ཆ་ལ་བསམ་གཞིགས་དང་། སློབ་བརྩོན་གནང་མཁན་ཞིག་ཡིན་ཚེ་བརྡ་སྤྲོད་འདིའི་ངོ་བོ་དང་། དགེ་མཚན། དགོས་པ་བཅས་ཕྱི་གསལ་ནང་གསལ་ཡིན་པས་ངས་ཁོང་ལ་བཀའ་དྲིན་ཆེ་ཞུ་རྒྱུ་ཙམ་ལས་ལྷག་མེད། ཡིན་ནའང་བརྡ་སྤྲོད་འདི་ཉམས་ལེན་གནང་མཁན་རྣམས་ལ་འབོད་སྐུལ་གྱི་ཚུལ་དུ་ཤེས་དགོས་པའི་གནད་དོན་འགའ་ཞིག་གླེང་ན།
གཅིག(གནའ་ཤུལ་ལས་རྙེད་པའི་བོད་ཡིག་གི་ཕྱི་མོ་) ལ་གཟིགས་ནས་བོད་ཡིག་ལོ་རྒྱུས་ཀྱི་རྩོད་རྙོག་འགོ་གང་ནས་བརྩམས་པ་དང་། གཞི་གང་ལ་བཅོལ་བ། རྒྱུ་མཚན་གང་གི་ཆེད་དུ་ཡིན་པ་བཅས་བྱུང་རབས་ལོ་རྒྱུས་ལ་རིག་པས་བརྟགས་ནས་གསུངས་ཡོད་པས་བློ་གསར་དོན་གཉེར་ཅན་རྣམས་ཀྱིས་ཚིག་གི་དེ་ཉིད་འཇལ་ཐུབ་དགོས་པ་དང་།
གཉིས།(བརྡ་སྤྲོད་ཀུན་གྱི་སྙིང་པོ་སྲིད་པའི་སྒྲོན་མེའི་ཚིག་འགྲེལ་དྲིས་ལན་ཚུལ་དུ་བཀོད་པ་སངས་པོ་འབུམ་ཁྲིའི་དགོངས་རྒྱན་) ཞེས་པའི་གཞུང་འགྲེལ་དངོས་ཀྱི་ནང་རྩོམ་པ་པོས་བོན་རང་ལུགས་ཀྱི་ལོ་རྒྱུས་ཀྱི་གླེགས་ཧྲུལ་ཁུངས་མ་རྣམས་བསློགས་ཏེ་“དཔའ་བོ་འབྲུ་ལྔ་”དང་། “འཕྲུལ་གྱི་ཐོ་ཡིག་བཞི་བཅུའི་”བྱུང་རབས་དང་། གྲུབ་ཚུལ་རྣམས་ཁུངས་སུ་དྲངས་ཤིང་འཕྲུལ་གྱི་ཡི་གེ་རེ་རེའི་འབྲུ་དོན་དང་བཅས་པ་གསེད་བཀྲོལ་གནང་ཡོད། དེ་མཚུངས་བོན་གྱི་མདོ་སྡེ་རྣམས་ཀྱི་དགོངས་དོན་ལྟར་མིང་གཞི་སུམ་ཅུ་པོའི་རང་རང་གི་ནུས་པའམ་སྒྲ་གདངས་དྲག་ཞན་བར་གསུམ་རྣམས་འབྱུང་ལྔའི་ཁམས་ཀྱི་སྒོ་ནས་དབྱེ་བའམ། ཡང་ན་རྒྱ་འགྱུར་གྱི་དཔེ་ཆ་སོགས་ཀྱི་དགོངས་དོན་ལྟར་ཕོ་མོ་མ་ནིང་གི་སྒོ་ནས་དབྱེ་ཚུལ་གཉིས་འགལ་མེད་ཟུང་འབྲེལ་དུ་དམིགས་སུ་ཕྱེས་ནས་བཤད་པ་འདིའི་དགེ་མཚན་དག་ངོས་འཛིན་ཤེས་དགོས་པ་དང་། ལྷག་ཏུ་བརྡ་སྤྲོད་འདི་ནི་ (གངས་ཅན་བོད་ཀྱི་བརྡ་སྤྲོད་ཀུན་གྱི་སྙིང་པོ་སྲིད་པའི་སྒྲོན་མེ་) ཞེས་ཁྱུང་སྤྲུལ་འཇིགས་མེད་ནམ་མཁའི་རྡོ་རྗེས་བརྩམས་པའི་རྩ་གཞུང་ཤོ་ལོ་ཀ་དྲུག་ཅུ་རེ་བཞི་ཅན་དེའི་ཚིག་རྐང་རེ་རེའི་འབྲུ་དོན་རྣམས་དྲི་བ་དྲིས་ལན་གྱི་ལམ་ནས་ཁ་གསལ་གོ་བདེའི་འགྲེལ་བརྗོད་དཔེ་མཚོན་དང་བཅས་སྟར་ཆགས་སུ་བཀོད་གནང་འདུག་པར་མ་ཟད། དཀའ་གནད་རྣམས་རྩལ་དུ་བཏོན་ནས་ཚིག་ཉུང་དོན་བསྡུས་ཀྱིས་གསལ་འགྲེལ་གནང་འདུག་པས་སུམ་རྟགས་ཀྱི་ཡི་གེའི་སྦྱོར་བ་ལ་འཇུག་པའི་གསར་བུ་དོན་གཉེར་ཅན་རྣམས་ཀྱིས་གཞུང་འགྲེལ་འདིའི་ཐུན་མིན་གྱི་ཟབ་གནད་དག་མཁྱེན་རྟོགས་གནང་དགོས་ཞེས་ཞུ།
གསུམ།(བདག་འབྲེལ་དུས་གསུམ་སྐུལ་ཚིག་བཅས་ཀྱི་རེའུ་མིག་དཔྱད་གསུམ་ལམ་དུ་གཞལ་བའི་སྣང་བྱེད་ཉི་རིའི་དཀྱིལ་འཁོར་) ཞེས་པ་རང་གཞན་གྱི་བརྡ་སྤྲོད་དང་ཚིག་མཛོད་མི་འདྲ་བ་ཁག་གོ་བསྡུར་གནང་ཞིང་། དུས་གསུམ་གྱི་རྣམ་བཞག་སྐོར་“མཁས་རྣམས་མི་མཐུན་བདེན་དོན་ཀུན་ལ་ཡོད་”ཅེས་པའི་སྡོམ་ཚིག་ལྟར་ཟུར་གསལ་རེའུ་མིག་ནང་གཤེན་མཁས་གྲུབ་དང་། ཁྱུང་སྤྲུལ་འཇིགས་མེད་ནམ་མཁའ། དག་ཡིག་གསར་སྒྲིག་བཅས་སོ་སོའི་བཞེད་པ་དག་ལ་(ཤ) (ཁ) (ས) བཅས་གསལ་བྱེད་དུ་བཀོད་འདུག་པ་འདི་དག་གི་བརྒྱུད་ནས་དུས་གསུམ་དང་། བདག་གཞན་བྱ་བྱེད་ཀྱི་གནད་རྣམས་ཁོངས་སུ་ཆུད་པར་བྱ་དགོས་སོ། །ཞེས་སྐུལ་མ་ཞིག་དང་ལྷན་དུ་བརྡ་སྤྲོད་སངས་པོའི་དགོངས་རྒྱན་ཚར་གཅིག་བཀླགས་པའི་མྱོང་ཚོར་ཕྲན་བུ་ཙམ་ཞིག་ཟིན་བྲིས་ཚུལ་དུ་ཕུལ་བ་འདི་ནི་བརྡ་སྤྲོད་ཀྱི་གཞུང་དང་། དཀའ་གནད་རྣམས་ལ་ཐོས་བསམ་གྱི་གོ་རྟོགས་མི་དམན་པ་ཐོབ་པའི་དགེ་སྦྱོར་བ་དགེ་བཤེས་བསྟན་འཛིན་སྦྱིན་པས་དགའ་བསུ་དང་བཅས་ཏེ་ཕུལ།། །།
མཇུག་གི་གཏམ།
འདིར་ད་ལན་བརྡ་སྤྲོད་སངས་པོ་འབུམ་ཁྲིའི་དགོངས་རྒྱན་ཞེས་པ་འདི་ཉིད་དཔར་སྐྲུན་གྱི་ལས་གཞིའི་ཐད་ཅུང་ཙམ་གླེང་ན། རྩ་བའི་བརྡ་སྤྲོད་སྐོར་གྱི་དེབ་ཆུང་འདི་ཉིད་ཕྱི་ལོ་ ༢༠༠༣ ལོར་མཇུག་ཡོངས་སུ་གྲུབ་ནས་ཡོད་ཀྱང་། གློག་ཀླད་ཡིག་གཏག་སོགས་ཀྱི་མཐུན་རྐྱེན་འགའ་ཞིག་གིས་དེ་མུར་ལུས། དེ་རྗེས་ཕྱི་ལོ་ ༢༠༠༥ ལོར་གུས་པའི་སྙན་རྩོམ་དེབ་ཆུང་(གསང་གཏམ་དམར་པོ་)ཡི་དཔར་སྐྲུན་ལས་གཞིའི་ཐད་མཐུན་རྐྱེན་གང་མང་ཞིག་བསྐྲུན་དགོས་པ་དང་། ཕྱི་ལོ་ ༢༠༠༦ ལོར་གུས་རང་ཉིད་དགེ་བཤེས་དམ་འཇོག་གི་བྱ་བ་གང་མང་ཞིག་ཐོན་པ། དེ་རྗེས་ས་གནས་ངེས་མེད་དུ་སློབ་སྦྱོང་ཐོག་དུས་ཚོད་དང་མཐུན་རྐྱེན་བསྐྲུན་དགོས་བྱུང་སྟབས། ད་བར་རྩོམ་ཡིག་དཔར་སྐྲུན་གྱི་ལས་གཞིའི་མཐུན་རྐྱེན་ཡོངས་རྫོགས་རང་ངོས་ནས་སྒྲུབ་བཞིན་པའི་བདག་ལ་མཚོན་ན་བརྡ་སྤྲོད་སྐོར་གྱི་དེབ་འདིའི་བྱ་བ་རེ་ཞིག་རིང་དུ་མི་གཏོང་ཐུ་མེད་བྱུང་། རྩ་བའི་རང་ཉིད་ཀྱི་དམིགས་ཡུལ་གཙོ་བོ་ནི་ཆུང་ལྟེ་ཁྲག་འཐོར་སའི་རང་ཡུལ་ནས་རྩམ་པ་ཟོས་པའི་ལག་རྗེས་ཙམ་དུ་དེབ་འདི་ཕ་ཡུལ་གྱི་ས་ཐོག་རང་ནས་དཔར་སྐྲུན་བགྱི་འདོད་ཆེན་པོ་བྱུང་བ་དང་། རང་གི་མངོན་འདོད་དེར་གཞིས་བཞུགས་མཁས་དབང་བཤེས་གཉེན་འགས་ཀྱང་གལ་ཆེན་དུ་དམིགས་ཏེ་དེབ་འདི་བོད་ནས་དཔར་སྐྲུན་ཆེད་ཕྱག་ལས་དང་རྒྱབ་སྐྱོར་གང་མང་ཞིག་གནང་ཡང་། རྩོམ་པ་པོ་ཕྱིར་སྡོད་ཡིན་པ་སོགས་སྟབས་མི་བདེ་བའི་འཁོར་ཡུག་དབང་གིས་ཁོང་རྣམ་པའི་དགོངས་བཞེད་དང་རང་ཉིད་ཀྱི་ཕུག་བསམ་འགྲུབ་ཐུབ་མ་སོང་། མཐར་༧དཔལ་ལྡན་ཁྲི་བརྟན་ནོར་བུ་རྩེའི་དཔེ་མཛོད་ནས་དཔེ་དེབ་དཔར་སྐྲུན་གྱི་ལས་གཞིའི་ཐད་དཔེ་མཛོད་ཀྱི་དབུ་འཛིན་རྣམ་པར་བཀའ་བགྲོས་རིམ་པར་བགྱིས་ནས་དེབ་ཆུང་འདི་ཉིད་བྲིས་ཏེ་མི་ལོ་ ༡༤ རྗེས་ནས་དངོས་སུ་དཔར་སྐྲུན་ཞུས་པ་ཡིན། གོ་སྐབས་འདི་ནས་གུས་པའི་རྩོམ་ཡིག་ཁག་ལ་རྟག་ཏུ་གདེངས་འཇོག་དང་རྒྱབ་སྐྱོར་གནང་མཁན་མཁས་དབང་འབུམ་རམས་པ་ཆོས་འཁོར་ཚང་དགེ་བཤེས་ཉི་མ་འོད་ཟེར་རིན་པོ་ཆེ་གཙོས་པའི་བཤེས་གཉེན་རྣམ་པ་དང་། དམ་ཚིག་གཅིག་པའི་གཡུང་དྲུང་སྤུན་གྲོགས་དང་ཤེས་ལྡན་པ་གང་མང་ཞིག དེ་བཞིན་ད་ལན་དཔར་སྐྲུན་ཐད་དངོས་སུ་ཕྱག་ལས་གནང་མཁན་དཔལ་ལྡན་ཁྲི་བརྟན་ནོར་བུ་རྩེའི་དཔེ་མཛོད་ཀྱི་དབུ་འཛིན་མཁྱེན་ཡངས་བཤེས་གཉེན་ཆེན་མོ་དགེན་བསྟན་འཛིན་སྦྱིན་པ་ལགས་དང་ཕྱག་རོགས་རྣམ་པ། དེ་བཞིན་བྱ་བ་འདིའི་དཔར་ཁང་གི་ལས་གཞིའི་ཐད་སྐུ་ངལ་སྐྱོན་གནང་མཁན་ཁྱུང་ཁྲི་ལྡེ་ལགས་དང་ཁྲི་གཙུག་བསྟན་པ། གུས་པའི་ལོ་རྒྱུས་རྩོམ་འབྲི་གནང་མཁན་ཞང་ཚུལ་མི་རྣམ་པར་བཀའ་དྲིན་བླ་མེད་དུ་ཆེ་ཞུ་བཞིན་ཡོད། གལ་སྲིད་ཁྱེད་རྣམ་པའི་རྒྱབ་སྐྱོར་དང་ཕྱག་རོགས་མེད་ན་དེབ་ཆུང་འདི་ཉིད་སླར་ཡང་ལོ་ཤས་རིང་ཤོག་སྙིགས་ཀྱི་ཁྲོད་དུ་ལྷག་རྒྱུ་ལས་འོས་མེད། དེ་བཞིན་ད་ལན་སོ་སོ་རང་ཉིད་ཀྱིས་རང་ལ་བཀའ་དྲིན་ཆེ་ཞུ་དགོས་ཡོད། རྒྱུ་མཚན་ནི། ནུབ་ཕྱོགས་ཡུལ་དུ་བོད་མི་མང་ཕལ་ཆེར་གཞན་གྱི་བྲན་གཡོག་འོག་ཉིན་མཚན་དུས་དྲུག་ཏུ་དཔལ་འབྱོར་འཚོལ་སྒྲུབ་ཀྱིས་མི་ཚེ་རྫོགས་བཞིན་པའི་སྐབས་འདིར། ངས་རང་གི་ཕ་སྐད་དང་མེས་པོ་གོང་མ་རྣམས་ཀྱི་རིག་གཞུང་ལ་ཆེ་མཐོང་དང་བོད་ཀྱི་རྩོམ་རིག་སྒྱུ་རྩལ་ལ་དགའ་གུས་ཡལ་དུ་མ་བཅུག་པར་ལས་ཀའི་བར་གསེང་རྣམས་སུ་དུས་ཚོད་གང་ཡོད་དང་མཐུན་རྐྱེན་གང་མང་ཞིག་འདི་དང་འདི་འདྲའི་ཕྱོགས་སུ་བཏང་དང་གཏོང་བཞིན་ཡོད་པ་ལྟར། ད་ལན་དེབ་ཆུང་འདི་ཉིད་ཀྱང་བྲེལ་འཚུབ་ཆེ་བའི་མི་ཡུལ་འདི་ནས་སྐྱེད་སྲིང་བྱས་པར་ངས་རང་ཉིད་ལ་གུས་བཀུར་དང་ཐུགས་རྗེ་ཆེ་ཞུ་བཞིན་ཡོད། དེ་མིན་དེབ་འདིའི་མིང་བྱང་དང་སླད་དཔར་འཆར་གྱི་རྩོམ་ཡིག་འགའི་མིང་བྱང་དགོས་དབང་ཞིག་གིས་དེ་སྔོན་གསང་གཏམ་དམར་པོར་བཀོད་ཟིན་པའི་མིང་བྱང་དག་དང་ཅུང་མི་འདྲ་བ་བྱུང་ཡོད་པས་དེ་ལུགས་ལྷན་རྒྱས་ནས་དགོངས་དབྱིངས་སུ་འཇགས་པར་ཞུ།
ཞེས་བརྡ་སྤྲོད་སངས་པོའི་དགོངས་རྒྱན་གྱི་མཇུག་གཏམ་ཚུལ་དུ་དགེ་མིང་པ་གཤེན་ཚེ་ཚང་འོད་ཟེར་རྒྱལ་མཚན་གྱིས་ནུབ་ཕྱོགས་འཇར་མན་ཡུལ་གྱི་ཆུ་བོ་དྷོ་ནཱའོ་གཙང་པོའི་འགྲམ་དུ་ཕྱི་ལོ་ ༢༠༡༨ ཟླ་ ༡ ཚེས་ ༡༥ ཉིན་སྦྱར།། །།


text:
༄༅།།“གྲོང་གསེབ་དར་རྒྱས་ཀྱི་མི་སྟོང་གི་འཆར་གཞིའི”དུས་ཐེངས་དང་པོའི་སློབ་མ་ཐོན་པ།
གསར་འགྱུར་སྤེལ་དུས། (2018ལོའི་ཟླ་ 09ཚེས་12ཉིན། 10:49) (རྩོམ་སྒྲིག་འགན་འཁུར་པ། བསྟན་འཛིན།)
མི་དམངས་དྲ་བའི་འཕྲིན། ཉེ་ཆར། “གྲོང་གསེབ་དར་རྒྱས་ཀྱི་མི་སྟོང་གི་འཆར་གཞིའི”ཞིང་པ་གསར་པའི་ཞིབ་འཇུག་ཟབ་སྦྱོང་འཛིན་གྲྭ་ཐེངས་དང་པོ་པེ་ཅིང་དུ་སློབ་མཇུག་འགྲིལ་ཅིང་། སློབ་མ་50སོ་སོའི་ཕ་ཡུལ་དུ་ལོག་རྒྱུ་ཡིན་པ་རེད། “གྲོང་གསེབ་དར་རྒྱས་ཀྱི་མི་སྟོང་གི་འཆར་གཞི”ནི་ཞིང་ལས་དང་གྲོང་གསེབ་པུའུ་དོ་དམ་ལས་བྱེད་སློབ་གླིང་དང་། ཀྲེ་ཅང་སློབ་ཆེན་གོ་ལ་ཧྲིལ་པོའི་ཞིང་ཚོང་ཞིབ་འཇུག་ཁང་། ཀྲེ་ཅང་སློབ་ཆེན་དོ་དམ་སློབ་གླིང་། ཡུན་ཅི་མཉམ་སྤྱོད་ཚན་རྩལ་ཚད་ཡོད་ཀུང་སི་སོགས་གྱིས་མཉམ་དུ་གཉེར་བ་ཞིག་ཡིན་ལ། ལོ་3ནང་ཞིང་པ་གསར་པ་1000གསོ་སྐྱོང་བྱས་པའི་ཁར་གྲོང་གསེབ་དར་རྒྱས་གཏོང་བའི་ཞིང་པ་གསར་པར་རྒྱབ་སྐྱོར་མ་དཔེ་100བཏོད་དེ། གྲོང་གསེབ་ཀྱི་ཤེས་ལྡན་པ་དཀོན་པ་དང་སྤུས་རྟགས་ཐོན་ཁུངས་རང་སར་གནས་ཐུབ་པར་བྱས་ཏེ་གྲོང་གསེབ་ཀྱི་དཔལ་འབྱོར་འཕེལ་རྒྱས་ལ་སྐུལ་འདེད་གཏོང་རྒྱུ་ཡིན་པ་རེད།
ཤེས་རྟོགས་བྱུང་བར་གཞིགས་ན། སློབ་མ་རེར་ཀྲེ་ཅང་སློབ་ཆེན་གོ་ལ་ཧྲིལ་པོའི་ཞིང་ཚོང་ཞིབ་འཇུག་ཁང་གི་མཛུབ་ཁྲིད་དགེ་རྒན་དང་དྲ་ཐོག་ཚོང་དོན་ལས་སྟེགས་དང་ཞིང་ལས་ཁེ་ལས་ཀྱི་སློབ་ཕྱིའི་དགེ་རྒན་གཉིས་ཀྱིས་མཛུབ་ཁྲིད་བྱེད་ཀྱི་ཡོད་པ་རེད། ཞིབ་འཇུག་ཟབ་སྦྱོང་སློབ་ཚན་ནང་ཞིང་ལས་སྤུས་རྟགས་དང་། གྲོང་གསེབ་གློག་རྡུལ་ཚོང་དོན་གཉེར་སྐྱོང་། ཞིང་ལས་ཐོན་རྫས་ཚད་ལྡན་ཅན་ཐོན་སྐྱེད་སོགས་ཡོད་པ་རེད། རྣམ་གྲངས་བཀོད་སྒྲིག་ལྟར་ན། སློབ་ཚན་སྐབས་ཀྱི་སློབ་སྦྱོང་དང་། དངོས་སྦྱོང་རྒྱུགས་འབྲས། མཛུབ་ཁྲིད་དགེ་རྒན་གྱི་འོས་སྦྱོར་བཅས་ལ་གཞིགས་ནས། ཕུལ་བྱུང་སློབ་མར་རྣམ་གྲངས་མཉམ་ལས་ཚན་པའི་མཉམ་འདྲེས་གཏིང་ཟབ་དང་མཛུབ་ཁྲིད་ཐོབ་རེ་ཡོད་པ་མ་ཟད་ད་དུང་ཡུན་ཅི་མཉམ་སྤྱོད་ཚན་རྩལ་ཚད་ཡོད་ཀུང་སིས་མཁོ་འདོན་བྱས་པའི་ཆེད་དོན་མ་དངུལ་གྱི་རྒྱབ་སྐྱོར་ཐོབ་པའི་གོ་སྐབས་ཀྱང་ཐོབ་རེ་ཡོད་པ་རེད།


text:
གནའ་རབས་བོད་ཀྱི་བཙན་པོའི་གདུང་རྒྱུད་ལ་སྤུ་རྒྱལ་དང་སྤུར་རྒྱལ་ཞེས་པའི་ཐ་སྙད་འདི་ནི་བོད་ཀྱི་རྒྱལ་རབས་ལོ་རྒྱུས་དང་འབྲེལ་བ་ཡོད་པའི་བརྡ་ཆད་ཅིག་ཡིན་པས། སྔོན་བྱོན་མཁས་པ་མང་པོས་བཞེད་དགོངས་མི་འདྲ་བ་དུ་མ་ལྷགས་ཏེ། ལོ་རྒྱུས་ཀྱི་ཡི་གེ་རྣམས་ལས་སྤུ་རྒྱལ་དང་། སྤུར་རྒྱལ། པུར་རྒྱལ་སོགས་འབྲི་ཚུལ་མི་འདྲ་བ་ཁ་ཤས་བྱུང་བ་མ་ཟད། ཐ་སྙད་ཀྱི་གོ་བ་ལེན་སྟངས་ཡང་མི་འདྲ་བ་མང་པོ་བྱུང་ཡོད།
ཡོངས་གྲགས་བོད་ཀྱི་ལོ་རྒྱུས་མང་པོར་སྤུ་རྒྱལ་ཞེས་པ་ནི་རྒྱལ་པོ་གྲི་གུམ་བཙན་པོའི་སྲས་བྱ་ཁྲིའི་མཚན་དུ་འདོད་ཅིང་། དེ་ཡང་བྱ་ཁྲི་རྒྱལ་སར་འགོད་དུས་ནམ་མཁའ་ནས་”བུ་དེ་ཀུན། ལས་རྒྱལ་བར་འགྱུར་རོ།”ཞེས་པའི་སྒྲ་བྱུང་བ་འབངས་ཀྱིས་སྒྲ་ཉམས་ནས་སྤུ་དེ་གུང་རྒྱལ་དུ་ཆགས་པ་ཡིན་ཟེར་པས། ཕྱིས་ཀྱི་བཙན་པོ་དག་གི་མཚན་ལ་སྤུ་རྒྱལ་ཞེས་པའང་ཡིག་འབྲུ་བཞི་བོའི་ཐོག་མཐའ་གཉིས་སྦྱར་བའི་བསྡུས་མིང་དུ་འདོད་ཅིང་། ལ་ལས་གཉའ་ཁྲི་ནས་སྲིབ་ཁྲི་བཙན་པོའི་བར་དུ་གནམ་གྱི་ཁྲི་བདུན་དུ་གྲགས་པ་དེ་དག་པུར་མེད་མཁའ་ལ་འཇའ་ལྟར་ཡལ་བས་པུར་ལས་རྒྱལ་བས་ན་མཚན་པུར་རྒྱལ་དུ་ཆགས་པ་ཡིན་ཟེར། ཡང་ཁ་ཅིག་གིས་ནོར་སྤུ་ཅན་ནི་གཡག་གི་མིང་ཡིན་ཏེ་གཉའ་ཁྲི་བཙན་པོ་བོད་ཀྱི་རྒྱལ་པོར་འབྱོར་དུས་བོད་ཀྱི་སོ་ནམ་གྱི་གཙོ་བོ་འབྲི་གཡག་སྐྱོང་བ་ལ་བརྟེན་པ་ཡིན་སྟབས་སྔར་གྱི་ཡིག་ཆ་ནའང་། “མི་མགོན་མེད་རྣམས་ཀྱི་མགོན་དུ་གཤེགས།། གཡག་བདག་མེད་རྣམས་ཀྱི་བདག་ཏུ་གཤེགས། །”ཞེས་པ་ལྟར། ནོར་སྤུ་ཅན་གཡག་གི་བདག་པོའམ་རྒྱལ་པོར་བྱོན་པས་ན་སྤུ་རྒྱལ་ཞེས་ཐོགས་པར་བཤད།
ཡང་ཕྱིས་ཀྱི་དཔྱད་བརྗོད་པ་ཁག་ཅིག་གིས་ >ལས། ར་མ་ནའི་རྟོགས་བརྗོད་བསྒྱུར་ཡིག་ཁག་དང་པོའི་ནང་དུ་”རྒན་ཡང་ར་མ་ན་རྒན་པའི་སྟེང་དུ། གླིང་བཞིའི་རྒྱལ་པོ་ཤིན་ཏུ་ཡང་དགའ་ལ། མཐུ་ཅོལ་དང་རྫུ་འཕྲུལ་ཆེ་བའི་སྟེང་དུ། རྒྱལ་པོ་སྤུ་ལ་ཡང་ར་མ་ན་འབབ།”ཅེས་པ་སོགས་ཀྱི་ཐ་སྙད་ལ་དཔྱད་དེ་སྤུ་ཞེས་པའི་གནའ་ཡིག་དེའི་དོན་ལ་གོ་བ་ལེན་སྐབས་བཙན་པོའི་གདུང་རྒྱུད་ལ་”སྤུ་རྒྱལ་”ཞེས་གྲགས་པའི་གོ་དོན་ཡང་སྐལ་བ་ལྡན་པའི་རྒྱལ་པོའམ། འོས་པའི་རྒྱལ་པོ། རེས་སུ་བབས་པའི་རྒྱལ་པོ། སྐབས་སུ་བབས་པའི་རྒྱལ་པོ་ཞེས་པ་ལྟ་བུ་གང་རུང་ལ་གོ་བར་འདོད་ལ། ཡང་ཁ་ཅིག་གིས་སྔར་རྒྱ་གར་རྣམས་ཀྱིས་བོད་བྲེ་ཏ་པུ་རིའི་རྒྱལ་ཁབ་ཅེས་པའི་ཚིག་ཟུར་ལས་བྱུང་བར་འདོད་པའང་ཡོད།
གཞན་ཡང་འོ་ལྡེ་སྤུ་རྒྱལ་ཏེ་རྗེ་གཉའ་ཁྲི་བཙན་པོའི་མཚན་ལ་དེ་ལྟར་མངའ་བས། དེའི་རྒྱུད་པ་འཛིན་པའི་རྒྱལ་བོ་རྣམས་ལའང་མིང་དེ་ཐོགས་པ་ཡིན་ནོ། ཞེས་པ་སོགས་བོད་ཀྱི་ཐ་སྙད་རང་སྟེང་གི་གོ་བ་གཞི་ལ་བཞག་ནས་དཔྱད་པ་མང་ཙམ་འདུག་ནའང་། སྐབས་དེའི་བཙན་པོ་དག་གི་མཚན་དེ་བོད་སྐད་རྣལ་མ་ཞིག་ཡིན་མིན་དང་དེའི་འབྱུང་ཁུངས། མཚན་གསོལ་མཁན་གང་དག་དང་འབྲེལ་བ་ཡོད་མིན་སོགས་ཀྱི་ཐད་ནས་ཀྱང་ཞིབ་འདང་ཞིག་རྒྱག་དགོས་པར་སྙམ་ཏེ། བྱ་ཁྲི་བཙན་པོའི་མཚན་ལ་ >ལས།”་པུ་དེ་གུང་རྒྱལ་”ཞེས་དང་། འགོས་ལོའི་ >དང་།  >དུ། “སྤུ་ལྡེ་གུང་རྒྱལ”ཞེས་དང་།  >དང་།  >  >བཅས་སུ། “སྤུ་དེ་གུང་རྒྱལ་”ཞེས་དང་། བུ་སྟོན་ཆོས་འབྱུང་དུ་“སྤུ་ཁྲི་གུང་རྒྱལ་”སོགས་སྔར་གྱི་མཁས་པ་དག་གིས་བཞེད་དགོངས་མི་འདྲ་བ་འདི་དག་མང་དུ་བྱུང་པས་ན། བུ་དེ་ཀུན་ལས་རྒྱལ་བར་འགྱུར་རོ་ཞེས་པ་འབངས་ཀྱིས་སྒྲ་ཉམས་པ་ལས་བྱུང་བའི་རྟོག་པས་ཀྱང་ཚུགས་མི་ཐུབ་ཅིང་། བོད་རྗེ་ཐོག་མ་གཉའ་ཁྲི་བཙན་པོའི་མཚན་ལའང་ལྷ་སའི་རྡོ་རིང་ལས། “༄༅།། འཕྲུལ་གྱི་ལྷ་བཙན་པོ་འོ་ལྡེ་སྤུ་རྒྱལ་”ཞེས་དང་།  >ལས། བོད་ཀྱི་བཙན་པོ་འོ་དེ་སྤུར་རྒྱལ་དེ་ཿགནམ་གྱི་ལྷ་ལས་མི་ཡི་རྗེ་རུ་གཤེགས༔ ཞེས་འབྱུང་བ་མ་ཟད། སྔར་གྱི་ལོ་རྒྱུས་དག་ན་གཉའ་ཁྲི་ཅེས་པར་ཡང་། གཉའ་ཁྲི་དང་། སྙ་ཁྲི། ཉག་ཁྲི་སོགས་ཡིག་གཟུགས་མི་འདྲ་བ་དུ་མ་བྱུང་།  > དང་ > སོགས་སྔོན་གྱི་ཡིག་རྙིང་ཕལ་མོ་ཆེ་ན། བཙན་པོ་གནམ་རི་སྲོང་བཙན་དང་ཆོས་རྒྱལ་སྲོང་བཙན་སྒམ་པོ་སོགས་བཙན་པོ་དེ་དག་གི་མཚན་མགོར་ཡང་སྤུ་རྒྱལ་ཞེས་པའི་ཐ་སྙད་འདི་ཐོན་ཅིང་། གཞན་ཡང་བཙན་པོ་རིམ་བྱོན་རྣམས་ཀྱི་མཚན་དངོས་སུ་མ་ཐོན་པར་ཚབ་མིང་དུ་སྤུ་རྒྱལ་དང་སྤུར་རྒྱལ་ཞེས་པའི་ཐ་སྙད་འདི་སྔོན་གྱི་རྒྱལ་རབས་དག་ན་མང་པོ་ཡོད་པ་མ་ཟད། “སྤུར་རྒྱལ་བོད་ཀྱི་རྒྱལ་ཁམས་”ཞེས་བོད་ཀྱི་ཡུལ་ཁམས་ལ་ངོས་འཛིན་པའང་ཕྱིས་སུ་ཁྱབ་ཆེའོ།།
དེས་ན་སྤུ་རྒྱལ་དང་། སྤུར་རྒྱལ། པུར་རྒྱལ་ལ་སོགས་པའི་བརྡ་ཚིག་འདི་ནི་བོད་རྗེ་ཐོག་མ་གཉའ་ཁྲི་བཙན་པོའི་མཚན་ལ་འོ་ལྡེ་སྤུ་རྒྱལ་དུ་འབོད་པས་བཙན་པོ་རིམ་བྱོན་ལ་སྤུ་རྒྱལ་དང་སྤུར་རྒྱལ་ཞེས་པ་བཙན་པོ་ཐོག་མ་དག་གི་མཚན་ལས་དྲངས་ཏེ་གདུང་རྒྱུད་ལ་བཏགས་པའི་རུས་རྒྱུད་ལྟ་བུར་གྱུར་ཡོད། སྤྱིར་སྤུ་ཞེས་པའི་ཐ་སྙད་འདི་ནི་ལུས་ཀྱི་སྤུ་སོགས་དང་། སྤུ་དམག་ཅེས་པ་ནི་སྤུ་སྐྱེད་ཀྱི་དམག་ཏེ་བོད་དམག་ལ་འཇུག སྤུ་ལ་བབས་ནི་རུང་བའམ་བློ་ལ་བབས་པའི་དོན། སྤུ་བསྙལ་བ་ནི་ཁོང་ཁྲོ་བཅག་པའམ་ཉེས་པ་བཤགས་པ། སྤུ་རིས་གཅོད་པ་ནི་དབྱེ་བ་གཅོད་པའམ་འབྱེད་པ། སྤུ་སུའམ་སྤུ་སུད་ནི་ཡུན་ཐུང་ངམ་སྤྲོ་ཐུང་བའི་དོན། སྤུར་རྒྱལ་ཞེས་པ་ནི་བོད་ཡུལ་ཏེ་བོད་ཁམས་སྤྱི་ལ་ངོས་འཛིན་དང་། སྤུར་ཞེས་པའང་འཕུར་བ་དང་། བསྐྱོད་པ། སྦྱིན་པ། པུར་སོགས་ལ་འཇུག་ཚུལ་བཤད་པ་ནི་ཕྱིས་སུ་བོད་ཀྱི་བརྡ་རྙིང་ཁག་ལས་དེ་ལྟར་འབྲུ་དོན་གཉེར་ཞིང་། དེ་དག་ལས་སྤུ་ཞེས་པ་ནི་ཕྱི་ལོ་༨༣༣ བཙུགས་པའི་ལྷ་སའི་རྡོ་རིང་གི་ངོས་སུ་ཡོད་པ་ནི་ཆེས་སྔ་ཤོས་ཡིན་ན་ཡང་། བོད་སྐད་གཙང་སངས་པ་ཞིག་གི་སྒོ་ནས་སྔར་གྱི་རྒྱལ་རབས་ཆོས་འབྱུང་ཁག་ནའང་རྒྱས་འགྲེལ་བྱེད་མྱོང་མེད་པའི་ཚུལ་ལ་བལྟས་ན། འདི་ནི་བོད་རང་གི་ཐ་སྙད་དངོས་མ་ཞིག་མ་ཡིན་པར་ཞང་ཞུང་གི་སྐད་དོད་ཅིག་ཡིན་པར་སྙམ།
སྤུར་ཞེས་པའང་ཕྱིས་འབྱུང་གི་ཐ་སྙད་ཅིག་ཏུ་གོ དེས་ན་སྔོན་གྱི་མཁས་པ་དག་གིས་ནོར་སྤུ་ཅན་གྱི་བདག་པོ་དང་། པུར་ལས་རྒྱལ་བ། སྤུ་ལ་བབས་ཅེས་པ་འོས་པ་དང་རེས་སུ་བབས་པ། བུ་དེ་ཀུན་ལས་རྒྱལ་བ་ཞེས་པའི་དོན་སོགས་ལ་མ་འགྲེལ་ལམ་ཞེ་ན། བདེན་དེ་ཁོ་བོས་ཀྱང་ཁྱེད་ཅག་ལ་དེ་ཙམ་གྱི་བདེན་ཁ་སྤྲོད་པར་བྱ་སྟེ། དེས་ན་སྤུར་ཞེས་པའི་ཐ་སྙད་འདི་འཕུར་བ་ལ་འཇུག་ཅིང་། བོད་རྗེ་ཐོག་མ་གཉའ་ཁྲི་བཙན་པོ་ནས་སྲིབ་ཁྲི་བཙན་པོའི་བར་ལ་གནམ་གྱི་ཁྲི་བདུན་དུ་གྲགས་ཤིང་། སྔ་རབས་ལོ་རྒྱུས་རྣམས་སུ་འདི་དག་རི་བྲག་ལ་ཐོགས་པ་མེད་ཅིང་ནམ་མཁའ་གཤེགས་བཞུད་མཛད། མཐར་རྨུ་ཐག་ལ་འཇུས་ནས་མཁའ་ལ་གཤེགས་པའམ་འཕུར་བས་ཤུལ་དུ་པུར་མེད་པས་བང་སོ་གནམ་ལ་བཏབ་སྟེ་གནམ་གྱི་ཁྲི་བདུན་དུ་གྲགས་པ་ནས་བཟུང་། མཚན་གྱི་ཆེ་བ་འདོན་ཕྱིར་ཕྱིས་ཀྱི་བཙན་པོ་རིམ་བྱོན་གྱི་མཚན་ལ་འཕུར་རྒྱལ་ལམ་སྤུར་རྒྱལ་དུ་གྲགས། ཞེས་བརྗོད་ན་ཅི་ཞིག་སྨྲ། ཨ་ཅང་ཀུ་རེ་ལགས་མོད། ཚིག་གྲོགས་ལ་བརྟགས་ནས་གནའ་བོའི་ཐ་སྙད་འདི་དག་གི་སྐོར་ལ་སྒྲ་བཤད་ཐོལ་ལེ་བ་ཞིག་བསྐྱོན་པས་ཅི་ཡང་མི་འོང་བས། བཙན་པོ་དེ་དག་གི་དུས་སྐབས་དངོས་ལ་གཞིགས་ན་ཆོས་སྲིད་ལོ་རྒྱུས་དང་། བརྡ་དང་ཐ་སྙད། ཐ་ན་རྒྱལ་ཁབ་དང་མི་རིགས་གཞན་གང་དག་དང་མཐུན་ལམ་ཡོད་པ་སོགས་སྐབས་དེའི་ལོ་རྒྱུས་ཀྱི་རྒྱབ་ལྗོངས་དངོས་ལ་དཔྱད་པ་ནི་གནད་དམ་པ་སྟེ། ལོ་ངོ་སྟོང་ཕྲག་འདས་པའི་ལོ་རྒྱུས་ལ་ཞིབ་འདང་གི་དཔྱད་པས་རྒྱུ་མཚན་རེ་བཙལ་བ་མ་གཏོགས་ཁ་ཚོན་གཅོད་དཀའ་བ་ནི་“ལོ་ཉིས་སྟོང་ལོན་པའི་རྒན་པོ་འདྲ་ཡོད་ན་དྲི་བར་ཟད་མོད་གཞན་སུ་ཞིག་གིས་ཤེས་པར་ནུས་”ཞེས་པའི་དྲན་དབང་དགེ་ཆོས་ཀྱི་གཏན་ཚིགས་བརྟན་པོ་འདི་ལ་རྒྱབ་འཁེལ་བ་ཡིན།
དེས་ན་སྤུ་ཞེས་པའི་ཐ་སྙད་འདིའི་དོན་ཅི་ཞིག་ཡིན་ཞེ་ན། འདི་ནི་གནའ་བོའི་བཙན་པོ་དག་གི་ཕ་ཆོས་བོན་གྱི་འབྱུང་ཁུངས་ཞང་ཞུང་གི་སྐད་དང་ཆོས་ཀྱི་བརྡ་ཆད་ཅིག་ཡིན་པར་སེམས་ཤིང་| སྤུ་རྒྱལ་དང་། སྤུར་རྒྱལ། པུར་རྒྱལ་ལ་སོགས་པས་མཚོན། བྱ་ཁྲི་དང་གཉའ་ཁྲི་ལ་སོགས་པའི་བཙན་པོ་དག་གི་མཚན་ལའང་སྔོན་གྱི་ལོ་རྒྱུས་ཁག་ལས་གཟུགས་རིས་མི་འདྲ་བ་མང་དུ་བྱུང་ཡོད་པ་ནི། རང་སྐད་དངོས་ཀྱི་བརྗོད་བྱའི་མ་ཟིན་པར་གཞན་སྐད་ཀྱི་སྒྲ་གདངས་གཙིགས་ཆེར་བཟུང་བ་ལས་གཟུགས་རིས་ལ་བཅད་རྒྱ་མེད་པའི་བརྡ་རྟགས་ཐོན་པ་ཡིན་ནམ་སྙམ།
བོན་གྱི་ལོ་རྒྱུས་ཁག་ལས། ཞང་ཞུང་སྲིད་པའི་རྒྱལ་པོ་ཁྲི་ཝེར་གསེར་གྱི་བྱ་རུ་ཅན་དང་། ཁྲི་ལྡེམ་ལྕགས་ཀྱི་བྱ་རུ་ཅན། ཞང་ཞུང་གི་བོན་པོ་ཁྲི་འོད་གསལ་སོགས་ཞང་ཞུང་མེ་རིའི་བརྒྱུད་པར་བཞུགས་པ་རྣམས་དང་། ར་སངས་ཁྲི་ནེ་ཁོད་ཞེས་པ་སོགས་ཞང་ཞུང་སྐད་ལས་བཏགས་པའི་མིང་འདི་དག་ལ་བལྟས་ན། གཉའ་ཁྲི་བཙན་པོ་དང་། མུ་ཁྲི་བཙན་པོ། དིང་ཁྲི་བཙན་པོ། མོ་ཁྲི་བཙན་པོ། མེར་ཁྲི་བཙན་པོ། གདགས་ཁྲི་བཙན་པོ། སྲིབ་ཁྲི་བཙན་པོ། བྱ་ཁྲིའམ་སྤུ་ལྡེ་གུང་རྒྱལ། ཟ་ནམ་ཟིན་ལྡེ། ལྡེ་འཕྲུལ་ནམ་གཞུང་བཙན། སེ་སྣོལ་གནམ་ལྡེ། སེ་སྣོལ་པོ་ལྡེ། ལྡེ་ནོར་ནམ། ལྡེ་རྣོལ་པོ། ལྡེ་རྒྱལ་བོ། ལྡེ་སྤྲིན་བཙན། ཁྲི་བཙན་ནམ། ཁྲི་སྒྲ་དཔུང་བཙན། ཁྲི་ཐོག་རྗེ་ཐོག་བཙན།། ཁྲི་གཉན་གཟུང་བཙན། འབྲོག་གཉན་ལྡེའུ། ཁྲི་ལྡེ་གཙུག་བཙན། ཁྲི་ལྡེ་སྲོང་བཙན། ཁྲི་སྲོང་ལྡེའུ་བཙན། ཁྲི་གཙུག་ལྡེ་བཙན། ཁྲི་ལྡེ་མགོན་ཉི། ཁྲི་ལྡེ་རིག་པ་མགོན་སོགས་བོད་ཀྱི་བཙན་པོ་རིམ་བྱོན་དག་གི་མཚན་ལ་ཞང་ཞུང་གི་སྐད་ཀྱི་བརྡ་ལྷད་ཅི་འདྲ་ཞིག་ཞུགས་ཡོད་པ་ནི་ནན་གྱིས་ཞུ་དགོས་མ་ཆེ་ལ།། དེ་བཞིན་ཡབ་ཀྱི་རུས་སྲས་ཀྱི་མིང་གི་ཆ་ཤས་སུ་གྱུར་པ། དབའ་ས་དབྱི་ཚབ་དང་། མནོན་འདྲོན་པོ། མྱང་ཙེང་སྐུ། ཁྱུང་བོ་སྲུང་སད་ཟུ་ཙེ། ངན་ལམ་སྟག་སྒྲ་ཀླུ་གོང་། རྦ་གསལ་སྣང་སོགས་དང་། ཡུམ་གྱི་མཚན་སྲས་ཀྱི་མིང་གི་ཆ་ཤས་སུ་གྱུར་པ། གནམ་མུག་མུག་གི་སྲས་མུ་ཁྲི་བཙན་པོ། ས་དིང་དིང་གི་སྲས་དིང་ཁྲི་བཙན་པོ། སོ་ཐམ་ཐམ་གྱི་སྲས་སོ་ཁྲི་བཙན་པོ། དོག་མེར་མེར་གྱི་སྲས་མེར་ཁྲི་བཙན་པོ་ལ་སོགས་པའི་མཚོན་གོ་དོན་ཅི་འང་མེད་པ་འདོད་རྒྱལ་གྱི་སྒྲ་ལས་བྱུང་བར་སེམས་པའི་ཨེ་ཤོ་ལེགས་དང་། དེ་ཤོ་ལེགས། ཐི་ཤོ་ལེགས་སོགས་ས་ཡི་ལེགས་དྲུག་དག་གི་མཚན་ཀྱང་གནའ་བོའི་ཞང་ཞུང་གི་སྐད་ལས་བྱུང་བ་ནི་ཤིན་ཏུ་མངོན་ལ། དེ་ཡང་མཁས་དབང་ནམ་མཁའི་ནོར་བུས།  >ཞེས་པ་ལས། “གནའ་དུས་སུ་བོད་ཀྱི་བཙན་པོ་རྣམས་ཀྱི་སྲས་འཁྲུངས་པའི་ཚེ། བཙན་པོའི་སྐུ་གཤེན་གྱི་བོན་པོ་དེས་འཁྲུངས་བསང་བཏང་ནས། ཚན་ཁྲུས་ཞེས་པ་འོ་ཆབ་ཀྱིས་སྐུ་ཁྲུས་གསོལ་ཏེ་རྒྱལ་སྲས་དེ་ལ་ཞང་ཞུང་གི་སྐད་ལས་དྲངས་པའི་མཚན་ཁྱད་པར་ཅན་རེ་གསོལ་བའི་སྲོལ་བྱུང་། དེ་ནི་རྒྱལ་པོ་ཐོག་མ་གཉའ་ཁྲི་བཙན་པོའི་དུས་ནས་བྱུང་བའི་གནའ་སྲོལ་ཞིག་སྟེ།”ཞེས་གསུངས་པ་ལྟར། སྤུ་རྒྱལ་ཞེས་པའི་ཐ་སྙད་འདིའི་གོ་དོན་ལ་ཞང་ཞུང་གི་སྐད་ཀྱི་རྒྱ་ཆེ་ལ་གཏིང་ཟབ་པའི་གོ་བ་རྣལ་མ་ཞིག་ཡོད་ལས་ཀྱང་ཆེ་ལ། ལྷག་པར་སྤྱི་ལོའི་དུས་རབས་བཞི་པ་དང་ལྔ་པའི་ནང་ཙམ་ལ་སྟོད་མངའ་རིས་ཀྱི་ཁུལ་འདིར་རང་རེའི་མེས་པོ་གོང་མ་དག་གི་ཕ་ཆོས་བོན་གྱི་འབྱུང་ཁུངས་ཞང་ཞུང་གི་རྒྱལ་རབས་བཙུགས་པ་དང་། ཕྱིས་སུ་ཕྱི་དབུས་ནང་གསུམ་བཅས་ཁག་གསུམ་དུ་དབྱེ་བ་ལས་ནང་ནི་ཞང་ཞུང་རྣམས་ཡིན་པ་རྒྱལ་རབས་ལོ་རྒྱུས་ཁག་ལས་རྒྱས་པར་འབྱུང་ཞིང་། ད་དུང་གནས་འདིར་”སྤུ་རྒྱལ་གངས་རི་ཆེན་མོ་”( སྟེང་ཆེན་རྫོང་གི་ནུབ་རྒྱུད་དུ་ཡོད་ཅིང་། མཐོ་ཚད་ལ་རྒྱ་མཚོའི་ངོས་ལས་སྨི་༦༣༣༨)དང་། སྤུ་གླིང་(གླིང་ཆེན་ཁ་འབབ་ཀྱི་རྒྱུད་ད་ཡོད་པའི་རྩ་མདའ་རྫོང་གི་ཉེ་འཁོར་ན་ཡོད། )དང་། སྤུ་ཧྲེང་(རྨ་བྱ་ཁ་འབབ་ཀྱི་རྒྱུད་དུ་ཡོད། )གི་གྲོང་སྡེ་ལ་སོགས་པ་མངའ་རིས་ཀྱི་ཡུལ་གྲུ་འདི་ན་དན་རྟགས་སུ་གནས་ཡོད་པ་མ་ཟད། གནའ་བོའི་ལོ་རྒྱུས་དང་ངག་རྒྱུན་གྱི་ཁྲོད་ན་ཉུལ་བའི་”སྤུ་ཧྲེང་བོད་ཀྱི་རྒྱལ་ཁམས་”དང་། ”སྤུ་རྒྱལ་བོད་ཀྱི་རྒྱལ་ཁམས་”ཞེས་པའི་ཡོངས་གྲགས་ཀྱི་གཏན་ཚིགས་འདི་དག་གིས་ཀྱང་གནའ་བོའི་བོད་ཀྱི་བཙན་པོ་དག་དང་། ཞང་ཞུང་བར་གྱི་འབྲེལ་ལམ་ཟབ་མོའི་ཤུལ་རྗེས་ཕབ་ཡོད་པ་མཚོན་ཞིང་། ད་དུང་སྐབས་དེའི་བོད་ཀྱི་རྒྱལ་ཁམས་ཞེས་པའི་ཐ་སྙད་ཀྱང་སྤུ་ཧྲེང་ཙམ་ཁོ་ན་ལ་བཤད་པར་འདུག་པས། སྤུ་རྒྱལ་ཞེས་པའང་རྣམ་པ་གཅིག་ཏུ་ན་མངའ་རིས་ཀྱི་ཡུལ་འདི་ཁོ་ན་ལས་ཐོགས་པར་སེམས་ཤིང་། ཕྱིས་སུ་རིམ་བཞིན་བོད་ཁམས་སྤྱི་ལ་གོ་བའི་བརྡར་གྱུར་པར་སྙམ་པའང་ཁོ་བོའི་རྣམ་རྟོག་ཡིན།
དེས་ན་སྨྲ་བའི་དབང་ཕྱུག་དགེ་ཆོས་མཆོག་གིས་ཀྱང་། ”རྗེ་གཉའ་ཁྲི་བཙན་པོ་སོགས་ལ་དེ་ལྟར་འབོད་པས་རྒྱལ་པོའི་མཚན་ལས་གྲས་པར་ཡང་སེམས་མོད། རྒྱ་གར་དང་མངའ་རིས་ཀྱི་མཚམས་སུ་སྤུ་རྒྱལ་བྱ་བའི་གངས་རི་ཆེན་པོ་ཡོད་པ་དེ་ལས་བྱུང་མདོག་ཆེ་”ཞེས་གསུང་ལ། ཕྱིས་སུ་ཡང་འུ་དུམ་བཙན་པོའི་ཚ་བོ་ཉི་མགོན་མངའ་རིས་སུ་བྱོན་ནས་སྲས་ཆེ་བ་དཔལ་ལྡེ་རིག་པ་མགོན་དང་། འབྲིང་བ་བཀྲ་ཤིས་ལྡེ་མགོན། ཆུང་བ་སྡེ་གཙུག་མགོན་བཅས་ཀྱི་ཡུལ་འདི་ལ་དབང་མཛད་པ་ན་ཆབ་འབངས་ཀྱི་ཡུལ་དེ་ཁོ་ན་ལ་མངའ་རིས་ཞེས་པའི་མིང་བཏགས་པར་མ་ཟད། བོད་དང་བོད་ཆེན་པོ་ཞེས་པའང་། མངའ་རིས་ཀྱི་ཡུལ་གྲུ་འདི་ལ་བོད་དང་། དེའི་ལྷག་མའི་ཡུལ་ཁམས་ཡོངས་ལ་བོད་ཆེན་པོར་འབོད་པ་ཡང་ཚད་ལྡན་ལོ་རྒྱུས་ལས་འབྱུང་བས། དེས་ན་མངའ་རིས་ཀྱི་ཡུལ་ལུང་འདི་ནི་བཙན་པོ་སྔ་ཕྱི་དག་གིས་ཆོས་སྲིད་རིག་གཞུང་གི་ཕ་ཁྱིམ་གཤའ་མ་ཞིག་ཏུ་ངེས་པས་སེམས་རྣལ་དུ་ཕབ་པས་རྣམ་རྟོག་ཡན་གར་བ་ཞིག་ལ། གནའ་བོའི་ཞང་ཞུང་གི་སྐད་དོད། ཚང་མ་རང་རེའི་བོད་པའི་ཐ་སྙད་ཀྱི་ཁོངས་སུ་ཐིམ་ནས་དབྱེ་གསལ་མེད་པའི་བརྡ་སྦྱོར་བསྲེས་མའི་ཁག་ལ་བོད་སྐད་གཅིག་པུས་འབྲུ་འགྲེལ་གྱི་ཚིག་གིས་མ་ཁེབས་པར་གནས་པ་ནི་སྐབས་འདིར་བརྗོད་ཟིན་པའི་གཏམ་གྱི་སྙིང་པོའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/25709.html


text:
- མདུན་ངོས་སུ། »
- དཔེ་དེབ། »
- བོད་བརྒྱུད་ནང་བསྟན་དང་དེང་དུས་དངོས་ཁམས་རིག་པ།
སྤེལ་མཁན། : Tsenrig 10/07/2013
རྩོམ་པ་པོ། ཝིག་ཊར་མན་སི་ཕིལ།
བསྒྱུར་མཁན། ཀརྨ་ཐུབ་བསྟན།
རྩོམ་པ་པོ་ཝིག་ཊར་ལགས་ནས་དེང་དུས་ཚན་རིག་གི་བརྗོད་གཞི་གལ་ཆེ་ཁག དཔེར་ན། ཚད་རྡུལ་རྣམ་གཞག་དང་། ལྟོས་གྲུབ་རིག་པ། སྐ ར་དཔྱད་རིག་པ་སོགས་དང་། དེ་བཞིན་ནང་ཆོས་ཀྱི་སྙིང་དོན་སྟོང་ཉིད་ལྟ ་བ་དང་། སྙིང་རྗེ། མི་རྟག་པ་བཅས་ཀྱི་ནང་འགྲུལ་བཞུད་གཏིང་ཚུགས་པ་བྱས་ནས་ཕྱོགས་གཉིས་བར་མཐུན་ཕྱོགས་དང་འགལ་ཕྱོགས་ཇི་ཡོད་གོ་བདེའི་ལམ་ནས་གསལ་སྟོན་གནང་ཡོད། ལྷག་པར་དུ་སྟོང་ཉིད་ཀྱི་ལྟ ་བ་དང་ཚད་རྡུལ་རྣམ་གཞག་དབར་ལྟ ་ཚུལ་ཤིན་ཏུ་མཐུན་པའི་གནས་སྟ ངས་མཐོང་ཐུབ། དེ་བཞིན་དུ་རྒྱུ་འབྲ ས་ཀྱི་རྣམ་གཞག་ཐད་ནང་ཆོས་དང་ཚན་རིག་དབར་ལྟ ་ཚུལ་མི་མཐུན་པ་གསལ་པོ་ཡིན་པ་དང་ལྷག་པར་དུ་འགྲོ་བ་མི་ཚུད་པའི་སྲོག་ལྡན་སྤྱིའི་བྱུང་རབས་བཤད་པའི་འཕེལ་འགྱུར་གྱི་རྩ ་བ་ངེས་མེད་སྟེས་དབང་ཙམ་ལ་བརྟེ རྟེན་པ་དེ་ནང་ཆོས་ཀྱི་ལྟ ་ཚུལ་དང་ཤིན་ཏུ་འགལ་ལུགས་བཤད་ཡོད། ནང་ཆོས་དང་ཚན་རིག་དབར་མཐུན་ཕྱོགས་དང་འགལ་ཕྱོགས་གཉིས་ཀ་ཡོད་མིན་ལ་མ་ལྟོས་པར་འཇིག་རྟེ རྟེན་ཡོངས་ཁྱབ་ཀྱི་སྙིང་རྗེའི་བསམ་པ་དེ་ཚན་རིག་གི་ཁྱབ་འཕེལ་དང་ལྷན་དུ་མཉམ་སྐྱོད་ཐུབ་ཚེ་གོ་ལའི་བདེ་སྐྱིད་ལ་ཕན་ཐོགས་རླབས་ཆེ་སྒྲུབ་ཐུབ་ལུགས་དང་དེ་ལྟ ར་འབད་བརྩོན་དགོས་པའི་སྐུལ་མ་གནང་ཡོད།
རིན་གོང་། Rs: 198/-


text:
དགོས་ངེས་ཀྱི་འགྱུར་བ།
བོད་ཀྱི་བང་ཆེན་སྤྱིའི་འདོན་ཐེངས་ ༧༡༨ ཕྱི་ལོ་ ༢༠༡༨/༡༠ /༣
ཉེ་ཆར་བོད་མི་མང་སྤྱི་འཐུས་ལྷན་ཚོགས་སྐབས་བཅུ་དྲུག་པའི་གྲོས་ཚོགས་ཚོགས་དུས་དྲུག་པའི་ཐོག་བཙན་བྱོལ་བོད་མིའི་འོས་བསྡུའི་སྒྲིག་གཞི་ལ་བསྐྱར་བཅོས་ཁག་ཅིག་བྱས་ཡོད་པ་དང་། བཀའ་ཤག་གི་དགོངས་གཞི་ལྟར་སྲིད་སྐྱོང་དང་སྤྱི་འཐུས་ཀྱི་འོས་བསྡུ་ལ་སྔོན་འགྲོ་དང་དངོས་གཞི་གཉིས་ཀ་མི་དགོས་པར་འོས་ཐེངས་གཅིག་གིས་ཐག་གཅོད་བྱ་རྒྱུའི་ཁྲིམས་འཆར་དེར་བཟོ་བཅོས་ཆ་ཚང་གཏོང་ཐུབ་མེད་ནའང་། སྐབས་དེ་དང་བསྟུན་ནས་བཙན་བྱོལ་བོད་མིའི་འོས་བསྡུའི་སྒྲིག་གཞི་དོན་ཚན་ཉི་ཤུ་རྩ་བཞི་པ། དངུལ་དངོས་སོགས་ལྐོག་རྔན་སྤྲོད་ལེན་དང་རྒྱུད་སྐུལ་ཐབས་ཤེས་ཞེས་པའི་ནང་གསེས་བདུན་པའི་ཐོག་“ཆོལ་ཁ་གསུམ་གྱི་སྒྲིག་འཛུགས་དང་ཆོས་བརྒྱུད་ཁག གཞུང་འབྲེལ་མ་ཡིན་པའི་ཚོགས་པ་སྐྱིད་སྡུག་ཁག་བཅས་ཀྱིས་སྲིད་སྐྱོང་དང་སྤྱི་འཐུས་ཀྱི་འོས་གཞི་འདོན་པ་དང་། རྒྱབ་གཉེར་གསལ་བསྒྲགས་རིགས་བྱེད་མི་ཆོག་”ཅེས་བཟོ་བཅོས་ཁྲིམས་འཆར་དེར་གྲོས་ཚོགས་ནང་བགློ་གླེང་ལྷུག་པོ་གནང་མཐར་སྤྱི་འཐུས་༣༦ གིས་མོས་མཐུན་རྒྱབ་སྐྱོར་དང་བཅས་བཟོ་བཅོས་ཁྲིམས་འཆར་དེ་གཏན་འབེབས་བྱུང་ཡོད་པ་རེད།
བཀའ་ཤག་གིས་ཁྲིམས་འཆར་ཕུལ་བ་བཞིན་བཙན་བྱོལ་བོད་མིའི་འོས་བསྡུའི་སྒྲིག་གཞི་དོན་ཚན་དྲུག་ཅུ་རེ་བདུན་པའི་ནང་དུ། སྲིད་སྐྱོང་གི་“སྔོན་འགྲོའི་འོས་བསྡུའི་སྐབས་འོས་མི་གཅིག་ལ་འོས་ཤོག་ཁྱོན་འབོར་བརྒྱ་ཆ་༦༠ ཡན་ཐོབ་ཡོད་ཚེ་དངོས་གཞིའི་ལས་རིམ་འགྲོ་མི་དགོས་པར་སྲིད་སྐྱོང་ལ་འདེམས་ཐོན་བྱུང་བར་ངོས་འཛིན་གསལ་བསྒྲགས་བྱ་རྒྱུ་”དེ་ཡང་ངོ་ཡོད་སྤྱི་འཐུས་གསུམ་ཆ་གཉིས་ཀྱི་ཐོག་ནས་གཏན་འབེབས་གནང་ཡོད་པ་རེད། གཞན་ཡང་འོས་བསྡུའི་སྒྲིག་གཞི་ཁག་ཅིག་ལ་འགྱུར་བ་བཏང་ཡོད་པ་སོགས། ད་ལན་གྱི་འོས་བསྡུའི་སྒྲིག་གཞི་བསྐྱར་བཅོས་དེ་ལ་བརྟེན་ནས་མ་འོངས་པར་བཙན་བྱོལ་བོད་པའི་སྤྱི་ཚོགས་ནང་རྩོད་རྙོག་མི་ཡོང་བར་ཕན་ཐོགས་ངེས་ཅན་ཞིག་ཡོང་བའི་རེ་བ་ཡོད་པ་དང་། ཕྱི་ལོ་༢༠༡༦ ལོའི་འོས་བསྡུ་ཆེན་མོའི་སྐབས་བྱུང་བའི་རྩོད་རྙོག་དེ་དག་འོས་བསྡུ་སྒྲིག་གཞི་ལ་བརྟེན་ནས་བྱུང་བ་ཞིག་ཏུ་ངོས་འཛིན་བྱེད་དཀའ་ནའང་། སྔོན་མའི་གནས་སྟངས་ལ་གཞིགས་ནས་བལྟས་ན། འོས་བསྡུའི་སྒྲིག་གཞིའི་ནང་དོན་ཁག་ཅིག་ལ་འགྱུར་བ་མ་བཏང་ན། མ་འོངས་པར་དཀའ་ངལ་ཆེན་པོ་འཕྲད་ངེས་ཀྱི་ཉེན་ཁ་མེད་པ་གཏན་ནས་མིན།
ད་བར་བཙན་བྱོལ་བོད་པའི་སྤྱི་ཚོགས་ནང་ཆོལ་ཁ་དང་ཆོས་བརྒྱུད་ཀྱི་རྩོད་རྙོག་ཛ་དྲག་པོ་དང་། བཙན་བྱོལ་བོད་མི་ཡོངས་རྫོགས་ཁ་འཐོར་དུ་འགྲོ་ངེས་པའི་རྩོད་རྙོག་དེ་འདྲ་བྱུང་མྱོང་མེད་པ་དང་། བཙན་བྱོལ་བོད་མིའི་མི་འབོར་གྱི་བརྒྱ་ཆ་༦༠ ཙམ་ཕལ་ཆེར་དབུས་གཙང་ཡིན་ནའང་། མི་མང་གིས་ཐད་ཀར་འོས་འདེམས་ཀྱི་ལམ་ནས་བཀའ་ཁྲི་དང་། སྲིད་སྐྱོང་གི་འོས་བསྡུ་ཆེན་མོ་ཐེངས་བཞིའི་ནང་མུ་མཐུད་ཁམས་པ་འབའ་ཞིག་ལ་འོས་ཤོག་ཐོབ་པ་དེ། དོན་གྱིས་བཙན་བྱོལ་ནང་གི་མི་འབོར་ཆེ་ཤོས་ལ་ཆོལ་ཁའི་ཞེན་ཁོག་ཆེན་པོ་ཡོད་མེད་གསལ་པོ་རྟོགས་ཐུབ། ད་ལྟའི་ཆར་ནང་ཁུལ་གྱི་རྩོད་རྙོག་ཆུང་ཚག་རིགས་ཡོད་པའི་གོ་སྐབས་དང་བསྟུན་ནས་རྒྱ་དམར་གཞུང་གིས་བཙན་བྱོལ་བོད་པའི་སྤྱི་ཚོགས་ཀྱི་ནུས་ཤུགས་གཅོག་ཐབས་བྱེད་བཞིན་ཡོད་སྟབས། ནང་ཁུལ་མཐུན་ལམ་དམ་ཟབ་ཡོང་བ་དང་། ཆོལ་ཁ་དང་ཆོས་བརྒྱུད་ལ་བརྟེན་ནས་ཡོང་སྲིད་པའི་རྩོད་རྙོག་ཁག མ་འོངས་པར་སྲིད་སྐྱོང་དང་སྤྱི་འཐུས་ཀྱི་འོས་གཞི་ཁོངས་སོ་སོ་ནས་འདོན་མི་ཆོག་པའི་སྒྲིག་གཞི་བསྐྱར་བཅོས་བྱས་པ་འདི་ལ་བརྟེན་ནས་སྔོན་འགོག་བྱེད་ཐུབ་པའི་རེ་བ་རྒྱག་ཆོག་པ་ཞིག་རེད།
དེ་བཞིན་ཆོལ་ཁ་སོ་སོའི་ནང་ནས་ཀྱང་སྐྱིད་སྡུག་དང་ལུང་ཚན་སོ་སོས་འོས་གཞི་འདྲ་མིན་བཏོན་ནས་ཕན་ཚུན་རྩོད་རྙོག་མང་པོ་ཡོང་གི་ཡོད་པ་དང་། དེ་ལ་བརྟེན་ནས་འཐེན་འཁྱེར་གྱི་རྣམ་པ་ཡོང་གི་ཡོད་པ་དེ་དག་མ་འོངས་པར་འོས་གཞི་འདོན་མི་ཆོག་པས། རང་བཞིན་གྱིས་ཉུང་དུ་འགྲོ་ངེས་རེད། ད་ལན་སྒྲིག་གཞི་བསྐྱར་བཅོས་བྱས་པ་དེས་མི་ཆོག་ཅེས་ལབ་པ་ཙམ་མ་ཡིན་པར། ཁྲིམས་སྒྲིག་ལ་བརྩི་བཀུར་མ་ཞུས་ན་འོས་གཞིར་ལངས་མཁན་གྱི་འོས་ཤོག་རྩིས་མེད་གཏོང་བ་དང་། འོས་གཞི་འདོན་མཁན་ལ་ཉེས་པ་ཆེ་ཆུང་ལ་གཞིགས་ནས་ལོ་དུས་རྒྱས་བཅད་ཀྱིས་འོས་ཤོག་འཕེན་མི་ཆོག་པ་དང་། འོས་གཞིར་ཞུགས་མི་ཆོག་པའི་ཐག་གཅོད་ཀྱང་སྒྲིག་གཞིའི་ནང་ཁ་གསལ་པོ་བཀོད་ཡོད་སྟབས་ལག་བསྟར་མི་ཐུབ་པའི་དཀའ་ངལ་མེད་ངེས་རེད། དཔལ་འབྱོར་གྱི་ཉེས་ཆད་ལྟ་བུ་བཏང་བའི་དབང་དུ་བཏང་ན། ཉེས་པ་ཕོག་ཡུལ་གྱིས་གཏན་ནས་དང་ལེན་མ་བྱས་ཚེ་བོད་མིའི་སྒྲིག་འཛུགས་ལ་ཉེན་རྟོག་པ་དང་བཙོན་ཁང་མེད་སྟབས་ཐབས་ཤེས་གང་ཡང་མེད་ནའང་། རང་ངོས་ནས་ལག་བསྟར་ཐུབ་པའི་ཐག་གཅོད་དེ་རིགས་ནི་མི་ཆོག་པ་དང་མི་ཐུབ་པ་གང་ཡང་མེད།
སྤྱིར་འོས་གཞི་འདོན་པ་དང་། འོས་འཕེན་པ་ནི་མང་གཙོའི་སྤྱི་ཚོགས་ནང་གཞི་རིམ་གྱི་ཐོབ་ཐང་ཞིག་རེད་ཅེས་བརྗོད་ཆོག་ནའང་། རྒྱ་གར་གཞུང་ལ་སྤྱི་ཚོགས་བདེ་དོན་དང་། ཡིད་ཆེས་དགེ་རྩའི་འོག་དེབ་སྐྱེལ་བྱས་པའི་ཚོགས་པ་ཁག་ལ་མཚོན་ན་འོས་གཞི་འདོན་པ་སོགས་སྲིད་དོན་དང་འབྲེལ་བའི་ལས་ཀ་ནི། ཡོངས་སུ་ཁྲིམས་འགལ་དུ་གྱུར་ཡོད་པས་མ་འོངས་པར་ཁྲིམས་འགལ་གྱི་ལམ་ཁ་ཞིག་འགོག་ཐུབ་པར་ངོས་འཛིན་བྱེད་ཆོག དེ་བཞིན་བཙན་བྱོལ་བོད་མི་སྒེར་སོ་སོའི་ངོས་ནས་འོས་གཞི་འདོན་པ་དང་རྒྱབ་སྐྱོར་གསལ་བསྒྲགས་བྱེད་པ་སོགས་ཀྱི་ཐོབ་ཐང་ནི་སུ་གཅིག་གིས་འགོག་མི་ཆོག་པ་དང་། མ་འོངས་པར་ཡང་མུ་མཐུད་དུ་གནས་ཡོད། ད་དུང་ཚོགས་པ་བྱེ་བྲག་པ་ཞིག་གི་རྒྱུན་ལས་རེ་ཟུང་གིས་དམིགས་འཛུགས་བྱས་པ་ལས་རྒྱ་ཆེའི་མི་མང་གིས་ཐད་ཀར་རྒྱབ་སྐྱོར་གྱི་ཐོག་ནས་འོས་གཞིར་ཚུད་ན། དེ་ནི་འོས་གཞི་རང་ངོས་ནས་སྤོབས་པ་དང་གཟི་བརྗིད་ཀྱི་རང་བཞིན་ཡིན་པ་ལས། སྲིད་སྐྱོང་གི་ངོས་ནས་ཚོགས་པ་བྱེ་བྲག་པ་ཞིག་ལ་ངོ་སོ་དང་བསྟུན་མཁས་བྱེད་དགོས་དོན་གང་ཡང་མེད་པས་གྱུར་པ་འདི་ནི་དགོས་ངེས་ཤིག་ཏུ་གྱུར་ཡོད།།


text:
༄༅།།སི་ཁྲོན་འདབ་པ་རྫོང་གི་དགུན་སྟོད་ཀྱི་མཛེས་ལྗོངས།
གསར་འགྱུར་སྤེལ་དུས། (2017ལོའི་ཟླ་ 11ཚེས་14ཉིན། 15:50) (རྩོམ་སྒྲིག་འགན་འཁུར་པ། མཁའ་འགྲོ།)
མི་དམངས་དྲ་བའི་འཕྲིན། སི་ཁྲོན་ཞིང་ཆེན་འདབ་པ་རྫོང་ནི་དཀར་མཛེས་བོད་རིགས་རང་སྐྱོང་ཁུལ་གྱི་ལྷོ་ཕྱོགས་སུ་ཡོད་ཅིང་། མངའ་ཁོངས་ཀྱི་རྒྱ་ཁྱོན་ལ་སྤྱི་ལེ་གྲུ་བཞི་མ་7323ཡོད་པ་དང་། མངའ་ཁོངས་ནང་ཁུལ་གྱི་རང་བྱུང་ཡུལ་ལྗོངས་ཐོན་ཁུངས་ཕུན་སུམ་ཚོགས་ཤིང་། ཉི་སྟེང་ལྟེ་བར་བྱས་པའི་འདབ་པའི་སེམས་ཀྱི་ཉི་ཟླའི་སྐྱེ་ཁམས་ཡུལ་ལྗོངས་ཁུལ་ཏུ་གངས་རི་དང་། འཁྱགས་རོམ།མཚེའུ། རྩྭ་ཐང་སོགས་པའི་མཛེས་ལྗོངས་མང་པོ་འདུས་ཡོད་པ་རེད། ཉེ་བའི་ལོ་འགའི་རིང་ལ། འདབ་པ་རྫོང་ཡོངས་ཀྱིས་སྐྱེ་ཁམས་ཡུལ་སྐོར་འཛུགས་སྐྱོང་ལ་སྐུལ་འདེད་བཏང་བ་དང་། 2016ལོར་རྫོང་ཡོངས་ཀྱིས་ཁྱོན་བསྡོམས་ཡུལ་སྐོར་བ་ཐེངས་གྲངས་ཁྲི་145བསུ་བ་ཞུས་ཤིང་། ཡུལ་སྐོར་གྱི་ཡོངས་འབབ་སྒོར་དུང་ཕྱུར་14ཟིན་ཡོད་པ་རེད།


text:
རྩམོ་པ་པོ་ཁྱེད་ཀྱིས་བློ་གཟུ་བོར་གནས་པ་ཞིག་ཡིན་པའི་དྲིལ་ཇི་ཙམ་བསྒྲགས་ཀྱང་རྩོམ་ཡིག་འདི་ནི་བློ་གཟུ་བོར་གནས་པའི་གཏམ་ཞིག་ཏུ་མཐོང་མ་སོང་ལགས།
མཐའ་མའི་བསྐྱར་བཅོས། (༣༠༡༩༩༩༠༥༣༠) འབྲི་མཁན། སྲོང་ཚ་ཁྲི་རལ། ༢༣༢༠༡༧༡༤༡༩རྩོམ་ཡིག་འདིའི་ནང་ཆོས་བརྒྱུད་ཆེན་པོ་བཞི་དང་། ཆོས་ལུགས་ཆེན་པོ་བཞི་ཞེས་པའི་ཐ་སྙད་ཀྱི་གོ་བ་རྩ་བ་ནས་ལོན་མི་འདུག་ལ་འདིའི་ནང་ཉ་ཉུང་མཉམ་བསྲེས་ཀྱིས་བསམ་ཚུལ་མགོ་རྙོག་པོ་ཞེ་དྲགས་གླེང་གནང་འདུག སྤྱིར་བཏང་བྱས་ན། རྩ་བའི་ཆ་ནས་སམ་ཆོས་ལུགས་གསར་དུ་གཏོད་མཁན་གྱི་སྟོན་པའི་ཆ་ནས་གསུངས་ན། ཁྱེད་ཀྱི་གསུངས་པ་ལ་རྒྱུ་མཚན་ཅུང་ཟད་ཡོད་ཆོག་ཀྱང་ང་ཚོས་ནམ་རྒྱུན་ཞུ་ཡས་ཀྱི་ཆོས་ལུགས་སྤྱི་འཐུས་ཞེས་པ་ནི། ཆོས་ལུགས་ཀྱི་སྤྱི་འཐུས་ཚང་མ་ཕྱོགས་གཅིག་ཏུ་བསྡོམས་ནས་ཆོས་ལུགས་སྤྱི་འཐུས་ཞེས་ཆོལ་ཁ་དང་དེང་དུས་ས་གནས་ཀྱི་སྤྱི་འཐུས་མ་ཡིན་པར་ལོགས་སུ་འབྱེད་བྱེད་ཙམ་ལས། དེ་རྣམས་རེ་རེ་ནས་ཆོས་ལུགས་རེ་རེའི་སྤྱི་འཐུས་ཡིན་པར་འགྲེལ་སྲོལ་མེད། ལར་ནས་ཁྱེད་ཀྱི་གསུང་སྟངས་དེ་ནི། རྒྱལ་དབང་ལྔ་པ་དང་ཟླ་བ་ལྔ་བ་གཉིས་ནོར་འཛོལ་བྱུང་ཡོད་ཚོད་དུ་འདུག་པས་གཞུང་གི་ཡིག་ཆ་ཚད་ལྡན་ཁག་གི་ནང་དེ་དག་ལ་ཆོས་ལུགས་རེ་རེའི་སྤྱི་འཐུས་ཀྱི་ངོས་འཛིན་བྱས་ཡོད་དམ། ཡང་ན། ཆོས་བརྒྱུད་རེ་རེའི་སྤྱི་འཐུས་ཀྱི་ངོས་འཛིན་གནང་ཡོད་ཞིབ་ཏུ་གཟིགས་པར་འཚལ།


text:
མཚོ་སྔོན་ཞིང་ཆེན་ན་གོར་མོ་གྲོང་ཁྱེར་ནས་ལེ་དབར60མཚམས་སུ་འཛམ་གླིང་ཐོག་སྐད་གྲགས་ཆོད་པའི་སྐམ་སའི་ཚྭ་མཚེའུ་ཡི་ཡ་གྱལ་སྟེ། ཀྲུང་གོའི་ཨང་དང་པོ་དང་འཛམ་གླིང་གི་ཨང་གཉིས་པར་གྲགས་པའི་ཚྭ་མཚེའུ་ཚྭ་རྒན་ཚྭ་མཚེས་ཆགས་ཡོད། ཚྭ་མཚེའུ་དེ་ནི་ཚྭ་འདམ་གཞོང་གི་ས་ཆེས་དམའ་ས་དང་ལྟེ་བར་ཆགས་ཡོད་ཅིང་། ཤར་ནུབ་ཀྱི་རིང་ཚད་ལ་ལེ་དབར160ལྷག་ཡོད་པ་དང་། ལྷོ་བྱང་གི་ཁ་ཞེང་ལེ་དབར20ནས40ཡོད། ཚྭའི་སྟུག་ཚད་ཧ་ལམ་སྨི2གཉིས་ནས་སྨི20དང་། རྒྱ་ཁྱོན་ལ་ལེ་དབར་རྒྱ་དཔངས་གྲུ་བཞི་མ་5800ཡོད་པ་དང་། ས་བབ་མཐོ་ཚད་སྨི2670ཡོད་པ་རེད། མཚེའུ་དེར་འཛམ་གླིང་གི་མི་དུང་ཕྱུར60ཡིས་ལོ་ངོ་1000རིང་ལ་ཟ་རྒྱུ་ཡོད་པའི་ཁིལ་འགྱུར་ནཱ་ཏུན་དུང་ཕྱུར500ཡོད་པ་དང་། མཚན་སྙན་ཕྱོགས་བཞིར་ཁྱབ་པའི་གཏེར་རྡོ་ཀོང་ལུའུ་ཧྲིའང་ཐོན་སྐྱེད་བྱེད་ཐུབ་ཀྱི་ཡོད། མེག་ལྕགས་དང་ལིས། པོན། ཏེན་ལ་སོགས་པའི་གཏེར་ཁ་སྣ་མང་དང་། ཅཱ་དང་ཚྭའི་ཐོན་ཁུངས་ཧ་ཅང་ཕུན་སུམ་ཚོགས་པོ་ཡོད་པས། རང་རྒྱལ་གྱི་ལུད་རྫས་ཐོན་སྐྱེད་རྟེན་གཞི་དང་ཚྭ་འགྱུར་བཟོ་ལས་རྟེན་གཞི་ཆེ་ཤོས་ཀྱང་ཡིན།
མི་མཐའ་མི་ངོམ་པའི་ཚྭ་རྒན་ཚྭ་མཚེའུ་ཡོད་ས་དེ་ནི་ཚ་བ་ཆེ་ཤིང་ཐན་པ་ཆེ་བ། ཉི་འོད་འཕྲོ་ཡན་རིང་བའི་ས་ཞིག་ཡིན་ཞིང་། ཆུ་རླངས་པར་འགྱུར་ཚད་དེ་ཆར་ཆུ་འབབ་ཚད་ལས་མཐོ་བ་ཞིག་ཡིན། དུས་ཡུན་རིང་བོར་ཉི་མའི་ཚ་ཟེར་དང་རླུང་བུས་རྒྱུ་སྟོབས་ཀྱིས་མཚེའུ་ནང་དུ་བ་ཚྭའི་ཆུ་ནོག་པོ་ཆགས་ཤིང་། དེ་རིམ་བཞིན་དོ་ཤེལ་ལྟ་བུའི་ཚྭ་རྡོག་རེ་རེ་གྱུར་ནས་མཚེའུ་ངོས་སུ་ཧ་ཅང་སྲ་ལ་མཁྲེགས་པའི་ཚྭ་ཁེབས་ཆགས། ཚྭ་ཁེབས་ཀྱི་ཐེག་ཤུགས་དེ་ནི་སྟེང་དུ་མེ་འཁོར་རྒྱུག་ཆོག་པ་དང་། གནམ་གྲུ་འབབ་ཆོག་པ་ཞིག་ཡིན། སྐད་གྲགས་ཆེ་བའི་མཚོ་བོད་ལྕགས་ལམ་དང་ཏུང་གོར་གཞུང་ལམ(ཏུན་ཧོང་ནས་གོར་མོའི་བར་གྱི་གཞུང་ལམ་)ཡང་ཚྭ་རྒན་ཚྭ་མཚེའུ་ཀྱི་སྟེང་དུ་བསྐྲུན་ཡོད་ཅིང་རིང་ཚད་ལེ་དབར32ཡོད་ལ། དུས་རབས་ཕྱེད་ཙམ་ལ་རྒྱལ་ཁབ་ཕྱི་ནང་དུ་མཚན་སྙན་འབར་བའི་ཚྭ་ཟམ་རིང་བོ་ཞེས་པའང་གནས་འདིར་ཡོད།
ཚྭ་རྒན་ཚྭ་མཚེའུ་འདིར་གཏེར་ཁུངས་ཕུན་སུམ་ཚོགས་པོ་ཡོད་པ་ལས་གཞན་ལྗོངས་རྒྱུ་ཐོན་ཁུངས་ཀྱང་ཧ་ཅང་ཕུན་སུམ་ཚོགས་པོ་ཡོད། དེར་ཚོན་མདངས་བཀྲ་བའི་ཚྭ་ཞིང་དང་། ངོ་མཚར་བའི་ཚྭའི་མེ་ཏོག བརྗིད་ཉམས་ལྡན་པའི་ཚྭ་མཚེའུ། མཐའ་མི་ངོམ་པའི་ཚྭ་ཁེབས། ཚྭ་ཟམ་དང་ཚྭ་ལམ། ཚྭ་མེད་མཚེའུ་ཁུལ། སྣོད་བཅུད་ན་འདམ། རི་སྐྱེས་སྲོག་ཆགས་དང་ཚྭ་མཚེའུ་བཟོ་ལས། ཚྭ་མཚེའི་རིག་གནས། ཚྭ་མཚེའུ་ལྗོངས་ཕྱིའི་འགྲན་སྡུར་གྱི་བྱེད་སྒོ་གཙོ་བྱས་པའི་མཛེས་ལྗོངས་དང་། མྱོང་རོལ། ཚན་རྩལ། རིག་གནས། དུས་ཆེན་གྱི་བྱེད་སྒོ་སོགས་ཡུལ་སྐོར་ཐོན་རྫས་མང་པོ་ཡོད།
2017ལོའི་ཀྲུང་གོའི་མཚོ་སྔོན་ན་གོར་མོའི་ཁུ་ནུ་རིག་གནས་ཡུལ་སྐོར་དུས་ཆེན་གྱི་གསར་འགྱུར་ཁྱབ་བསྒྲགས་ཚོགས་འདུའི་ཐོག མཚོ་སྔོན་རྒྱལ་ཁབ་མ་འཇོག་ཡུལ་སྐོར་ཐོན་ཁུངས་གསར་སྤེལ་ཚད་ཡོད་ཀུང་སིའི་སྤྱི་གཉེར་བ་ལི་ཏེ་ཧྲུན་གྱིས་ངོ་སྤྲོད་ལྟར་ན། ཚྭ་རྒན་ཚྭ་མཚེའུ་ཡུལ་སྐོར་ཐོན་ཁུངས་གསར་སྤེལ་རྣམ་གྲངས་ཏེ་ཚྭ་རྒན་ཚྭ་མཚེའུ་རྒྱལ་སྤྱིའི་སྐྱེ་ཁམས་ལྗོངས་རྒྱུ་ཁུལ་ནི་ཀུང་སི་དེས་རྒྱལ་ཁབ་ཡུལ་སྐོར་ཅུས་ཀྱི་ལོ་ལྔའི་འཆར་གཞི་བཅུ་གསུམ་པའི་གོང་སྤེལ་འཆར་འགོད་དང་མཚོ་སྔོན་ཞིང་ཆེན་གྱི་ལོ་ལྔའི་འཆར་གཞི་བཅུ་གསུམ་པའི་ཡུལ་སྐོར་འཆར་འགོད་གཉིས་གཞིར་བཟུང་སྟེ། ཡུལ་སྐོར་གོང་སྤེལ་ཐད་ཀྱི་ཇུས་ཆོད་བཀོད་སྒྲིག་ལ་གཞིགས་ནས་བདམས་པའི་སྔོན་སྤེལ་གྱི་རྣམ་གྲངས་གལ་ཆེན་ཞིག་ཡིན་ཚུལ་དང་། རྣམ་གྲངས་ཀྱི་འཆར་འགོད་ལ་མཚོན་ན། ཤར་ནས་རྒྱལ་ལམG315བར་དང་། བྱང་ནས་ཏཱ་པུ་ཞུན་མཚེའུ(达布逊湖)ཡི་བྱང་ངོགས་བར། ནུབ་ནས་སེ་ནེ་མཚེའུ(涩聂湖)ནུབ་བྱང་བར་ཡོད་ཅིང་། ཤར་ནུབ་ཀྱི་རིང་ཚད་ལ་ལེ་དབར160ཡོད་པ་དང་། ལྷོ་བྱང་གི་ཞེང་ཚད་ལ་ལེ་དབར་30ལྷག་ཡོད་པས། འཆར་འགོད་ཁུལ་སྤྱིའི་རྒྱ་ཁྱོན་དེ་སྤྱི་ལེ་རྒྱ་དཔངས་གྲུ་བཞི་མ4000ཡོད་ཅེས་བརྗོད་བྱུང་།
ཤེས་གསལ་ལྟར་ན། ཚྭ་རྒན་ཚྭ་མཚེའེ་ཡུལ་སྐོར་ཐོན་ཁུངས་གསར་སྤེལ་རྣམ་གྲངས་ཀྱི་འཆར་འགོད་དུས་ཚོད་ནི2017ལོ་ནས2030ལོའི་བར་ཡིན་ཞིང་། དེའི་ནང་དུས་སྐབས་དང་པོའི་དུས་ཚོད་ནི2017ལོ་ནས2020ལོའི་བར་ཡིན་པ་དང་། ཟླ་འདིའི་ཟླ་མཇུག་ལ་འཛུགས་སྐྲུན་གྱི་འགོ་བརྩམ་ནས་སང་ལོའི་ཟླ6པའི་ཚེས1ཉིན་ལ་དངོས་སུ་སྒོ་ཕྱེས་ཐུབ་པར་བརྩོན་ལེན་བྱ་རྒྱུ་རེད།
ཕྱིས་ཀྱི་དུས་སྐབས་ཤིག་གི་ནང་དུ། མཚོ་སྔོན་ཞིང་ཆེན་རྒྱལ་དབང་རྒྱུ་ནོར་མ་འཇོག་དོ་དམ་ཚད་ཡོད་ཀུང་སིས་ཕྱོགས་བསྡུས་ཆུ་ཚད་རིམ་བཞིན་ཇེ་མཐོར་བཏང་སྟེ། ཡུལ་སྐོར་ཆེན་པོ་དར་སྤེལ་དང་། ཐོན་ལས་ཆེན་པོ་ཆགས་གྲུབ། སྡེ་ཤོག་ཆེན་པོ་སྒྲིག་འཛུགས་དེ་དམིགས་འབེན་དུ་བྱས་ནས་ཡུལ་སྐོར་ཐོན་ཁུངས་ཕྱོགས་བསྡུས་ཀྱི་སྟེགས་བུ། ཡུལ་སྐོར་ཐོན་ལས་ཀྱི་མཉམ་ལས་སྟེགས་བུ། ཡུལ་སྐོར་ཐོན་རྫས་གསར་སྤེལ་གྱི་སྟེགས་བུ། ཡུལ་སྐོར་རྣམ་གྲངས་དོ་དམ་གཉེར་སྐྱོང་དང་མ་རྩ་འཁོར་སྐྱོད་གཙོ་བོར་འཛིན་པའི་སྟེགས་བུ་བཅས་གཙོ་བོར་བཟུང་། ན་གོར་མོ་གྲོང་ཁྱེར་གྱི་ཡུལ་སྐོར་ལས་རིགས་འཕེལ་རྒྱས་ལ་ལེགས་སྐྱེས་ཆེན་པོ་འཇོག་རྒྱུ་རེད།


text:
ཟླ6པའི་ཚེས8ཉིན། ཞིང་ཆེན་ཡོངས་ཀྱི་ཡུལ་སྐོར་ཐོན་ལས་འཕེལ་རྒྱས་ཀྱི་ཚོགས་ཆེན་ཟི་ལིང་ནས་འཚོགས། ཞིང་ཆེན་ཏང་ཨུའི་ཧྲུའུ་ཅིའམ་ཧྲིན་ཀྲང་ཝང་ཅན་ཅོན་ཚོགས་འདུར་ཞུགས་པར་མ་ཟད་གཏམ་བཤད། ཁོས་ནན་གྱིས་བསྟན་དོན། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་སྟོན་དུ་བཟུང་སྟེ། ཏང་གི་ཚོགས་ཆེན་ཐེངས་བཅུ་དགུ་པ་དང་ཞིང་ཆེན་ཏང་གི་འཐུས་མི་ཚོགས་ཆེན་ཐེངས་བཅུ་གསུམ་པའི་དགོངས་དོན་ལ་ནན་ཏན་གྱིས་སློབ་སྦྱོང་དང་ལག་བསྟར་བྱེད་པ་དང་། འཕེལ་རྒྱས་ཀྱི་འདུ་ཤེས་གསར་པ་རྒྱུན་འཁྱོངས་བྱེད་པ། “ལྔ་བཞི་འཐབ་ཇུས”ལག་བསྟར་གཏིང་ཟབ་བྱས་ཏེ། ཞིང་ཆེན་ཡོངས་ཀྱི་ཡུལ་སྐོར་ཐོན་ལས་སྤུས་ཀ་མཐོ་བའི་འཕེལ་རྒྱས་ཀྱི་ཕྱོགས་སུ་བསྐྱོད་པར་ཤུགས་ཡོད་རྒུས་སྐུལ་འདེད་བྱེད་དགོས།
ཝང་ཅན་ཅོན་གྱིས་བསྟན་དོན། མཚོ་སྔོན་ཡུལ་སྐོར་ཐོན་ལས་ཀྱིས་རྒྱལ་ཡོངས་ཡུལ་སྐོར་ཆགས་སྟངས་ཆེན་མོའི་ཁྲོད་དུ་ཟིན་པའི་གོ་གནས་དང་ཨང་རིམ་གསལ་པོར་ངེས་དགོས། ཏང་གི་ཚོགས་ཆེན་ཐེངས་བཅོ་བརྒྱད་པའི་ཚུན་དུ། ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གིས་ཡུལ་སྐོར་ལས་རིགས་ཀྱི་འཕེལ་རྒྱས་ལ་མཐོང་ཆེན་ཚད་མཐོན་པོ་བྱས་ཏེ། སྤྱི་ཁྱབ་ཧྲུའུ་ཅི་ཞི་ཅིན་ཕིང་གིས་ཡུལ་སྐོར་ལས་རིགས་ཐད་རྒྱས་བཤད་ཟབ་མོ་རབ་དང་རིམ་པ་སྤེལ་བ་དེས། ང་ཚོས་ཡུལ་སྐོར་ཐོན་ལས་འཕེལ་རྒྱས་ལ་སྐུལ་འདེད་གཏོང་བར་གཞི་འཛིན་ས་འདོན་སྤྲོད་བྱས། རྒྱལ་ཡོངས་ཡུལ་སྐོར་ལས་རིགས་ཀྱི་འཕེལ་ཚུལ་དང་ཞིང་ཆེན་གཞན་པའི་ཡུལ་སྐོར་ལས་རིགས་ཀྱི་འཕེལ་ཚུལ་གཉིས་དང་བསྡུར་ན། རྒྱལ་ཡོངས་ཀྱི་ཡུལ་སྐོར་ལས་རིགས་ཀྱི་ཆགས་སྟངས་ཁྲོད་རང་ཞིང་གི་ཡུལ་སྐོར་ལས་རིགས་ཀྱི་གོ་གནས“སྤྱི་ཁྱབ་ནས་རྗེས་ལུས་དང་རྒྱ་ཁྱོན་ཅུང་ཆུང་བ།ཁྱད་པར་ཆེ་བ། རིམ་སྤར་མྱུར་མཁོ”བཅས་ཡིན་པས། ང་ཚོས་ཕྱོགས་གཅིག་ནས་གསལ་པོར་རྗེས་དཔག་བྱེད་པ་དང་གནས་ཚུལ་ངོ་མ་མཐོང་ནས། དེ་སྒུལ་ཤུགས་སུ་བརྩིས་ཏེ་འབད་བརྩོན་གྱིས་རྗེས་བསྙེག་དགོས། ཕྱོགས་གཞན་ཞིག་ནས་ཐོན་ལས་ཀྱི་ཡིད་ཆེས་དང་ལས་རིགས་ཀྱི་ཡིད་ཆེས། ལས་དོན་གྱི་ཡིད་ཆེས་སྔར་བས་བརྟན་པོ་ཡིན་དགོས།
ཝང་ཅན་ཅོན་གྱིས་ནན་གྱིས་བསྟན་དོན། ཞིང་ཆེན་ཡོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ཁྲོད་མཚོ་སྔོན་ཡུལ་སྐོར་ཐོན་ལས་ཀྱི་གོ་གནས་དང་ནུས་པར་གདེང་འཇོག་ཇི་མ་ཇི་བཞིན་བྱེད་དགོས། མཚོ་སྔོན་ནི་ཡུལ་སྐོར་ཐོན་ཁུངས་མོད་ཁུལ་ཡིན་ལ། སྐྱེ་ཁམས་ཁོར་ཡུག་གི་ཉག་ཕྲའི་ཁུལ་ཡང་ཡིན་པས། ཡུལ་སྐོར་ལས་རིགས་འཕེལ་རྒྱས་སུ་གཏོང་བ་ནི་འཕེལ་རྒྱས་ཀྱི་འདུ་ཤེས་གསར་པ་ཁྱོན་ཡོངས་ནས་ལག་བསྟར་བྱས་ཏེ་ལྗང་མདོག་གི་དར་རྒྱས་གོང་འཕེལ་མངོན་འགྱུར་བྱེད་པའི་དགོས་ངེས་ཀྱི་གདམ་ག་ཡིན། རང་ཞིང་གི་ཡུལ་སྐོར་ལས་རིགས་ཀྱི་གནས་སྐབས་དུས་རིམ་དེ་ཞིང་ཆེན་ཡོངས་ཀྱི་རྒྱལ་དམངས་དཔལ་འབྱོར་ཀྱི་འཐབ་ཇུས་རང་བཞིན་གྱི་ཐོན་ལས་གཙོ་བོ་དང་དེང་རབས་ཞབས་ཞུ་ལས་རིགས་ཀྱི་ཐོན་ལས་གཙོ་བོ། མི་དམངས་མང་ཚོགས་དང་འབྲེལ་བ་དམ་པའི་བདེ་སྐྱིད་ཀྱི་ཐོན་ལས་སུ་གྱུར་ཡོད་པས། གོ་གནས་དང་ནུས་པ་དེ་རང་ཞིང་གི་འགུལ་ནུས་བརྗེ་བར་སྐུལ་འདེད་བྱེད་པའི་སྒུལ་བྱེད་འཕྲུལ་འཁོར་གསར་པ་དང་རང་ཞིང་གི་ཞབས་ཞུ་ལས་རིགས་ལ་སྣེ་ཁྲིད་བྱེད་པའི་སྣེ་ཁྲིད་པ་གསར་པ། རང་ཞིང་གི་ཐོན་ལས་དབུལ་སྐྱོར་ཇེ་མགྱོགས་སུ་གཏོང་བའི་འདེགས་བྱེད་གསར་པ། རང་ཞིང་གི་ལས་ཞུགས་ལ་རོགས་རམ་བྱེད་པའི་རྫིང་བུ་ལྟ་བུར་གྱུར་པའི་སྟེང་ནས་མངོན་པས། ང་ཚོས་ཆོས་ཉིད་ལ་བརྩི་བཀུར་དང་ཆོས་ཉིད་ཁོང་དུ་ཆུད་པ། གོ་སྐབས་དམ་འཛིན་བྱས་ནས།ཡུལ་སྐོར་ལས་རིགས་ཀྱི་སྤུས་འདེགས་རིམ་འཕར་ལ་སྐུལ་འདེད་དང་སྤུས་ཀ་མཐོ་བའི་འཕེལ་རྒྱས་མངོན་འགྱུར་བྱེད་དགོས།
ཝང་ཅན་ཅོན་གྱིས་བསྟན་དོན། མཚོ་སྔོན་ཡུལ་སྐོར་ཐོན་ལས་ཀྱི་ལེགས་ཆའི་སྦས་ཤུགས་དང་མི་འདང་སར་རྩོད་སྒྲུབ་ཀྱིས་བལྟས་ན།མཚོ་སྔོན་ཡུལ་སྐོར་གྱི་ལེགས་ཆ་གཙོ་བོ་ནི་ཐུན་མོང་མ་ཡིན་པའི་རང་བཞིན་དང་། སྣ་གཅིག་རང་བཞིན། རྒྱུ་མང་རང་བཞིན་བཅས་དང་། སྦས་ཤུགས་གཙོ་བོ་ནི་གདོད་མའི་སྐྱེ་ཁམས། ཆགས་ཡུལ་རང་བཞིན།རྗེས་འཕེལ་རང་བཞིན་བཅས།མི་འདང་ས་གཙོ་བོ་ནི་མཚོ་ངོས་ལས་མཐོ་བ་དང་ནམ་ཟླ་འཁྱགས་པ། འཇོན་མི་དཀོན་པ་བཅས།མི་འདང་བ་གཙོ་བོ་ནི་ཐོན་རྫས་སྤུས་དག་ཉུང་བ་དང་སྒྲིག་བཀོད་གཉོམ་པ། སྦྲེལ་ཐག་ཐུང་བ་བཅས་ཡིན། ལེགས་ཆའི་སྦས་ཤུགས་རིགས་བགོས་བྱས་ན་ང་ཚོ་རྨོངས་པས་སྤྲོ་སྣང་སྐྱེས་ཏེ། གནས་བབ་ཤིན་ཏུ་ལེགས་པར་སྙམ་ནས་སྒྲུབ་ཐབས་བྲལ་བའི་དམིགས་འབེན་འདོན་མི་རུང་། མི་འདང་བ་གསལ་པོར་ངེས་ཏེ་རང་གཉའ་རང་གཅོག་བྱས་ཏེ་གནས་བབ་ཤིན་ཏུ་ཞན་པར་སྙམ་ནས་ཁུ་སིམ་མེར་སྡོད་པ་དང་སྒྱིད་ལུག་བྱེད་ཅིང་དཀའ་ལས་ལ་སྐྲག་སྟེ་སྡོད་མི་རུང་། རྩོད་སྒྲུབ་ཀྱིས་གནད་དོན་ལ་དབྱེ་ཞིབ་བྱེད་པའི་རྨང་གཞིའི་སྟེང་ནས། རང་གི་གནས་ཚུལ་གསལ་པོར་ངེས་པ་དང་བྱེད་ཐབས་གནད་ཁེལ་སྤྱོད་པ།ཕན་པའི་རྒྱུ་རྐྱེན་མུ་མཐུད་དུ་ཇེ་མང་དུ་གཏོང་བ། མི་ཕན་པའི་རྒྱུ་རྐྱེན་ཤུགས་ཡོད་རྒུས་ཇེ་ཉུང་དུ་བཏང་སྟེ།མི་ཕན་པའི་རྒྱུ་རྐྱེན་ཕན་པའི་རྒྱུ་རྐྱེན་དུ་བསྒྱུར་ནས། ཡུལ་སྐོར་རྣམ་པ་བསྐྱར་དུ་བསྐྲུན་པ་དང་ཧྲིལ་པོའི་ཕན་འབྲས་འདོན་སྤེལ་བྱས་ནས་སྔོན་མ་ལས་རྗེས་མ་ལེགས་པ་ཞིག་ཏུ་བརྩོན་དགོས།
ཝང་ཅན་ཅོན་གྱིས་ནན་གྱིས་བསྟན་དོན། མཚོ་སྔོན་ཡུལ་སྐོར་ཐོན་ལས་འཕེལ་རྒྱས་ཀྱི་ཁ་ཕྱོགས་དང་གནས་གཏན་མ་ནོར་བར་ཁོང་དུ་ཆུད་དགོས། ཞིང་ཆེན་ནང་ཁུལ་གྱི་གཙོ་རྒྱུག་ཡུལ་སྐོར་དང་ཞིང་ཆེན་གཞན་པའི་རིམ་པ་མཐོན་པོའི་ཡུལ་སྐོར་ནི་མཚོ་སྔོན་ཡུལ་སྐོར་ཐོན་ལས་འཕེལ་རྒྱས་ཀྱི་གནས་གཏན་ཡིན། དེ་ནི་རང་ཞིང་གི་དོན་དངོས་དང་སྦྲེལ་ནས་མཁོ་འདོན་ཐད་དང་དགོས་མཁོ་ཐད་ནས་མགོ་བརྩམས་ཏེ། ང་ཚོས་གཅིག་ནས་ཡུལ་སྐོར་པར་ཡུལ་སྐོར་ཐོན་རྫས་ཅི་ལྟ་བུ་ཞིག་འདོན་སྤྲོད་བྱེད་ཐུབ་པ་དང་། ཡུལ་སྐོར་པ་མཚོ་སྔོན་དུ་ཡོང་ན་སེམས་ཁམས་ཇི་ལྟ་བུ་ཞིག་བཟུང་ནས་ཡོང་བ་ཡིན། ང་ཚོས་གནས་གཏན་གཞིར་བཟུང་སྟེ་མཚོ་སྔོན་ཡུལ་སྐོར་གྱི“སྣ་འཛོམས་ཟ་མ”གྲ་སྒྲིག་བཟང་པོ་བྱས་ནས་ཡུལ་སྐོར་པ་སོ་སོའི་མོས་པ་སྐོང་ཐུབ་པ་ཞིག་བྱེད་དགོས།
ཝང་ཅན་ཅོན་གྱིས་བསྟན་དོན། མཚོ་སྔོན་ཡུལ་སྐོར་ཐོན་ལས་འཕེལ་རྒྱས་ཀྱི་འབྲེལ་བ་ཁ་ཤས་ཡང་དག་གིས་ཐག་གཅོད་བྱེད་དགོས། ཡུལ་སྐོར་དང་མིའི་བར་གྱི་འབྲེལ་བ་ཐག་གཅོད་བཟང་པོ་བྱས་ཏེ། མི་ནི་ཆེས་མཛེས་སྡུག་གི་ཡུལ་ལྗོངས་ཡིན་ལ། རི་ཆུ་མཛེས་ལ་མི་ནི་དེ་བས་ཀྱང་མཛེས། མཚོ་སྔོན་ལ་གཅེས་པའི་མི་ཡོད་དོ་ཅོག་མཚོ་སྔོན་ཡུལ་སྐོར་གྱི་སྣང་བརྙན་དུ་གྱུར་ན་འགྲིག ཡུལ་སྐོར་དང་སྐྱེ་ཁམས་ཀྱི་འབྲེལ་བ་ཐག་གཅོད་བཟང་པོ་བྱེད་དགོས། མཚོ་སྔོན་གྱི་ས་གཞི་མ་ལུས་ཚང་མ་རྒྱུ་ནོར་ཡིན། མཚོ་སྔོན་གྱི་རི་ཆུ་ལ་ལྷག་ཏུ་སྲུང་སྐྱོབ་བཟང་པོ་བྱེད་པ་ནི་མཚོ་སྔོན་ཡུལ་སྐོར་མ་འོངས་པར་འཕེལ་རྒྱས་འབྱུང་བྱེད་ཀྱི་ཐབས་མཆོག་ཡིན། ཡུལ་སྐོར་དང་རིག་གནས་བར་གྱི་འབྲེལ་བ་ཐག་གཅོད་བཟང་པོ་བྱེད་དགོས། རིག་གནས་འདུ་ཤེས་ཀྱིས་ཡུལ་སྐོར་འཕེལ་རྒྱས་སུ་གཏོང་བ་དང་ཡུལ་སྐོར་གྱི་རྣམ་པས་རིག་གནས་བརྒྱུད་སྒྲོག་བྱེད་དགོས། ཡུལ་སྐོར་དང་དམངས་འཚོ་བར་གྱི་འབྲེལ་བ་ཐག་གཅོད་བཟང་པོ་བྱེད་དགོས། མང་ཚོགས་སྔར་བས་མང་པོ་ཞིག་རི་ཆུའི་མཛེས་ལྗོངས་ལ་བརྟེན་ནས་བྲེལ་བ་དང་ལས་ཀ་ཡོད་པ་ཞིག་ཏུ་བསྒྱུར་ནས།“ ཡུལ་སྐོར་ཟ་མ”ཟ་རུ་འཇུག་དགོས།ཡུལ་སྐོར་དང་ཐོན་ལས་བར་གྱི་འབྲེལ་བར་ཐག་གཅོད་བཟང་པོ་བྱེད་དགོས། ཡུལ་སྐོར་ལས་ཚུད་ཀྱི་ཤོང་ཚད་ཆེ་ཞིང་འཕར་ཚད་མགྱོགས་པའི་སྦས་ཤུགས་འདོན་སྤེལ་བྱས་ཏེ་ཡུལ་སྐོར་ཐོན་ལས་འཕེལ་རྒྱས་ཀྱི་ལས་ཚུད་དང་ལས་སྐྲུན་ལ་ཡར་སྐུལ་བྱེད་དགོས། ཡུལ་སྐོར་དང་མི་རིགས་ཀྱི་འབྲེལ་བར་ཐག་གཅོད་བཟང་པོ་བྱེད་དགོས། རང་ཞིང་གི་མི་རིགས་ས་ཁུལ་གྱི་ཡུལ་སྐོར་ཐོན་ཁུངས་ཀྱི་ལེགས་ཆ་འདོན་སྤེལ་གང་ལེགས་བྱས་ཏེ་མི་རིགས་བར་གྱི་རྒྱུས་ལོན་ཇེ་ཟབ་དང་ཡིད་ཆེས་ཇེ་བརྟན་དུ་བཏང་སྟེ། མི་རིགས་སོ་སོའི་བར་གྱི་འབྲེལ་འདྲིས་དང་བརྗེ་སྤེལ། མཉམ་འདྲེས་ལ་སྐུལ་འདེད་གཏོང་དགོས། ཡུལ་སྐོར་དང་དྲིལ་སྒྲོག་མཚམས་སྦྱོར་གྱི་འབྲེལ་བར་ཐག་གཅོད་བཟང་པོ་བྱེད་དགོས། སྟོབས་ཤུགས་འཚོལ་བ་དང་དེ་ལ་བརྟེན་ཞིང་བསྐྲུན་ནས། ཕྱིར་བསྐྱོད་པ་དང་ནང་དུ་དྲངས་ཏེ་རྒྱུན་དུ་བརྗེ་སྤེལ་དང་མཉམ་ལས་མང་པོ་བྱས་ནས། མཚོ་སྔོན་གྱི་གཏམ་རྒྱུད་བཟང་པོར་བཤད་པ་དང་།མཚོ་སྔོན་གྱི་གནས་ཚུལ་བཟང་པོར་བརྒྱུད་སྒྲོག་བྱེད་པ། མཚོ་སྔོན་གྱི་ཁྱད་ཆོས་བཟང་པོར་བརྗོད་དགོས། ཡུལ་སྐོར་དང་མཚོ་སྔོན་ཁ་གཏད་རོགས་སྐྱོར་པ་བར་གྱི་འབྲེལ་བ་ཐག་གཅོད་བཟང་པོ་བྱས་ཏེ། རྒྱལ་ཁབ་ཀྱི་སྲིད་ཇུས་དང་མཚོ་སྔོན་རོགས་སྐྱོར་གྱི་ཐོན་ཁུངས་བཟང་པོར་བེད་དུ་སྤྱོད་ཡག་བྱེད་པ་དང་། “གྲུ་གཡར་ནས་རྒྱ་མཚོ་རུ་བསྐྱོད་པ”དང་། འཇོན་མིའི་བློ་ཤུགས་དང་རྨང་གཞིའི་སྒྲིག་བཀོད། ཡུལ་སྐོར་པའི་ཡོང་ཁུངས་སྐྱེལ་བ། ཚོང་རྟགས་མིང་གྲགས་ཁྱབ་གདལ། ཐོན་རྫས་གསར་གཏོད་སོགས་ཀྱི་ཕྱོགས་ནས་རོགས་སྐྱོར་སྔར་བས་མང་པོ་བརྩོན་ལེན་བྱེད་དགོས། ཡུལ་སྐོར་དང་སྨན་བཅོས་ཁམས་གསོ་བར་གྱི་འབྲེལ་བ་ཐག་གཅོད་བཟང་པོ་བྱས་ཏེ། མཐོ་སྒང་གསོ་རིག་ཞིབ་འཇུག་གི་གྲུབ་འབྲས་ལ་བརྟེན་ནས་ཡུལ་སྐོར་པར་མཐོ་སྒང་ངོས་འཛིན་གསར་པ་འཐོབ་ཏུ་བཅུག་སྟེ། ཡུལ་སྐོར་པ་སྔར་བས་མང་པོ་མཚོ་སྔོན་དུ་ཁམས་གསོ་བྱེད་དུ་ཡོང་བར་འགུག་དགོས། ཡུལ་སྐོར་དང“སྦྲེལ་དྲ+”བར་གྱི་འབྲེལ་བ་ཐག་གཅོད་བཟང་པོ་བྱས་ཏེ། ཡུལ་སྐོར་ཐོན་རྫས་དང་ཞབས་ཞུ། ཕྱིར་ཚོང་།འཁོར་རྒྱུག་སོགས་ཀྱི་ལྷུ་ཚིགས་སོ་སོ་གང་ལེགས་སུ་འདྲེས་སུ་བཅུག་སྟེ། ཡུལ་སྐོར་འཕེལ་རྒྱས་ལ་སྦྲེལ་དྲའི་གཤོག་པ་བཙིལ་དགོས།ཡུལ་སྐོར་དང་བདེ་འཇགས་བར་གྱི་འབྲེལ་བ་ཐག་གཅོད་བཟང་པོ་བྱེད་དགོས། བདེ་འཇགས་ནི་ཡུལ་སྐོར་གྱི་ཚེ་སྲོག་ཡིན། ཡུལ་སྐོར་བདེ་འཇགས་དྲ་བ་བཟང་པོར་བསྐྲུན་ནས་རྒྱལ་ཁབ་ཀྱི་སྤྱི་ཡོངས་བདེ་འཇགས་ལྟ་བའི་འདུ་ཤེས་སྲ་བརྟན་དུ་གཏོང་དགོས།
ཝང་ཅན་ཅོན་གྱིས་ནན་གྱིས་བསྟན་དོན། མཚོ་སྔོན་ཡུལ་སྐོར་ཐོན་ལས་འཕེལ་རྒྱས་ལ་མགྱོགས་པོར་སྐུལ་འདེད་བྱེད་པའི་བྱེད་ཐབས་དང་འགན་སྲུང་གསལ་པོ་བྱེད་དགོས། གཏིང་ཟབ་ཏུ་བཅོས་བསྒྱུར་བྱེད་དགོས། རྩེ་རིམ་ནས་ཇུས་འགོད་བྱེད་པ་དང་ཞིང་ཆེན་རིམ་པའི་གཅིག་གྱུར་དོ་དམ་ཇེ་དྲག་ཏུ་གཏོང་བ་དང་། བྱ་བའི་ནང་རྐྱེན་གསར་སྐྲུན་དང་དོ་དམ་སྒྲིག་སྲོལ་མཐུན་སྦྱོར་བྱས་ཏེ་ཡུལ་སྐོར་ཐོན་ལས་ཀྱི་སྤུས་ཀ་མཐོ་བའི་ངང་གོང་དུ་འཕེལ་བ་ལ་སྒུལ་ཤུགས་དྲག་པོ་འདོན་སྤྲོད་བྱེད་དགོས།
ཡན་ཅིན་ཧའེ་ཡིས《མཚོ་སྔོན་ཞིང་ཆེན་གྱི་ཡུལ་ཁོངས་ཡོངས་ཀྱི་ཡུལ་སྐོར་འཕེལ་རྒྱས་ཇེ་མགྱོགས་སུ་གཏོང་བའི་སྐོར་གྱི་ལག་བསྟར་བསམ་འཆར(གྲོས་བསྡུར་ཡིག་ཆ)》ལ་གསལ་བཤད་བྱས། ཡུས་ཚུང་ལེ་ཡིས་གྲོས་ཚོགས་ལ་མགོ་ཁྲིད་བྱས། གྲོས་ཚོགས་སྟེང་སྔོན་ཐོན་ལས་ཁུངས་བཅུ་གཅིག་དང་སྔོན་ཐོན་མི་སྒེར་སུམ་ཅུ་ལ་གཟེངས་བསྟོད་བྱས།
རྩོམ་སྒྲིག་པ། རྟ་མགྲིན་སྐྱབས།


text: ད་ཕན་ལོ་ཤས་རིང་ལྷོ་ཁ་གྲོང་ཁྱེར་གྱིས“ཁེ་ལས་བརྒྱས་གྲོང་ཚོ་བརྒྱར་རོགས་རམ”བྱེད་པའི་གནད་སྨིན་དབུལ་སྐྱོར་བྱ་སྤྱོད་ལ་སྐུལ་འདེད་གཏིང་ཟབ་གཏོང་བ་དང་། དེར་ཁེ་ལས་ཞུགས་རྒྱུར་སྐུལ་སློང་དང་ལྕག་སྐུལ་བྱེད་པ། སྤྱི་དབང་མིན་པའི་ཁེ་ལས་ཀྱི་རོགས་སྐྱོར་དཔེ་མཚོན་དྲིལ་བསྒྲགས་བྱེད་ཤུགས་ཆེ་རུ་གཏོང་བ། ཁེ་ལས་ཀྱི་འཐབ་ས་དང་པོར་བསྐྱོད་དེ་ལས་མི་སྤྱོད་པའི་དགོས་མཁོ་མཐིལ་རྟོགས་བཅས་བྱས་པར་ཕན་འབྲས་མངོན་གསལ་དོད་པོ་ཐོབ་པ་རེད། མིག་སྔའི་བར“ཁེ་ལས་བརྒྱས་གྲོང་ཚོ་བརྒྱར་རོགས་རམ”བྱེད་པའི་གནད་སྨིན་དབུལ་སྐྱོར་བྱ་སྤྱོད་ལ་གྲོང་ཁྱེར་ཡོངས་ཀྱི་དམངས་གཉེར་ཁེ་ལས་199ཞུགས་པ་དང་། དུད་ཚང་དབུལ་པོ་1745ཡི་མི་འབོར་དབུལ་པོ་6980སྐུལ་ཁྲིད་བྱས་པ། ཁེ་ལས་ཀྱིས་མ་དངུལ་སྒོར་ཁྲི་3501བཏང་བ་རེད།


text:
ཀྲུང་གོའི་བོད་ཀྱི་གསོ་རིག་དུས་དེབ་ནི་རྒྱལ་ཁབ་གསར་འགྱུར་དཔེ་སྐྲུན་སྤྱི་ཁྱབ་ཁང་གིས་ཆོག་མཆན་འོག་གསར་དུ་བཏོད་པའི་དུས་དེབ་སྟེ་ཡིག་ཨང་༼༢༠༠༦༽༡༢༣༧ཅན་ཡིན། འདི་ནི་མཚོ་སྔོན་ཨ་རུ་བོད་སྨན་སྡེ་ཚོགས་ཀྱིས་གཙོ་གཉེར་དང་། མཚོ་སྔོན་ཞིང་ཆེན་བོད་སྨན་ཁང་དང་། མཚོ་སྔོན་སློབ་ཆེན་བོད་ཀྱི་གསོ་རིག་སློབ་གླིང་། མཚོ་སྔོན་ཞིང་ཆེན་བོད་ཀྱི་གསོ་རིག་ཞིབ་འཇུག་གླིང་བཅས་ཀྱིས་གཙོ་སྒྲུབ་བྱས་པས་རང་རྒྱལ་དུ་ལོ་རྒྱུས་སྟེང་ཕྱི་ཕྱོགས་སུ་མངོན་གསལ་གྱིས་སྤེལ་བའི་བོད་སྨན་རིག་གཞུང་དུས་དེབ་ཆེས་ཐོག་མ་ཡིན། (པར་སྐྲུན་ཡིག་ཨང་CN-1066/R) དང་། པར་གཞི་བོད་ཡིག དུས་ཚིགས་རེའི་དུས་དེབ། དེབ་ཚད་ཚོན་བཅུ་དྲུག་ཅན་ཞིག་ཡིན།
དུས་དེབ་སྤེལ་བའི་རྩ་དོན། སྲོལ་རྒྱུན་གསོ་བ་རིག་པ་མུ་མཐུད་དུ་རྒྱུད་འཛིན་དང་། བོད་སྨན་གྱི་ཕུལ་བྱུང་རིག་གནས་དར་སྤེལ། རིག་གཞུང་འཕེལ་རྒྱས་དང་ལག་རྩལ་གསར་སྐྲུན་ཁྱབ་གདལ་དུ་གཏོང་བ། བོད་སྨན་རིག་གཞུང་གི་ཆུ་ཚད་མཐོར་འདེགས་སུ་བཏང་ནས་རྒྱལ་ཁབ་ཕྱི་ནང་གི་བོད་སྨན་སྤེལ་རེས་ལ་སྐུལ་སྤེལ་དང་མི་མང་མང་ཚོགས་ཀྱི་ཚེ་སྲོག་རྟག་བརྟན་ཡོང་བར་མཐོར་འདེགས་བྱེད་པ་བཅས་སོ།།
ཚོགས་པའི་སྒྲིག་གཞི། ཀྲུང་གོའི་བོད་ཀྱི་གསོ་རིག་དུས་དེབ་ཀྱི་ཆེད་བསྐོས་བློ་འདྲི་བྱ་ཡུལ་ནི། བསྟན་ཁོ། ཉི་མ། ཉི་མ་ཚེ་རིང་། རྟ་མགྲིན་རྒྱལ་བཅས་ཡིན།
ཀྲུའུ་རིན། འོ་ཚོགས་ཆེན།
ཀྲུའུ་རིན་གཞོན་པ། ཀུན་ཅུན། རྡོ་རྗེ། བྱ་མདོ་ཀླུ་བྱམས་རྒྱལ། དབང་ཆེན་ཚེ་བརྟན། གྲོ་ཚང་དོན་གྲུབ།
ཨུ་ཡོན། ཀླུ་བྱམས་རྒྱལ། བན་གོ། འཇིགས་མེད་རྡོ་རྗེ། ཧང་ཧྥའུ་ཁད། དབང་ཆེན་འབུམ། དུང་གཅེས། རི ན་ཆེན། ཚེ ་དབང་རྒྱ་མཚོ། ཟོ ན་ཐར་རྒྱལ། བང་ཅན་ཞིན། རྡོ་རྗེ་ཚེ་རིང་། ཉིས་ཁྲོན་ཧ། ཐུབ་པ་ཚེ་རིང་། པདྨ་སྒྲོལ་དཀར། བཀྲ་ཤིས་དོན་གྲུབ། བློ་བཟང་ཚེ་རིང་སོགས་བོད་སྨན་ཆེད་མཁས་ཀྱིས་གྲུབ་པའི་ཚོགས་པ་ཞིག་ཡིན་པས་ན་འདིས་རྒྱལ་ཁབ་ཕྱི་ནང་གི་རིག་གཞུང་ཆུ་ཚད་ཆེས་མཐོ་བ་མཚོན་ཐུབ།
ལེ་ཚན་ངོ་སྤྲོད། ཀྲུང་གོའི་བོད་ཀྱི་གསོ་རིག་དུས་དེབ་ལ་ཉེ་སྔོན་གསོ་རིག་ལོ་རྒྱུས། རྨང་གཞིའི་གཞུང་ལུགས། ཡིག་ཚང་ཞིབ་འཇུག ནད་ཐོག་ཞིབ་འཇུག ལུས་སེམས་བདེ་སྲུང་། གསོ་རིག་སློབ་གསོ། ནད་གཡོག་རིག་པ། སྲིད་བྱུས་དང་ཐབས་ཇུས། སྨན་རིག་ཞིབ་འཇུག ཚད་གཞི་དང་ངེས་སྲོལ། དཀའ་གནད་དོགས་སེལ། གནམ་རིག་སྐར་རྩིས། ནད་ཐོག་མྱོང་བྱང་། སྨན་རྫས་ཐོན་ཁུངས། ཆ་འཕྲིན་ཞིབ་འཇུག བྱ་བཞག་དོན་དམ། མཁས་པའི་གསུང་གླེང་། རིག་གཞུང་བསྡུར་དཔྱོད། བསྒྱུར་རྩོམ། གནའ་རྩོམ་གདམས་བཀོད་སོགས་ཡིན་ལ། དེའི་ནང་ནས་ཀྱང་གཙོ་བོ་བོད་ཀྱི་གསོ་བ་རིག་པའི་འབྱུང་ཁུངས་དང་ལོ་རྒྱུས་འཕེལ་རྒྱུས་ལ་བགྲོ་གླེང་བྱེད་པ། གསོ་བ་རིག་པའི་ཤུལ་བཞག་རིག་གནས་རྒྱུད་འཛིན་ཐད་ཞིབ་འཇུག་བྱེད་པ། སྐར་མའི་འཁོར་བསྐྱོད་དང་མི་ལུས་བདེ་ཐང་། འབྱུང་བ་ལྔ། ཉེས་པ་གསུམ། གདགས་སྲིབ། ཚ་གྲང་སོགས་རྨང་གཞིའི་གཞུང་ལུགས་ཀྱི་གོ་དོན་གསལ་སྟོན་དང་། ནད་རིགས་སྣ་ཚོགས་ཀྱི་ངོས་འཛིན་དང་གསོ་བཅོས་བྱེད་ཐབས་ལ་ཚན་རིག་རང་བཞིན་གྱིས་ཕྱོགས་བསྡོམས་བྱེད་པ། བོད་སྨན་གྱི་ནུས་པའི་གྲུབ་ཆ་དང་། སྨན་རྫས་སྡེབས་སྦྱོར་དང་འདུལ་སྦྱོང་བཟོ་རྩལ་སོགས་ལ་ཞིབ་འཇུག་བྱེད་པ། བོད་སྨན་འཕེལ་རྒྱས་ཁྲོད་གནས་པའི་གནད་དོན་གྱི་རིགས་ལ་གཏིང་ཟབ་པའི་སྒོ་ནས་ཞིབ་འཇུག་བྱེད་པ་བཅས་སོ། །
འགྲེམ་སྤེལ་བྱ་ཡུལ། ཀྲུང་གོའི་བོད་ཀྱི་གསོ་རིག་དུས་དེབ་ནི་རྒྱལ་ཁབ་ཕྱི་ནང་གི་བོད་སྨན་ཁང་དང་། ཞིབ་འཇུག་ཁང་། ཞིབ་འཇུག་གླིང་། སློབ་གྲྭ་ཆེ་བ་དང་ཆེད་ཚན་སློབ་གྲྭ་ཆེན་མོ། བོད་སྨན་ཁེ་ལས་དང་རྒྱ་ཆེ་བའི་མང་ཚོགས་དང་སྤྱི་ཚོགས་ཡོངས་ལ་ཁ་ཕྱོགས་ནས་མངོན་གསལ་དུ་འགྲེམ་སྤེལ་བྱེད་རྒྱུ་ཡིན།
དུས་དེབ་སྤེལ་བའི་དམིགས་ཡུལ། ནུས་ཤུགས་ཡོད་ཚད་ཀྱིས་དུས་དེབ་འདི་བསྒྲུབས་ནས་བོད་ཀྱི་གསོ་བ་རིག་པའི་ཞིབ་འཇུག་གི་གྲུབ་འབྲས་གསར་བ་ཁྱབ་བསྒྲགས་དང་། རང་རྒྱལ་དུ་འཐུས་ཚབ་རང་བཞིན་གྱི་རིག་གཞུང་ཆུ་ཚད་ཆེས་མཐོ་སར་སླེབས་རྒྱུ་དང་། ལྷག་ཏུ་ཕུན་སུམ་ཚོགས་པའི་རིག་གནས་ཀྱི་དོན་སྤྱི་དང་། རྩ་ཆེ་བའི་ལོ་རྒྱུས་ཀྱི་རིན་ཐང་དང་མངོན་གསལ་དོད་པའི་བཀོལ་སྤྱོད་རིན་ཐང་གི་ཆེད་ལས་དུས་དེབ་ཅིག་ཏུ་འགྱུར་བར་བྱ་རྒྱུ་དེ་ཡིན།


text:
[འཇར་མན]ཤུབ་ཕཱན་ཧེར། ཆར་རླུང་གིས་བསྒྱུར།
དོན་ངོ་མར་རང་རྐྱ་འཕེར་བའི་བསམ་གཞིག་ཐུབ་མཁན་ནི། བསམ་བློའི་སྟེང་ནས་རྒྱལ་པོ་ཡིན།
དཔེ་མཛོད་ཁང་ཅི་འདྲའི་ཆེན་པོ་ཞིག་ཡིན་རུང་། གལ་སྲིད་དེར་དཔེ་ཆ་མང་ཡང་གོ་རིམ་མེད་ཅིང་རྙོག་འཛིང་ཆེ་ན། སྤྱོད་སྒོ་དངོས་ནི་གཞི་རྒྱ་ཆུང་ཡང་གོ་རིམ་ལྡན་ཅིང་གྲལ་འགྲིག་པའི་དཔེ་མཛོད་ཁང་དག་ཆེ་བ་ཡིན།
དེ་བཞིན་དུ། གལ་སྲིད་མི་ཞིག་གིས་ཤེས་བྱ་ཧ་ཅང་མང་པོ་ཤེས་ཀྱང་། རང་གི་ཀླད་པས་རང་རྐྱ་འཕེར་བའི་བསམ་གཞིག་བྱེད་ནས་བསྡུ་ལེན་མ་ཐུབ་ན། ཤེས་བྱ་དེ་དག་ནི་མང་པོ་མི་ཤེས་ཀྱང་གཟབ་ནན་གྱི་བསམ་གཞིག་བརྒྱུད་མྱོང་བའི་ཤེས་བྱ་དག་ལས་རིན་ཐང་ཆུང་བ་ཡིན། ཅིའི་ཕྱིར་ཞེ་ན། མི་ཞིག་གིས་ཁོ་རང་གིས་གང་ཤེས་པ་རྣམས་ཕྱོགས་མང་པོ་ཞིག་དང་ཟུང་འབྲེལ་གྱིས་རྟོག་ཞིབ་བྱེད་ནས། ཡང་དག་པར་རྟོགས་པ་རེ་རེ་ཕན་ཚུན་བསྡུར་བ་ན། ད་གཟོད་ཁོ་རང་གིས་ཤེས་རྟོགས་ཐུབ་ཅིང་གདེང་རྙེད་པར་མ་ཟད། དེ་རང་གི་ཤེས་བྱར་བསྒྱུར་པ་ཡིན། མི་ཞིག་གིས་རང་ཉིད་ཀྱིས་རྟོགས་པའི་ཆོས་ལ་ད་གཟོད་བསམ་བློ་ཞིབ་ཕྲ་གཏོང་ཐུབ་པས། ངེས་པར་དུ་ཤེས་བྱ་གསར་པ་བསླབ་དགོས། འོན་ཀྱང་གཟབ་ནན་གྱི་བསམ་གཞིག་བརྒྱུད་མྱོང་བའི་ཤེས་བྱ་ནི་ད་གཟོད་ཁོ་རང་གི་ཡང་དག་པའི་རྟོག་པར་འགྱུར་བ་ཡིན།
མི་ཞིག་གིས་ཅི་དགར་དཔེ་ཀློག་དང་སློབ་སྦྱོང་བྱེད་ཐུབ་མོད། འོན་ཀྱང་ཅི་དགར་བསམ་གཞིག་བྱེད་མི་ཐུབ།
བསམ་གཞིག་དང་དཔེ་ཀློག་གིས་མི་ཡི་བསམ་བློར་ཐེབས་པའི་ཤུགས་རྐྱེན་མི་འདྲ་ཞིང་། དེའི་ཁྱད་པར་ཆེ་བ་ནི་བློ་ངོར་ཤོང་དཀའ་བ་ཞིག་རེད། དེ་བས་འདིས་དང་མ་ནས་ཡོད་པའི་མི་རྣམས་ཀྱི་བསམ་བློའི་བར་ཁྱད་ཆེ་རུ་བཏང་ཡོད། ལྷན་སྐྱེས་ཀྱི་གཤིས་ཀ་མི་འདྲ་བའི་དབང་གིས། མི་འགའ་ཤས་བསམ་གཞིག་ལ་དགའ་ཞིང་འགའ་ཤས་དཔེ་ཀློག་ལ་མོས། དཔེ་ཀློག་ནི་ཕྱི་ནས་ཡོང་ཞིང་དེས་ངོ་བོ་མི་འདྲ་བའི་བསམ་བློ་དག་རང་གི་ཀླད་པར་བཙན་གྱིས་འགེལ་བ་ཡིན། བསམ་བློ་དེ་དག་དང་ང་ཚོའི་བསམ་བློ་ཕན་ཚུན་མི་མཐུན་པས། རྡོ་ཚིལ་སྟེང་དུ་བཙན་གྱིས་བརྒྱབ་པའི་ཐམ་གའི་རྗེས་ཤུལ་དང་ཡོངས་སུ་མཚུངས། དེ་བས་ང་ཚོའི་བསམ་བློར་ཕྱི་རོལ་ནས་ཡོང་བའི་གནོན་ཤུགས་ཐེབས་ཏེ། ཏོག་ཙམ་དུ་དེ་ལ་འཁོར་ཞིང་། ཡང་ཏོག་ཙམ་ནས་འདི་ལ་འཁོར་བར་བྱེད། འདི་ནི་རང་ནུས་ཀྱིས་མིན་ལ་དགའ་ཕྱོགས་ཀྱིས་ཀྱང་མིན།
གྲངས་མང་བའི་དཔེ་ཀློག་རྐྱང་པས་ང་ཚོའི་བསམ་བློ་ཡི་ཚོར་བ་སྐྱེན་པོ་ཉམས་པར་བྱེད། དེ་ནི་འཕར་ལེན་ཞིག་རྒྱུན་ཆད་མེད་པར་ལྗིད་ལྕི་མོས་གནོན་པ་ན་འཕར་ཤུགས་ཉམས་པར་འགྱུར་བ་དང་འདྲ། གལ་སྲིད་མི་ཞིག་གིས་ཀླད་པ་བཀོལ་ནས་བསམ་གཞིག་བྱེད་མི་འདོད་ཚེ། ཉེན་སྲུང་གི་བྱེད་ཐབས་ལེགས་ཤོས་ནི་ཁོམ་ལོང་བྱུང་ཙམ་ཉིད་ནས་དཔེ་དེབ་ཅིག་ལག་ལ་གཟུང་རྒྱུ་དེ་ཡིན། འདིས་ཤེས་བྱ་མང་པོ་ཤེས་པས་མི་མང་པོ་ཞིག་སྔར་ལས་ཀྱང་རྨོངས་ཤིང་རྟུལ་བར་གྱུར་ཏེ། ཁོང་ཚོའི་བརྩམས་ཆོས་ལེགས་འགྲུབ་འབྱུང་བར་ཡང་གེགས་བྱེད་པའི་ཚུལ་དེར་འགྲེལ་བཤད་བརྒྱབ་ཡོད། ཕོ་བོས་གསུངས་པ་ལྟར། དེ་དག་གིས་རྒྱུན་ཆད་མེད་པར་མི་གཞན་ཀློག་ཅིང་། དེ་དག་ནམ་ཡང་མི་གཞན་གྱིས་བཀླག་མི་འགྱུར།
མཁས་པ་ནི་ཉིན་གང་བོར་དཔེ་ཀློག་བྱེད་ཅིང་། དཔེ་ཆར་ཞིབ་འཇུག་བྱེད་མཁན་ཞིག་ཡིན་ལ། བསམ་བློ་པ་དང་སྐྱེས་ཐོབ་ཅན་ཏེ། འཛམ་གླིང་ལ་འོད་སྣང་སྦྱིན་ཞིང་མིའི་རིགས་ཀྱི་འཕེལ་རྒྱས་ལ་སྐུལ་འདེད་བྱེད་མཁན་ནི། ཐད་ཀར་འཇིག་རྟེན་གྱི་དཔེ་ཆ་ཆེན་མོ་འདི་ཉིད་བཀོལ་མཁན་ཡིན།
དོན་དངོས་སུ། མི་ཞིག་གིས་རང་ཉིད་ཀྱི་རྩ་བའི་བསམ་བློ་ཁོ་ན་དངོས་སུ་རྫོགས་པར་རྟོགས་ཐུབ་པས། ད་གཟོད་འདི་དག་ལ་བདེན་པ་དང་གསོན་ཤུགས་མངའ་བ་ཡིན། མི་གཞན་གྱི་བསམ་བློ་ཀློག་པ་ནི། མི་གཞན་གྱི་ཟས་ལྷག་ཟ་བ་དང་། རྒྱུས་མེད་ཀྱི་མི་ཡིས་དོར་བའི་གོས་རྙིང་གྱོན་པ་དང་མཚུངས།
དཔེ་ཀློག་ལ་བརྟེན་ནས་ཐོབ་པའི་བསམ་བློ་དང་རང་གི་སེམས་ནས་སྐྱེས་པའི་བསམ་བློ་བསྡུར་ན། ལོ་རྒྱུས་སྔོན་གྱི་རྩི་ཤིང་གི་འགྱུར་རྡོ་དང་དཔྱིད་ཀར་ཡོངས་སུ་རྒྱས་ཤིང་རབ་ཏུ་སྟུག་པའི་རྩི་ཤིང་གི་ཁྱད་པར་ལྟར་ཡིན།
དཔེ་ཀློག་ནི་རང་རྐྱ་འཕེར་བའི་བསམ་གཞིག་གི་ཚབ་དངོས་ཙམ་ཡིན། དཔེ་ཀློག་གི་སྐབས་སུ། མི་གཅིག་གི་རང་ངོས་ཀྱི་བསམ་བློ་ནི་གཞན་གྱི་བསམ་བློའི་སྣེ་ཁྲིད་དང་དབང་འོག་ཏུ་ཚུད་ཡོད།
གཞན་ཡང་། དཔེ་ཆ་མང་པོ་ཞིག་ལ་ང་ཚོར་ནོར་འཁྲུལ་གྱི་ལམ་འགག་དེ་འདྲ་མང་པོ་ཡོད་རེད་ཅེས་གསལ་སྟོན་བྱེད་པ་ཙམ་ལས་ཕན་ཐོགས་ཅིའང་མེད།གལ་སྲིད་མི་ཞིག་གིས་དཔེ་ཆ་འདིའི་རིགས་ཀྱི་མཛུབ་སྟོན་ལ་ཉན་ན་ལོག་ལམ་ལ་འཇུག་པར་བྱེད། འོན་ཀྱང་། ལྷན་སྐྱེས་ཀྱི་མཛུབ་སྟོན་ཐོབ་པའི་མི་ནི། ཁེར་ཚུགས་ལྡན་ལ། རང་འགུལ་གྱིས་ཆས་ཤིང་། བསམ་བློ་ཡང་དག་གཏོང་བར་མ་ཟད། ཡང་དག་པའི་ཁ་ཕྱོགས་འཚོལ་བྱེད་ཀྱི་ཕྱོགས་སྟོན་འཁོར་ལོ་བཅངས་ཡོད། དེའི་ཕྱིར། མི་ཞིག་རང་ཉིད་ཀྱི་བསམ་བློའི་ཆུ་མིག་བསྐམ་ལ་ཉེ་དུས་གཟོད་དཔེ་ཀློག་ལ་འཇུག་འོས་པ་ཡིན་ལ། ཆེས་ཕུལ་དུ་བྱུང་བའི་ཀླད་པར་ཡང་རྒྱུན་དུ་འཕེལ་མེད་སོར་གནས་ཀྱི་གནས་སྟངས་འབྱུང་བ་ཡིན།
ལག་ཏུ་དཔེ་ཆ་བཟུང་ནས་རང་གི་དང་མའི་བསམ་བློ་འབྲོ་རུ་འཇུག་པ་ནི། ལྷ་ལ་ཕོག་ཐུག་གཏོང་བའི་ཉེས་པ་གསོག་པ་ཡིན།
རང་ཉིད་ཀྱིས་རང་རྐྱ་འཕེར་བའི་བསམ་གཞིག་ལ་བརྟེན་ནས་ཐོབ་པའི་ཤེས་བྱ་ཁོ་ན། ང་ཚོའི་བསམ་བློའི་མ་ལག་ཏུ་འཇུག་ཐུབ་ཅིང་། མ་ལག་ཡོངས་ཀྱི་གསོན་ཉམས་དོད་པའི་ཆ་གཅིག་ཏུ་འགྱུར་བར་མ་ཟད། མ་ལག་ཧྲིལ་པོ་དང་མཐུས་ཚང་ཞིང་སྲ་བརྟན་གྱི་འབྲེལ་བ་འཛིན།
རང་རྐྱ་འཕེར་བའི་བསམ་གཞིག་བྱེད་མཁན་གྱིས་རང་གི་ལྟ་བ་ཆགས་རྗེས་སུ་ད་གཟོད་དབང་གྲགས་དང་མ་བགྲོས་རང་མཐུན་ཡིན་པར་ཚོར་བ་ཡིན་ལ། དེ་ཡི་སྐབས་ཀྱི་དབང་གྲགས་དེས་ཁོང་གཉིས་ཀྱི་ནུས་ཤུགས་ཆེ་རུ་གཏོང་།
དཔེ་ཀློག་ནི་མི་གཞན་གྱི་ཀླད་པ་སྤྱད་དེ་བསམ་གཞིག་བྱེད་པ་ལས། རང་ཉིད་ཀྱི་ཀླད་པ་སྤྱད་དེ་བསམ་གཞིག་བྱེད་པ་མིན། ཅི་སྟེ་རང་ཉིད་ཀྱི་རང་རྐྱ་འཕེར་བའི་བསམ་གཞིག་ནི། དེ་འདྲ་དམ་པོ་དང་ཆ་ཚང་ཞིག་མིན་ཀྱང་རུང་། དེ་ནི་འབྲེལ་ཆགས་པའི་མ་ལག་ཅིག་ཆགས་པའི་ཕྱིར་དུ་ཡིན།
མི་ཚེ་གཅིག་གི་དུས་ཚོད་ཡོད་ཚད་དཔེ་ཀློག་ལ་བཏང་ཞིང་དཔེ་ཀློག་གི་ཁྲོད་ནས་ཤེས་རབ་ཐོབ་པའི་མི་རྣམས། ལྗོངས་རྒྱུ་བ་ཞིག་གི་ཁ་ནས་རྒྱབ་ཁབ་གཅིག་གི་ཞིབ་ཕྲའི་གནས་ཚུལ་རྒྱུས་ལོན་བྱེད་པའི་མི་དང་མཚུངས།མི་འདི་དག་གིས་རྒྱལ་ཁབ་དེ་དང་འབྲེལ་བའི་ཆ་འཕྲིན་མང་པོ་ཞིག་མཁོ་འདོན་ཐུབ་ནའང་། དོན་དངོས་སུ་ཁོ་ཚོར་ས་གནས་དེའི་དངོས་ཡོད་གནས་ཚུལ་ལ་འབྲེལ་ཆགས་པ་དང་དཔྱིས་ཕྱིན་པ། གསལ་ཞིང་དག་པ་བཅས་ཀྱི་རྒྱུས་མེད། བསམ་གཞིག་གཏིང་ཟབ་མོ་བྱེད་པའི་མི་དག་རྒྱབ་ཁབ་གང་ལ་དངོས་སུ་བསླེབས་པའི་མི་དང་མཚུངས། ཁོང་ཚོ་འབའ་ཞིག་གིས་རང་ཉིད་ཀྱིས་གླེང་བཞིན་པའི་གནས་ཚུལ་ཤེས་ལ། ཁོང་ཚོས་ས་གནས་གང་དེའི་གནས་ཚུལ་ཡོངས་སུ་རྟོགས་པ་ནི། རང་ཁྱིམ་གྱི་ནོར་བུ་བརྩི་བ་ལྟར་རེད།
འོན་ཀྱང་འདི་ན་དཀའ་ངལ་ཆུང་ཆུང་ཞིག་སེལ་རྒྱུ་ལྷག་ཡོད། བསམ་གཞིག་ཟེར་བ་འདི་ང་ཚོའི་འདུ་ཤེས་གཅིག་པུར་ཐུག་པ་མིན། མི་ཞིག་ལ་མོས་པ་ཡོད་ཙམ་གྱིས་ག་དུས་ཡིན་ནའང་ས་རུ་བསྡད་དེ་དཔེ་ཀློག་བྱེད་ཐུབ་ཀྱང་། བསམ་གཞིག་ནི་ག་དུས་ཡིན་ནའང་བྱེད་ཐུབ་པ་ཞིག་མིན། བསམ་གཞིག་ནི་མགྲོན་པོ་དང་འདྲ་སྟེ། ང་ཚོས་རང་ཉིད་དགའ་བ་ཙམ་གྱིས་མགྲོན་པོ་འབོད་རྒྱུ་མེད་ལ། ངང་རྒྱུད་རིང་པོས་མགྲོན་པོ་བསླེབ་པར་སྒུག་རྒྱུ་དེ་རེད།
ཤིན་ཏུ་རླབས་ཆེ་བའི་སྐྱེས་ཐོབ་ཅན་གྱིས་ཀྱང་། དུས་ནམ་ཡིན་ལ་རང་རྐྱ་འཕེར་བའི་བསམ་གཞིག་བྱེད་མི་ཐུབ་པས། ང་ཚོས་ངེས་པར་དུ་འོས་འཚམ་གྱི་གོ་སྐབས་དེ་སྒུག་དགོས། དེའི་ཕྱིར། བསམ་གཞིག་ལས་གཞན་པའི་ཁོམ་ལོང་གི་དུས་ཚོད་དག་དཔེ་ཀློག་ལ་གཏོང་བ་ནི་ངོས་ལེན་ཐུབ་པའི་བྱེད་སྟངས་ཤིག་ཡིན། ངས་བཤད་མྱོང་བ་ལྟར་དཔེ་ཀློག་ནི་རང་རྐྱ་འཕེར་བའི་བསམ་གཞིག་གི་ཚབ་བྱེད་དངོས་པོ་ཡིན་པས། ནམ་རྒྱུན་ང་ཚོའི་བསམ་བློ་གཏོང་སྟངས་དང་ཡོངས་སུ་མི་འདྲ་བའི་རྣམ་པས་ཡིན་ནའང་། དཔེ་ཀློག་གིས་མི་གཞན་གྱི་བསམ་གཞིག་གཡར་ནས་ང་ཚོར་བསམ་བློའི་རྒྱུ་ཆ་མཁོ་འདོན་བྱེད།
རྒྱུ་མཚན་འདི་དག་གི་དབང་གིས། མི་ཞིག་གིས་དཔེ་ཆ་ཧ་ཅང་མང་པོ་ཀློག་མི་དགོས། འདི་ལྟར་བྱས་ན། ང་ཚོའི་ཀླད་པ་བསམ་གཞིག་གི་ཚབ་བྱེད་དངོས་པོར་གོམས་ཏེ། བྱ་དངོས་ལ་ཤེས་རྟོགས་བྱེད་པའི་ནུས་པ་བརྗེད་པར་འགྱུར་ལ། མི་གཞན་སོང་ཤུལ་གྱི་ལམ་དུ་འགྲོ་བར་གོམས་ཏེ། མི་གཞན་གྱི་བསམ་ཕྱོགས་གཞིར་བཞག་བྱས་ཏེ་རང་ཉིད་ཀྱི་བསམ་ཕྱོགས་བརྗེད་པར་འགྱུར། དེ་བཞིན་དཔེ་ཀློག་ཙམ་གྱི་ཆེད་དུ་དངོས་ཡོད་ཀྱི་འཇིག་རྟེན་ལ་དོ་སྣང་རྩ་ནས་མེད་པ་བྱེད་མི་རུང་།
མྱོང་བ་འབའ་ཞིག་གིས་ཀྱང་དཔེ་ཀློག་དང་འདྲ་བར། བསམ་གཞིག་གི་ཚབ་བྱེད་མི་ཐུབ། མྱོང་བ་རྐྱང་པ་དང་བསམ་གཞིག་གི་འབྲེལ་བ་ནི། ཟས་ཟ་བ་དང་ཟས་འཇུ་བ་གཉིས་ཀྱི་འབྲེལ་བ་དང་མཚུངས། མྱོང་བ་ཡིས་རང་ཉིད་ཀྱི་ཤེས་རྟོགས་བརྒྱུད་དེ། ད་གཟོད་མིའི་རིགས་ཀྱི་ཤེས་ཡོན་ཡར་རྒྱས་ལ་སྐུལ་འདེད་གཏོང་བ་ཡིན་ཟེར་ནས་འུད་སྒྲོག་བྱེད་པ་ནི། ཁ་ཡིས་ལུས་ཡོངས་ཀྱི་འཚོ་གནས་ནི་རང་ཉིད་ཀྱི་བྱས་རྗེས་ཡིན་ཞེས་སྒྲོག་པ་དང་འདྲ།
བསམ་བློ་ཡོད་པའི་མི་ཞིག་གི་བརྩམས་ཆོས་དང་གཞན་མི་ཕལ་པའི་བརྩམས་ཆོས་ཀྱི་ཁྱད་པར་ནི། ཁ་བྱང་གི་གསལ་ཁ་ཆེ་ཆུང་དང་། ནང་དོན་ལེགས་པར་གཏན་ལ་ཕབ་ཡོད་མེད་བཅས་ལ་ཐུག་ཅིང་། དེ་དང་འབྲེལ་ནས་མངོན་གསལ་དོད་མིན་དང་། ཚིག་སྦྱོར་ལེགས་མིན་བཅས་ཡོད་པ་ཡིན། ཅིའི་ཕྱིར་ཞེ་ན། ལྷུག་རྩོམ་དང་སྙན་ངག རོལ་དབྱངས་བཅས་གང་གི་རྣམ་པས་ཡིན་ཀྱང་རུང། མི་འདི་དག་གིས་ཧ་ཅང་གསལ་ཞིང་དག་པའི་ངང་ནས་རང་ཉིད་ཀྱིས་ཅི་ཞིག་མངོན་པར་མཚོན་འདོད་པ་ཤེས་ཀྱི་ཡོད། འོན་ཀྱང་ཕལ་བའི་མི་རྣམས་ལ་འདི་ལྟ་བུའི་ཐག་ཆོད་པ་དང་། གསལ་ཁ་དོད་པ་མེད་པས། དེ་གཉིས་བར་གྱི་ཁྱད་པར་ཕྱེད་སླ་བ་ཡིན།
བསམ་གཞིག་གི་ནུས་པ་ཚད་མཐོན་པོ་ལྡན་པའི་མི་ཡི་ཁྱད་ཆོས་གཙོ་བོ་ནི། ཁོང་ཚོས་བྱ་དངོས་ལ་བརྡར་ཤ་བཅད་པ་དེ་ཐད་ཀར་དང་གསལ་པོ་ཡིན། ཁོང་ཚོས་གང་བཤད་པ་ཐམས་ཅད་ནི་རང་གི་བསམ་གཞིག་གི་འབྲས་བུ་ཡིན་པས། ལྟ་བ་བརྗོད་པའི་ཐབས་ལམ་གྱི་ནང་ནས་ཀྱང་ཚུལ་འདི་མངོན་གྱི་ཡོད། དེའི་ཕྱིར། མི་འདི་དག་ནི་བསམ་བློའི་རྒྱལ་ཁམས་ཀྱི་རྒྱལ་པོ་དང་འདྲ་ཞིང་། ཁོང་ཚོར་རྩོད་གླེང་བྱེད་ཐབས་མེད་པའི་དབང་གྲགས་ལྡན། གཞན་དག་ནི་དེའི་ཁོངས་གཏོགས་ཀྱི་གོ་སར་ཡོད་ཅིང་། ཚུལ་འདི་ཁོ་ཚོའི་རང་གི་ཁྱད་ཆོས་ཀྱིས་སྟོངས་པའི་མཚོན་ཐབས་ཀྱི་ནང་ནས་མཐོང་ཐུབ།
དེས་ན། དོན་ངོ་མར་རང་རྐྱ་འཕེར་བའི་བསམ་གཞིག་བྱེད་ཐུབ་པའི་མི་ནི། བསམ་བློའི་ཁྱབ་ཁོངས་ནས་རྒྱལ་པོ་དངོས་ཡིན། དེ་དང་བསྡུར་ན། ཀླད་པ་སྤྱིར་བཏང་བ་ཡིན་པའི་མང་ཚོགས་ནི། འདྲ་མིན་སྣ་ཚོགས་པའི་ལྟ་བ་གསར་པ་དང་། དབང་གྲགས་ཅན་གྱི་བཤད་ཚུལ། ཐ་མལ་པའི་བསམ་ཚུལ་གྱི་རྗེས་སུ་གཡམ་རྒྱུག་བྱས་ཏེ། རང་གི་བསམ་གཞིག་ལ་ཚད་བཀག་ཐེབས་པར་བྱེད་དེ། དཔེར་ན། ཅིའང་མི་སྨྲ་བར་ཁྲིམས་དང་བཀའ་བརྩི་སྲུང་བྱེད་པའི་མི་སེར་ལྟ་བུའོ།།
དངོས་ཡོད་འཇིག་རྟེན་ཁྲོད། དེ་ནི་ཅི་འདྲའི་མཛེས་པ་ཞིག་དང་། དགའ་སྤྲོ་སྟེར་པ། ཡིད་སྨོན་འཆོར་བ། ཡིད་ལ་འབབ་པ་ཞིག་ཡིན་ནའང་། ང་ཚོས་དངོས་པོ་ཡོངས་ལ་འཐེན་ཤུགས་ཡོད་པའི་གཏན་སྲོལ་གྱི་ཚད་བཀག་འོག་བྱ་འགུལ་མི་སྤེལ་ཐབས་མེད་ཡིན། འོན་ཀྱང་བསམ་བློའི་འཇིག་རྟེན་ཁྲོད། ང་ཚོ་ནི་གདོས་བཅས་ལུས་ཀྱི་འཆིང་རྒྱར་ཚུད་པའི་སྤྱང་གྲུང་ཞིག་ཡིན་ལ། ས་སྙིང་འཐེན་ཤུགས་ཀྱི་ཚད་བཀག་མེད་ཅིང་། དེ་བཞིན་དབུལ་ཕོངས་ཀྱི་དཀའ་སྡུག་ཀྱང་མེད།
འདི་ནི་ཕུན་སུམ་ཚོགས་པའི་བསམ་བློའི་ཀླད་པ་ཞིག་གིས། ངོ་མཚར་བའི་སྐད་གཅིག་རེ་འགར་ཐོབ་པའི་དགའ་སྤྲོ་དང་བདེ་སྐྱིད་ནི། དངོས་ཡོད་ཀྱི་འཇིག་རྟེན་ནས་རྙེད་དུ་མེད་པའི་རྒྱུ་མཚན་ཡིན།
ཀླད་པར་ཤར་བའི་བསམ་བློ་ནི། མིག་མདུན་དུ་ལངས་པའི་མཛའ་མོ་ཞིག་གོ། ང་ཚོས་རང་གི་མཛའ་མོ་ནམ་ཡང་སེམས་འགྱུར་མི་སྲིད་པར་འཛིན་པ་བཞིན་དུ། བསམ་བློ་དེ་ནམ་ཡང་བརྗེད་མི་སྲིད་པའི་ཡིད་ཆེས་བྱེད་མོད། འོན་ཀྱང་། མིག་གིས་མ་མཐོང་ན་སེམས་ཀྱིས་མི་དྲན་ཞིང་། ངོ་མཚར་གྱི་བསམ་བློ་ཡང་དེ་མ་ཐག་ཡིག་ངོར་མ་ཕབ་ན། བརྗེད་ངས་དང་ཕྱིར་ལྡོག་མེད་པའི་དབང་དུ་འགྱུར་བའི་ཉེན་ཁ་ཡོད། དེ་ནི་ང་ཚོས་སྙིང་དུ་སྡུག་པའི་མཛའ་མོ་དང་མཉམ་དུ་གཉེན་སྒྲིག་མ་བྱས་ན། དེ་ཡིས་འདོར་བའི་ལས་དབང་ལས་གཡོལ་མི་ཐུབ་པ་དང་མཚུངས་སོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/letter/25751.html